**מדריך למורה**

**חוברת הלכות בהירות**

**כיתה א'**

**אייר תשפ"ד**

תוכן

[פריסה שנתית - כיתה א' 3](#_Toc151636090)

[יחידה 1 – מצוות שופר 6](#_Toc151636091)

[יחידה 2 – סימני ראש השנה ותשליך 10](#_Toc151636092)

[יחידה 3 – צום גדליה 13](#_Toc151636093)

[יחידה 4 – יום כיפור 17](#_Toc151636094)

[יחידה 5 – מצוות סוכה 19](#_Toc151636095)

[יחידה 6 – ארבעת המינים 23](#_Toc151636096)

[יחידה 7 – שמיני עצרת 28](#_Toc151636097)

[יחידה 8 - כיבוד הורים 32](#_Toc151636098)

[יחידה 9 – ברכות 36](#_Toc151636099)

[יחידה 10 – חנוכה 46](#_Toc151636100)

[יחידה 11 – עשרה בטבת 54](#_Toc151636101)

[יחידה 12 - צדקה 60](#_Toc151636102)

[יחידה 13 – ואהבת לרעך כמוך 64](#_Toc151636103)

[יחידה 14 – ט"ו בשבט 69](#_Toc151636104)

[יחידה 15 – שבת – קידוש 73](#_Toc151636105)

[יחידה 16 – הבדלה 75](#_Toc151636106)

[יחידה 17 – חודש אדר 78](#_Toc151636107)

[יחידה 18 – פורים 82](#_Toc151636108)

[יחידה 19 – איסורי חמץ בפסח 88](#_Toc151636109)

[יחידה 20 – ליל הסדר 91](#_Toc151636110)

[יחידה 21 – ספירת העומר, מנהגי אבלות, פסח שני ול"ג בעומר 97](#_Toc151636111)

[יחידה 22 – יום העצמאות ויום שחרור ירושלים 102](#_Toc151636112)

[יחידה 23 – השבת אבדה 108](#_Toc151636113)

[יחידה 24 – שבועות 112](#_Toc151636114)

# פריסה שנתית - כיתה א'

# 

|  |  |  |  |  |  |
| --- | --- | --- | --- | --- | --- |
| **מהלך שנתי** | **מספר יחידה** | **נושא** | **תת נושאים** | **שעות הוראה** | |
| חגי תשרי | יחידה 1 | **מצוות שופר** | מצווה לשמוע שופר  שופר בשבת  טעמי המצווה  השופר  קולות השופר | 2 | בשנה שהלימודים מתחילים בשלב מאוחר של חודש אלול כדאי לשים דגש  על הנושאים המסומנים באדום |
| יחידה 2 | **סימני ראש השנה ותשליך** | סימני ראש השנה  תשליך | 1 |
| יחידה 3 | **צום גדליה** | מיהו גדליה? | 0.5 |
| יחידה 4 | **יום הכיפורים** | מצוות התשובה  אכילה ושתייה  נעילת הסנדל | 1 |
| יחידה 5 | **מצוות סוכה** | סוכה תחת כיפת השמיים  הדפנות  הסכך  צלתה מרובה מחמתה | 1 |
| יחידה 6 | **ארבעת המינים** | אתרוג  לולב  ערבה  הדס | 1 |
| יחידה 7 | **שמיני עצרת** | שמיני עצרת  שמחת תורה  מנהג הקפות והקפות שניות  משיב הרוח ומוריד הגשם | 1 | את הלכות משיב הרוח ומוריד הגשם ניתן ללמוד בחזרה מן החופשה |
| בין אדם לחברו | יחידה 8 | **כיבוד הורים** | מקור המצווה  איך מכבדים את ההורים? | 1 |  |
| ברכות | יחידה 9 | **ברכה ראשונה ואחרונה** | החובה לברך  נטילת ידיים  המוציא  ברכת המזון  מזונות ועל המחיה  יין ומיץ ענבים  בורא פרי האדמה והעץ  פירות שבעת המינים  שהכל נהיה בדברו  אורז | 4 | יחידה ארוכה – כדאי לחלק לפי תתי נושאים:  החובה לברך, נטילת ידיים, המוציא וברכת המזון, ברכת מאכלים שונים |
| חנוכה | יחידה 10 | **חנוכה** | סיפור הנס  פרסום נס  כמה נרות מדליקים?  מקום הדלקה  מי מדליק?  הברכות | 2 | לפחות שני שיעורים |
| עשרה בטבת | יחידה 11 | **עשרה בטבת** | המצור  יום הקדיש הכללי – שואה | 1 |  |
| בין אדם לחברו | יחידה 12 | **צדקה** | מצוות הצדקה ושכרה  דרך הנתינה  מתן בסתר | 1 |  |
| יחידה 13 | **ואהבת לרעך כמוך** | מקור המצווה  גמילות חסדים  אהרון הכהן | 1 |  |
| ט"ו בשבט | יחידה 14 | **טו' בשבט** | ראש השנה לאילנות  מנהג אכילת פירות | 1 |  |
| שבת | יחידה 15 | **קידוש** | מצוות קידוש | 1 |  |
| יחידה 16 | **הבדלה** | סדר ההבדלה | 1 |
| פורים | יחידה 17 | **חודש אדר** | מרבין בשמחה  זכור  תענית אסתר | 1 |  |
| יחידה 18 | **פורים** | מקרא מגילה  על הניסים  מתנות לאביונים  משלוח מנות  משתה ושמחה | 1.5 |  |
| פסח | יחידה 19 | **איסור חמץ** | איסורי החמץ  מהו חמץ  בדיקת חמץ  שרפת חמץ | 1 |  |
| יחידה 20 | **ליל הסדר** | סימני הסדר | 2 |  |
| בין פסח לעצרת | יחידה 21 | **ימי הספירה** | ספירת העומר  מנהגי אבלות  פסח שני  ל"ג בעומר | 1 |  |
| יחידה 22 | **יום העצמאות ויום ירושלים** | יום העצמאות  יום ירושלים | 1 |  |
| בין אדם לחברו | יחידה 23 | **השבת אבדה** | מקור המצווה  חפץ עם פרטים מזהים  חפץ ללא פרטים מזהים | 1 |  |
| שבועות | יחידה 24 | **שבועות** | שמות החג  תיקון ליל שבועות  עשרת הדיברות  מנהג אכילת מאכלי חלב  מגילת רות | 1 |  |

# יחידה 1 – מצוות שופר

**זמן מוקצב:** שיעור אחד

**מושגי תוכן:** שופר, תקיעה, שברים, תרועה

**מטרות:**

* היכרות עם מצוות תקיעת שופר וטעמיה
* ממה עשוי שופר?
* היכרות עם קולות השופר

**פתיחה – קולות**

* נאמר לתלמידים שיש כל מיני סוגי קולות. כל קול שייך לסיטואציה אחרת.
* נחשוב יחד על סוגי קולות: כשאומרים "שששש" כנראה צריך להיות בשקט. כשאומרים "ממממ" עם סימון "רגע" ביד – כנראה אנחנו אחרי נטילת ידיים ולא יכולים לדבר כרגע. אם אנחנו אומרים "חחח" כנראה הצחיקו אותנו. וכן הלאה.
* נראה שהקולות חשובים ומגוונים, והיום נלמד על קול מיוחד. האדם מפיק אותו באמצעות כלי כלשהו. מה הקול ומה הכלי? על כך נלמד היום.

**משימה 1 – מצווה לשמוע שופר**

מיומנויות: מושגי תוכן, לשון חכמים, הבנה ופרשנות

* נשאל את התלמידים אם הם מכירים שם נוסף לראש השנה (יום הדין, יום תרועה).
* נדון: מה זו תרועה? להריע פירושו להשמיע קול (בכיתות ברמה גבוהה – "הריעו לה' כל הארץ", "בחצוצרות וקול שופר הריעו לפני המלך ה'").
* נשמיע קול בכיתה. תרועה יכולה להיות מחיאת כפיים. נריע למישהו בכיתה שעשה משהו טוב, נמחא לו כפיים.
* נשאל: איזה קול שומעים בראש השנה? קול שופר! ולכן ראש השנה נקרא גם "יום תרועה". "וּבַחֹדֶשׁ הַשְּׁבִיעִי בְּאֶחָד לַחֹדֶשׁ, מִקְרָא-קֹדֶשׁ יִהְיֶה לָכֶם כָּל מְלֶאכֶת עֲבֹדָה לֹא תַעֲשׂוּ: יוֹם תְּרוּעָה יִהְיֶה לָכֶם" (במדבר כ"ט, א').
* נקרא את ההלכה מחוברת העבודה ולאחריה נקרא את הקומיקס.
* נצבע את המילים "יום תרועה" בחוברת העבודה.

**העשרה – שופר בשבת**

מיומנויות: יסודות התושב"ע

נקרא את ההלכה מחוברת העבודה ולאחריה נמלא את המשימה - להקיף בעיגול את היום בשבוע שלא תוקעים בו בשופר.

נדגיש שגם אם היום הראשון חל בשבת – ביום שני, שהוא יום ראשון בשבוע, כן תוקעים.

**בכיתות שהדבר מתאים**, נסביר בקצרה את הטעם לכך שלא תוקעים בשופר בשבת – בשבת ישנו איסור טלטול ברשות הרבים אם אין במקום "עירוב". בימינו כמעט בכל המקומות ישנו עירוב אבל בעבר לא היה, וחכמים חששו שאנשים יטלטלו את השופר ברשות הרבים כדי לקיים את המצווה ובך יחללו את השבת.

**משימה 2 - טעמי תקיעת שופר**

מיומנויות: הבנה ופרשנות, יסודות התושב"ע

* נסביר כי תקיעת שופר מזכירה לנו לחזור בתשובה ולשפר את המעשים שלנו, להתנהג טוב יותר.
* נדגיש כי כולנו מתנהגים טוב ומשתדלים להיות טובים, ותמיד יש מה להשתפר ולאן להתקדם. השופר עוזר לנו להשתפר. שופר מלשון שיפור.
* נקרא את הדו שיח בין סבתא לאימא (מופיע בחוברת העבודה).
* נתבונן בחוברת העובדה ונראה כי יש שם ציור של ילד וילדה שומעים שופר ולידם בועת מחשבה.
* נזמין את התלמידים למלא את המשימה ולאייר בבועת המחשבה מעשה טוב שהיו רוצים לעשות עבור ההורים, האחים או החברים.
* נדגיש כי זו משימה אישית, ומי שירצה אחר כך לשתף יכול, אבל לא חייבים.
* כאשר הדבר מתאים – נזכיר טעמים נוספים של המצווה – זכר לעקידת יצחק, המלכת ה'.

**העשרה – השופר**

מיומנויות: הבנה ופרשנות, יסודות התושב"ע

* נלמד כי את רוב השופרות מכינים מקרן של איל (כבש בוגר).
* נראה תמונות של בעלי חיים טהורים נוספים שמהקרניים שלהם ניתן לעשות שופר (מצורפות חלק מהחיות. יש גם דישון וראם שאפשר להראות את תמונותיהם). בחוברת לתלמיד מופיעה תמונה של איל בוגר בלבד.



אַיִל, כבש בוגר ממין זכר

קודו גמלוני צבי יעל



* נביא לכיתה שופר כדי להמחיש איך נראה השופר, בינתיים בלי לתקוע בו.
* נקרא את הדו שיח בין אבא לאימא (מופיע בחוברת העבודה).
* נקרין לתלמידים סרטון כיצד מכינים שופר (ראו קישור בסיכום).

**משימה 3 – קולות השופר**

מיומנויות: מושגי תוכן

* נקרא בחוברת העבודה את ההגדרה לכל אחד מקולות השופר.
* נמחיש עם הפה כל קול, יחד עם התלמידים: קודם תקיעה, אחר כך שברים ולבסוף תרועה.
* אם יודעים לתקוע בשופר – נתקע את הקולות השונים.
* נשחק כך שהמורה אומר שם של קול והתלמידים "תוקעים" עם הפה: כשאומרים "תקיעה" – עושים קול ארוך. "שברים" – קול שבור. "תרועה" – קול מקוטע. אפשר לבלבל את הסדר כדי לעלות רמה.
* נמלא את המשימה בחוברת – למתוח קו בין הקו ובין האיור המייצג אותו.

**סיכום – כיצד מכינים שופר?**

* נצפה בסרטון המתאר כיצד מכינים שופר (מבית האחים גרובייס). 5:00 דקות, מוסבר מקסים.

<https://www.youtube.com/watch?v=LUnbT5hobPg>

**הצעות הוראה, המחשה ויישום:**

* צביעת המילים יום תרועה
* השמעת קולות השופר עם הפה
* הקפה בעיגול של היום שבו לא תוקעים בשופר (שבת)
* הבאת שופר אמיתי

**הפנמה וערכים:**

* ראש השנה כיום המלכת ה'
* מצוות שופר וטעמיה

# יחידה 2 – סימני ראש השנה ותשליך

למורה: בשנים שבהן הזמן עד ראש השנה הוא קצר – עדיף ללמד על תקיעת שופר, ורק אם הזמן מאפשר – ללמד גם על הסימנים ועל תשליך.

**זמן מוקצב:** שיעור אחד

**מושגי תוכן:** סימנים, תשליך

**מטרות:**

* היכרות עם סימני ראש השנה וחשיבותם
* לימוד על מנהג "תשליך"

**פתיחה – מה עושים בראש השנה**

מיומנויות: יסודות התושב"ע, הפנמה וערכים

המטרה בפתיחה היא קודם כל להכניס את התלמידים לעניינים, לחבר אותם לנושא השיעור. בנוסף - אנחנו רוצים לתת מסגרת כללית של "מה קורה בראש השנה", ולאחר מכן לרדת לפרטים.

* נקריא את החיבור בחרוזים, כל פעם נעצור ונבחן את האיורים. לאחר ההקראה נבקש מהתלמידים להתבונן שוב באיורים ולומר בעצמם דברים שעושים בראש השנה.

**משימה 1 – סימני ראש השנה**

* נשאל את התלמידים אילו סימנים הם זוכרים שיש בראש השנה.
* נזכיר את הסימנים העיקריים, שיש בכל בית: תפוח בדבש – שתהיה לנו שנה טובה ומתוקה, רימון – שירבו זכויותינו כרימון, דג – שנהיה לראש ולא לזנב, שנפרה ונרבה כדגים, תמר – שייתמו אויבנו ושונאינו וכל מבקשי רעתנו.

סימנים אלה מופיעים בשיחה של סבא, סבתא ואבא.

* נעבור למשימה – המורה מקריא את המילה והתלמידים מותחים קו לאיור המתאים.

**משימה 2 – סימנים**

מיומנויות: לשון חכמים, מושגי תוכן

* נקרא את הקומיקס ובו דוגמאות לסימנים שונים:
* הענן סימן לגשם.
* בישול לכבוד שבת סימן שמתקרבת שבת.
* תמרור "עצור" בדרך – סימן שצריך לעצור.
* כשאנחנו עייפים – סימן שצריכים ללכת לישון.
* נבקש מהתלמידים שייתנו עוד סימנים. בקומיקס יש משבצת ריקה – לאיור סימן משלהם.
* נבין כי סימן מבטא שאיפה שלנו, סוג של תפילה. אנחנו נותנים סימן למשהו שאנחנו רוצים שייקרה.
* נביא את הסימנים של ראש השנה לכיתה, ונתרגל את אמירת ה"יהי רצון" המתאים לכל סימן.

**משימה 3 – תשליך**

מיומנויות: לשון חכמים, מושגי תוכן

כדי להסביר מהו תשליך קודם נבין את המילה להשליך: ניקח עט או חפץ אחר שלא עלול להינזק כשנזרוק אותו, ונשליך אותו לרצפה.

נאמר כי כעת זרקנו את העט לרצפה, או במילים אחרות: השלכנו אותו.

אפשר לעשות אותו דבר עם נייר מקומט שמשליכים אל הפח.

אחרי שהבנו מה זה להשליך – נבין איך זה קשור לתשליך. מה משליכים בתשליך? מה זורקים?

נשמע תשובות, נלמד שזורקים את החטאים שלנו.

אי אפשר באמת לזרוק חטאים, אז עושים "כאילו" – מנערים את הכיסים ליד מקור מים, לפי הפסוק: "וְתַשְׁלִיךְ בִּמְצֻלוֹת יָם כָּל חַטֹּאתָם" (מיכה ז', י"ט).

משהו שזורקים למים – לא חוזר. הוא טובע, וככה אנחנו רוצים שהחטאים שלנו לא יחזרו אלינו. הם יטבעו.

נקרא את הקומיקס.

* נתלה על הלוח תמונה של תשליך ונשאל אם הם יודעים מה בתמונה.
* נסביר כי זהו מנהג תשליך – מנהג שעושים בשעות אחר הצהריים של ראש השנה.
* ב"תשליך" הולכים למקור מים כלשהו (מקור מים פירושו מקום שבו יש מים), וכביכול זורקים אליו את החטאים שלנו. זה מעשה סימלי שמביע כמיהה ורצון פנימיים שלנו להתנקות מחטאינו.
* אם שייך: נעשה בכיתה מעמד תשליך – נביא דלי עם מים. נחלק לכל תלמיד פתק ועליו משהו לא טוב – לשון הרע, דיבור לא מכבד, חוצפה וכו'. אפשר שכל הפתקים יהיו זהים.
* נסביר שכעת חילקנו "חטאים" ונשליך אותם.
* ניתן רגע שכל אחד יצרף במחשבה עוד כמה עברות או דברים שהיה רוצה להשליך, ואחר כך ניגש לדלי בכיתה ונזרוק את הפתקים למים. נסביר שכמובן לא עצם זה שהחלטנו שאנחנו זורקים את החטאים לים הוא העניין, אלא שאנו באמת מתחרטים עליהם ורוצים שכבר לא יהיו "עלינו", ואנו מקווים שבזכות החרטה שלנו, החטאים "יושלכו" למים וייעלמו בהם.
* נאמר בקול יחד עם התלמידים: "וְתַשְׁלִיךְ בִּמְצֻלוֹת יָם כָּל חַטֹּאתָם" (מופיע בהלכה בחוברת העבודה).
* נקרא את הקומיקס בחוברת, ולאחר מכן נמלא את המשימה - להקיף את המקומות שמתאימים לתשליך (מקורות המים).

**סיכום:**

* נשיר ביחד את השיר "אבינו מלכנו חוננו ועננו" (מופיע בחוברת לתלמיד, עמוד 19).
* נאמר לתלמידים: למדנו על סימנים, בואו נראה אם הפנמתם...
* נשמיע את המנגינה של הצלצול, סימן שנגמר השיעור וניתן לצאת להפסקה...☺

**הצעות הוראה, המחשה ויישום:**

* חרוזים על הדברים המיוחדים בראש השנה, מלווים באיורים תואמים
* זריקת חטאים לדלי מים – מעמד תשליך כיתתי
* תמונה של תשליך
* הבנת המילה תשליך בעזרת השלכת חפץ לרצפה (בלי שיינזק חלילה)
* הבאת סימני ראש השנה לכיתה ותרגול "יהי רצון"
* השלמת קומיקס סימנים
* מתיחת קו בין הסימן ובין האיור שלו

**הפנמה וערכים:**

* כוח הברכות והסימנים
* היופי שבאפשרות לתשליך

# יחידה 3 – צום גדליה

**זמן מוקצב:** שיעור אחד

**מושגי תוכן:** גדליה בן אחיקם, צום, גלות

**מטרות:**

* היכרות עם סיפור רציחתו של גדליה בן אחיקם והשפעתו הגדולה
* הבנה למה הצום רלוונטי גם לימינו ומדוע צמים

שיעור זה בנוי קצת אחרת, כיוון שהוא מספר את סיפורו של צום גדליה, ולא מתמקד בהלכה.

ירמיהו פרק מ', פסוק ו' עד פרק מ"א פסוק ג':

וַיָּבֹא יִרְמְיָהוּ אֶל גְּדַלְיָה בֶן אֲחִיקָם הַמִּצְפָּתָה; וַיֵּשֶׁב אִתּוֹ בְּתוֹךְ הָעָם הַנִּשְׁאָרִים בָּאָרֶץ. וַיִּשְׁמְעוּ כָל שָׂרֵי הַחֲיָלִים אֲשֶׁר בַּשָּׂדֶה, הֵמָּה וְאַנְשֵׁיהֶם, כִּי הִפְקִיד מֶלֶךְ בָּבֶל אֶת גְּדַלְיָהוּ בֶן אֲחִיקָם בָּאָרֶץ; וְכִי הִפְקִיד אִתּוֹ אֲנָשִׁים וְנָשִׁים וָטָף, וּמִדַּלַּת הָאָרֶץ מֵאֲשֶׁר לֹא הָגְלוּ בָּבֶלָה. וַיָּבֹאוּ אֶל גְּדַלְיָה הַמִּצְפָּתָה; וְיִשְׁמָעֵאל בֶּן נְתַנְיָהוּ וְיוֹחָנָן וְיוֹנָתָן בְּנֵי קָרֵחַ וּשְׂרָיָה בֶן תַּנְחֻמֶת וּבְנֵי עֵיפַי הַנְּטֹפָתִי, וִיזַנְיָהוּ בֶּן הַמַּעֲכָתִי, הֵמָּה וְאַנְשֵׁיהֶם.

וַיִּשָּׁבַע לָהֶם גְּדַלְיָהוּ בֶן אֲחִיקָם בֶּן שָׁפָן וּלְאַנְשֵׁיהֶם לֵאמֹר: אַל תִּירְאוּ מֵעֲבוֹד הַכַּשְׂדִּים; שְׁבוּ בָאָרֶץ וְעִבְדוּ אֶת מֶלֶךְ בָּבֶל וְיִיטַב לָכֶם. וַאֲנִי הִנְנִי יֹשֵׁב בַּמִּצְפָּה, לַעֲמֹד לִפְנֵי הַכַּשְׂדִּים אֲשֶׁר יָבֹאוּ אֵלֵינוּ; וְאַתֶּם אִסְפוּ יַיִן וְקַיִץ וְשֶׁמֶן, וְשִׂמוּ בִּכְלֵיכֶם, וּשְׁבוּ בְּעָרֵיכֶם אֲשֶׁר תְּפַשְׂתֶּם. וְגַם כָּל הַיְּהוּדִים אֲשֶׁר בְּמוֹאָב וּבִבְנֵי עַמּוֹן וּבֶאֱדוֹם וַאֲשֶׁר בְּכָל הָאֲרָצוֹת שָׁמְעוּ כִּי נָתַן מֶלֶךְ בָּבֶל שְׁאֵרִית לִיהוּדָה; וְכִי הִפְקִיד עֲלֵיהֶם אֶת גְּדַלְיָהוּ בֶּן אֲחִיקָם בֶּן שָׁפָן. וַיָּשֻׁבוּ כָל הַיְּהוּדִים מִכָּל הַמְּקֹמוֹת אֲשֶׁר נִדְּחוּ שָׁם, וַיָּבֹאוּ אֶרֶץ יְהוּדָה אֶל גְּדַלְיָהוּ הַמִּצְפָּתָה; וַיַּאַסְפוּ יַיִן וָקַיִץ הַרְבֵּה מְאֹד. 

וְיוֹחָנָן בֶּן קָרֵחַ וְכָל שָׂרֵי הַחֲיָלִים אֲשֶׁר בַּשָּׂדֶה בָּאוּ אֶל גְּדַלְיָהוּ הַמִּצְפָּתָה, וַיֹּאמְרוּ אֵלָיו: הֲיָדֹעַ תֵּדַע כִּי בַּעֲלִיס מֶלֶךְ בְּנֵי עַמּוֹן שָׁלַח אֶת יִשְׁמָעֵאל בֶּן נְתַנְיָה לְהַכֹּתְךָ נָפֶשׁ? וְלֹא הֶאֱמִין לָהֶם גְּדַלְיָהוּ בֶּן אֲחִיקָם. וְיוֹחָנָן בֶּן קָרֵחַ אָמַר אֶל גְּדַלְיָהוּ בַסֵּתֶר בַּמִּצְפָּה לֵאמֹר: אֵלְכָה נָּא וְאַכֶּה אֶת יִשְׁמָעֵאל בֶּן נְתַנְיָה, וְאִישׁ לֹא יֵדָע; לָמָּה יַכֶּכָּה נֶּפֶשׁ וְנָפֹצוּ כָּל יְהוּדָה הַנִּקְבָּצִים אֵלֶיךָ, וְאָבְדָה שְׁאֵרִית יְהוּדָה? וַיֹּאמֶר גְּדַלְיָהוּ בֶן אֲחִיקָם אֶל יוֹחָנָן בֶּן קָרֵחַ: אַל תַּעֲשֵׂה אֶת הַדָּבָר הַזֶּה, כִּי שֶׁקֶר אַתָּה דֹבֵר אֶל יִשְׁמָעֵאל.

וַיְהִי בַּחֹדֶשׁ הַשְּׁבִיעִי בָּא יִשְׁמָעֵאל בֶּן נְתַנְיָה בֶן אֱלִישָׁמָע מִזֶּרַע הַמְּלוּכָה וְרַבֵּי הַמֶּלֶךְ וַעֲשָׂרָה אֲנָשִׁים אִתּוֹ אֶל גְּדַלְיָהוּ בֶן אֲחִיקָם הַמִּצְפָּתָה; וַיֹּאכְלוּ שָׁם לֶחֶם יַחְדָּו בַּמִּצְפָּה. וַיָּקָם יִשְׁמָעֵאל בֶּן נְתַנְיָה וַעֲשֶׂרֶת הָאֲנָשִׁים אֲשֶׁר הָיוּ אִתּוֹ, וַיַּכּוּ אֶת גְּדַלְיָהוּ בֶן אֲחִיקָם בֶּן שָׁפָן בַּחֶרֶב, וַיָּמֶת אֹתוֹ, אֲשֶׁר הִפְקִיד מֶלֶךְ בָּבֶל בָּאָרֶץ. וְאֵת כָּל הַיְּהוּדִים אֲשֶׁר הָיוּ אִתּוֹ אֶת גְּדַלְיָהוּ בַּמִּצְפָּה וְאֶת הַכַּשְׂדִּים אֲשֶׁר נִמְצְאוּ שָׁם אֵת אַנְשֵׁי הַמִּלְחָמָה, הִכָּה יִשְׁמָעֵאל.

**מדריך למורה:**

להלן הסיפור מאחורי צום גדליה, מוגש בקיצור ובבהירות על ידי השחקן נעם יעקובסון (3:00 דקות):

<https://www.youtube.com/watch?v=S2OaBYSU7P8>

יותר באריכות, יעל מאיר (8:48 דקות):

<https://www.youtube.com/watch?v=10ivQtu7bho>

שניהם לא מתאימים לצפייה לתלמידים, אך מעולים עבור המורים.

* נאמר לתלמידים: היום נספר סיפור, ונבין על מה אנחנו צמים בג' בתשרי. תחילה נספר את הסיפור ברצף, לאחר מכן נמחיז אותו.

שלמה המלך בנה את בית המקדש הראשון בירושלים.

בית המקדש עמד במשך 410 שנים, אך הבבלים החריבו אותו.

תאריך החורבן היה ט' באב, ומיד לאחר מכן הבבלים, ששלטו אז בארץ, הגלו כמעט את כל היהודים לבבל.

בארץ נשארו יהודים מעטים כדי לעבד את האדמות ולהעלות מס לבבלים.

על קומץ היהודים הללו מינו הבבלים מנהיג בשם גדליה בן אחיקם.

במשך חודש וחצי אסף גדליה את היהודים אליו ויחד התיישבו במקום סמוך לירושלים, במצפה (כנראה קבר שמואל הנביא של היום), והחלו לשקם את חייהם.

לקראת ראש השנה קיבל גדליה דיווח מודיעיני על כך שאדם בשם ישמעאל בן נתניה, שהיה נצר לשושלת בית דוד שמלכה על יהודה עד אז, מקנא בעמדת הכוח שלו. ישמעאל תכנן להתנקש בגדליה ולקחת לעצמו את השלטון, אך גדליה סירב להאמין שישמעאל יבגוד בו. היו שהציעו לו להרוג את ישמעאל, אך גדליה היה איש של שלום, הוא לא האמין שיפגעו בו לרעה.

אך למרות זאת, זה מה שקרה... באמצע סעודת ראש השנה ישמעאל ואנשיו רוצחים את גדליה ואנשיו.

ההתיישבות היהודית בארץ נגמרת. מי שהיה יורד למצרים, וארץ ישראל נשארת שוממה מיהודים למשך 70 שנים שלמות!

* נציג את הסיפור, שלב אחר שלב. ההצגה היא עם מינימום אביזרים, רק מה שיש בכיתה. היא גם ללא טקסט, העיקר הוא שפת הגוף והתנועות של התלמידים המציגים.

חשוב מאוד: כל הכיתה מציגה! חצי כיתה הם בבלים, חצי יהודים, אחד גדליה.

אם רוצים להשקיע ולזהות בקלות מי "בבלי" ומי "יהודי", ניתן להכין כתרים פשוטים מנייר צבעוני. צבע אחד ליהודים וצבע שני לבבלים, ולגדליהו צבע נוסף.

|  |  |  |
| --- | --- | --- |
|  | **הסיפור** | **רעיונות להמחזה** |
| 1 | שלמה המלך בנה את בית המקדש הראשון בירושלים. | היהודים כביכול לוקחים לבנים ואבנים גדולות ומרימים אותם זו על גבי זו, כמו בניין. אפשר שיחה ביניהם: "איזה יופי! אנחנו זוכים לבנות את בית המקדש". |
| 2 | בית המקדש עמד במשך 410 שנים, אך הבבלים החריבו אותו. | הבבלים בועטים באוויר, כביכול פוגעים בבית המקדש. צחוק מזלזל. |
| 3 | תאריך החורבן היה ט' באב, ומיד לאחר מכן הבבלים, ששלטו אז בארץ, הגלו כמעט את כל היהודים לבבל. | הבבלים דוחקים ביהודים ללכת יותר מהר. היהודים בוכים. מנופפים לשלום לארץ-ישראל. |
| 4 | בארץ נשארו יהודים מעטים כדי לעבד את האדמות ולהעלות מס לבבלים. | יהודים מעבדים אדמה, משאירים בצד תבואה, אומרים "זה עבור מס לבבלים", נאנחים. |
| 5 | על קומץ היהודים הללו מינו הבבלים מנהיג בשם גדליה בן אחיקם. | הבבלים טופחים על שכמו של גדליה, מאחלים בהצלחה, אומרים "אתה אחראי". |
| 6 | במשך חודש וחצי אסף גדליה את היהודים אליו ויחד התיישבו במקום סמוך לירושלים, במצפה והחלו לשקם את חייהם. | גדליה קורא: "כל היהודים מוזמנים להתקבץ יחד! יחד נתחיל לשקם את חיינו!" יהודים מתקבצים אליו. |
| 7 | לקראת ראש השנה קיבל גדליה דיווח מודיעיני על כך שאדם בשם ישמעאל בן נתניה, שהיה נצר לשושלת בית דוד שמלכה על יהודה עד אז, מקנא בעמדת הכוח שלו. ישמעאל תכנן להתנקש בגדליה ולקחת לעצמו את השלטון, אך גדליה סירב להאמין שישמעאל יבגוד בו. היו שהציעו לו להרוג את ישמעאל, אך גדליה היה איש של שלום, הוא לא האמין שיפגעו בו לרעה. | באים לגדליה ואומרים לו: ישמעאל רוצה להרוג אותך! גדליה לא מאמין.  מציעים לו: תהרוג אותו!  גדליה מסרב. |

למורה: את הסיום והמסר - לא נציג אלא נאמר בעל פה.

כתבנו כאן קצת באריכות כדי להדגיש את המסר. תעביר לכיתה לפי מה שמתאים.

באמצע סעודת ראש השנה ישמעאל ואנשיו רוצחים את גדליה ואנשיו.

ההתיישבות היהודית בארץ נגמרת. מי שהיה יורד למצרים, וארץ ישראל נשארת שוממה מיהודים למשך 70 שנים שלמות!

כלומר אנחנו צמים על פגיעה של איש יהודי באחיו, ביהודי אחר.

אנחנו צמים על פגיעה בשלטון.

אנחנו צמים על שנאת חינם, על רצח בגלל מעמדות ומשחקי כבוד.

אנחנו צמים כי ארץ-ישראל נותרה ללא יהודים.

אנחנו צמים כי רצח גדליה סימן את סיום החורבן, את החרבת הקהילה היהודית שנותרה בארץ והחלה לשקם את עצמה.

רצח גדליה הוא לא סיפור אישי, הוא סיפור לאומי.

סיפורו של גזע עץ כרות, שהרסו את כל תפארתו, את העלים שלו, הענפים, הפירות. מה שנשאר זה גזע עץ כרות. והגזע הזה מתחיל לנסות לראות איך הוא מגדל מחדש ענפים, מוציא מעצמו חיים חדשים, מעמיק שורשים. ותוך כדי הניסיונות – באים ושורפים אותו. הפוטנציאל נמחק. אין סיכוי, אין דרך חזרה.

ומי שעושה את זה אלו לא אויבים מבחוץ – אלו יהודים!! אחים שלנו. אנחנו צמים כי יש כאן מלחמת אחים, יהודים נגד יהודים. וזה מה שכואב כאן.

עם ישראל שכ- 1000 שנים לפני כן עלה מגלות מצרים וכונן כאן מדינה עם מלכות יהודית ועצמאות – גולה חזרה. הוא הכריע את גורלו במו ידיו לחורבן מוחלט וחזר למצרים.

אז מה הלקח שאנחנו היום יכולים להסיק מהסיפור הכואב הזה?

* נצפה ב- 20 שניות מתוך סרטון מלך האריות. 7:15 דקות עד 7:33 (רואים את הקוף נותן מכה לאריה, פעם ראשונה האריה מקבל את המכה, בפעם השנייה הוא לומד מהניסיון ומתחמק).

מופיע בסרטון של יעל מאיר (לפניכם שוב הקישור, למרות שמופיע בתחילת היחידה):

<https://www.youtube.com/watch?v=10ivQtu7bho>

* נדגיש: הצום הוא כלי לשימור הזיכרון. אנחנו לא צמים על הרצח של לפני 2600 שנה. אנחנו צמים כדי ללמוד על התוצאה של מלחמת אחים.
* נסיים בצפייה בסרטון לתלמידים – מתוך מיזם "תפילה באהבה", הרב נעם הלוי, 5:00 דקות:

<https://www.youtube.com/watch?v=mtk_5QvwBOA>

* נדון: מה התחדש לנו בעקבות הלימוד על צום גדליה?

ביחידה זו יש לימוד והפנמה בדרכים אחרות מהרגיל. בחוברת העבודה ישנו איור לצביעה, ובוא רואים את היהודים יוצאים לגלות.

השיתוף בסוף הוא חשוב ומשמעותי להפנמת הלמידה.

# יחידה 4 – יום כיפור

**זמן מוקצב:** שיעור אחד

**מושגי תוכן:** תשובה, הגבלות על אכילה ושתייה, נעילת הסנדל

**מטרות:**

* עידוד לגשת לבקש סליחה והבנת משמעותה של הסליחה
* לימוד על האיסורים של יום כיפור

**פתיחה**

מיומנויות: הפנמה וערכים

* נקרין סרטון קצר על יום כיפור. הקריינית מדברת לאט כמו שמתאים לילדים בכיתה א', וגם הציורים מותאמים.

מבחינת תוכן – אין שם הרבה חידושים אלא המטרה היא להכניס את התלמידים לעניינים. אפשר גם להקרין את הסרטון בתור סיכום ואפשר גם לדלג עליו, לבחירתכם.

<https://www.youtube.com/watch?v=Up5ZEgDLgdI>

**משימה 1 – בקשת סליחה**

מיומנויות: הפנמה וערכים

* נקריא את הסיפור "איך מבקשים סליחה" מאת אמונה אלון. מצורף כקישור לסרטון שבו מקריאים את הסיפור.

<https://www.youtube.com/watch?v=sjrQ57UcALI>

* נדון:
  + מה הרגשתם בעקבות הסיפור?
  + האם גם מכם ביקשו פעם סליחה?
  + האם גם אתם הייתם צריכים לבקש סליחה? ואיך זה היה?
  + מה הרגשתם לפני שביקשתם, ומה אחרי?

לקראת יום כיפור צריך לבקש סליחה. יום כיפור מכפר על עברות שעשינו מול הקב"ה אך על עברות שעשינו "בין אדם לחברו" הוא מכפר רק אם נבקש מהחבר סליחה.

* נמלא את המשימה בחוברת העבודה – לצבוע את הלב ובו המילה סליחה, לחשוב על מישהו שאנחנו רוצים לבקש ממנו סליחה (הורה, חבר, שכן וכו'), לגזור את הלב ולהעניק לאדם שפגענו בו.
* נדגיש שהעבודה היא אישית. התלמידים לא יצטרכו לשתף וכך תימנע אי נעימות והם יוכלו לחשוב באמת על הדבר עליו ירצו להתנצל.

**משימה 2 – כפרות**

מיומנויות: הפנמה וערכים, מושגי תוכן, הבנה ופרשנות

* נקרין סרטון מתוך מיזם "תפילה באהבה", מסביר וממחיש את מנהג הכפרות. הרב נעם שלום קריספיל, 3:20 דקות.

<https://www.youtube.com/watch?v=KR1vQKJrnLQ>

* נבקש מהתלמידים לשתף איך עושים אצלם בבית את הכפרות (בכסף או עם תרנגול).
* נבין את הגדולה של זה – אנחנו נותנים צדקה ובתמורה מבקשים מה' לחתום אותנו לחיים טובים, ארוכים ולשלום.
* נסביר: כפרות – מלשון כפרה, לכפר, לסלוח, למחול. כמו יום הכיפורים – יום של סליחה ומחילה.
* נאפשר לתלמידים לשתף בחוויה שזכורה להם ממנהג הכפרות – בכסף או בתרנגול.

**משימה 3 – אכילה ושתייה**

מיומנויות: הפנמה וערכים, הבנה ופרשנות

* נספר לתלמידים שבקיץ נסענו עם המשפחה לצפון, והגענו לאתר קייאקים. בכניסה לאתר היה שלט גדול ובו כתוב שהשייט מותר מגיל 5 ומעלה.
* נדון: מה הסיבה? למה מותר לשוט רק מגיל 5? אחיין שלנו שהיה בן 4.5 מאוד התאכזב והתחיל לבכות...
* נשמע את התלמידים. נבין שלכל דבר יש גיל מתאים. קייאקים מותר מגיל 5 ומעלה, לטובתנו, בשביל הבטיחות שלנו ושמירה על החיים שלנו.
* נקרא את הקומיקס המבטא את ההגבלה על צום של קטנים, ונלמד כי מותר לצום ביום כיפור רק מגיל 9 ומעלה, וגם זה רק חלק מהצום.
* ונסביר כי דווקא אם לא נצום, אלא נאכל מתי שאבא ואימא אומרים לנו – נוכל לכבד אותם יותר ולעזור להם כך שהם כן יוכלו לצום יותר טוב ולהתרכז יותר בתפילות.
* נשאל את התלמידים: איך יכול להיות שדווקא אם נאכל נוכל לעזור יותר להורים?
* נשמע תשובות ונבין שהאוכל נותן לנו כוח, ואם יש כוח אנחנו גם יכולים להתפלל טוב יותר אבל גם יכולים לעזור עם האחים הקטנים ולאפשר לאבא ואימא לצום ולהתפלל.
* נלמד את ההנהגות בנושא צום לילדים:
  + עד גיל 9 נהגו שלא לחנך את הילדים לצום כלל. אך ילד שאכל סעודה מפסקת יכול לצום עד הבוקר.
  + מגיל 9 מחנכים לצום כמה שעות.
  + בנות מגיל 11 ובנים מגיל 12 - מרגילים לצום יום שלם, הכול בהתאם למצב הילד וליכולות שלו.
* נמלא את המשימה – לכתוב או לצייר איך ניתן לעזור לאבא ואימא ביום כיפור.
* בכיתות ברמה גבוהה נדבר מעט על מטרת הצום – יש פה שני עניינים – א. מטרת הצום היא להתעורר לתשובה. ב. כאשר אנו צמים אנו נדמים למלאכים.

**משימה 4 – נעילת הסנדל**

מיומנויות: הפנמה וערכים, הבנה ופרשנות

* נקרא את ההלכה המלמדת שאסור לנעול נעלי עור ביום כיפור (מופיעה בחוברת לתלמיד).
* נסביר כי טעם האיסור הוא כיוון שנעל עור הייתה הנעל הכי נוחה בעבר, וביום כיפור יש עניין של "ועיניתם את נפשותיכם", ולכן נועלים נעל שפחות נוחה.
* נבקש מכל תלמיד להתבונן במה שהוא נועל, לראות האם זה מעור או לא, ואז להבין אם מותר לנעול את זה ביום כיפור.
* נסכם את התרגיל:
  + כמה מילדי הכיתה נועלים נעליים או סנדלים שאסור לנעול ביום הכיפורים?
  + כמה מילדי הכיתה נועלים נעליים או סנדלים שמותר לנעול ביום הכיפורים?
* ניתן זמן לעשות את המבוך – יהודה ויהודית צרכים להגיע לבית הכנסת אבל לעבור רק דרך נעליים שמותרות לנעילה ביום כיפור.

**סיכום:**

* נשיר יחד את הפיוט "אדון הסליחות" (מופיע בחוברת).

**הפנמה וערכים:**

* יום כיפור כיום קדוש, הזדמנות לבקש סליחה ולמחול
* דברים מיוחדים שעושים לקראת יום כיפור או במהלך היום

**הצעות הוראה, המחשה ויישום:**

* סרטון פתיחה
* בקשת סליחה מההורים
* מבוך הנעליים
* סיפור "איך מבקשים סליחה"
* קומיקס
* השלמת רעיונות כיתד לעזור להורים

# יחידה 5 – מצוות סוכה

**זמן מוקצב:** שיעור אחד

**מושגי תוכן:** סוכות כשרות, דופן, סכך

**מטרות:**

* הבנת ההבדלים בין בית לסוכה, והבנה שהדבר שגורם לסוכה להיות סוכה הוא הסכך.
* היכרות עם הלכות בסיסיות הקשורות לסוכה.

למורה:

ישנם שלושה שיעורים על סוכות: יחידה 5 על סוכה כשרה, יחידה 6 על ארבעת המינים, יחידה 7 על שמיני עצרת.

מכיוון שכמות השיעורים מאוד מוגבלת, המלצתנו היא לא לוותר על שיעור זה, יחידה 5, ובמידת הזמן והיכולת – ללמד את שיעור 6 ורק אם באמת מספיקים – גם את יחידה 7.

**פתיחה – בית וסוכה**

* נראה לתלמידים תמונה של בית.
* נשאל:
  + מה מצויר בתמונה?
  + האם זו סוכה?
  + מדוע אין זו סוכה?
  + מה מבדיל בין בית לבין סוכה?
  + איך אנחנו יודעים מה נחשב סוכה ומה לא?
* נבין שלסוכה יש סכך, ובזה היא שונה מבית, והיום נלמד חלק מהלכות סוכה כשרה.
* נדגיש: עיקר השוני הוא בסכך! לבית בדרך-כלל יש גג אטום מחומרים שאינם מן הצומח. לגבי דפנות, גם לסוכה יכולות להיות דפנות כמו של בית... מה שהופך אותה לסוכה זה הסכך.

**משימה 1 – תחת כיפת השמיים**

מיומנויות: לשון חכמים, מושגי תוכן, הבנה ופרשנות

* נסביר את המושג "תחת כיפת השמיים" – מתחת השמיים ולא מתחת לבניין / עץ / בד או כל דבר אחר.
* נקרא את ההלכה. בחוברת ישנם איורים של סוכות. על התלמידים לסמן V ליד סוכה כשרה, ו- X ליד סוכה פסולה.

**משימה 2 – הדפנות**

מיומנויות: הבנה ופרשנות

* נקרא את ההלכה. בחוברת ישנם איורים של סוכות שונות. על התלמידים להקיף בעיגול את הסוכות הכשרות.
* נלמד כי הדפנות יכולות להיות מכל חומר, העיקר שיהיו עמידות ויציבות, והעיקר שיהיו לפחות שלוש דפנות.
* נשיר שיר במנגינה של "לכובע שלי שלוש פינות":

לסוכה שלי שלוש דפנות

שלוש דפנות לסוכה שלי.

לולא היו לה שלוש דפנות –

לא הייתה זו סוכה כשרה.

* ניתן לעשות את המתודה שבה משתמשים בשיר "לכובע שלי", וכל פעם להחסיר מילה. בסבב הראשון מורידים את המילה "סוכה", וכל פעם כשהיא מופיעה אז אומרים במקומה "ממממ":

ל\_\_\_\_\_ שלי שלוש דפנות

שלוש דפנות ל\_\_\_\_\_ שלי.

לולא היו לה שלוש דפנות –

לא הייתה זו \_\_\_\_\_ כשרה.

**משימה 3 – הסכך**

מיומנויות: לשון חכמים, מושגי תוכן, הבנה ופרשנות

הַסְּכָךְ צָרִיךְ לִהְיוֹת מִצֶּמַח שֶׁלֹּא מְחֻבָּר לַאֲדָמָה. לְדֻגְמָה: עֲנָפִים שֶׁל עֵץ אוֹ קְרָשִׁים.

* נחזור לתחילת היחידה, שם דיברנו על הדבר שמבדיל בין בית לסוכה: סכך.
* נלמד שיש שני תנאים לסכך:

1. מן הצומח (לא חי או דומם)
2. מנותק מהקרקע.
3. (בכיתות ברמה גבוהה נוכל לציין שיש תנאי נוסף – שהסכך לא מקבל טומאה – כלומר לא הכינו מהצמח כלי כמו כיסא או מחצלת שמיועדת לישיבה).

ניתן דוגמאות לסכך כשר וסכך לא כשר: עץ שלם – לא כשר. ברגע שנכרות את הגזע שלו והוא לא יהיה מחובר יותר לאדמה – מיד הוא הופך להיות כשר.

* נמלא את המשימה – למתוח קו בין סכך כשר למילה "כשר", ובין סכך פסול למילה "פסול".

**משימה 4 – צילתה מרובה מחמתה**

מיומנויות: לשון חכמים, מושגי תוכן, הבנה ופרשנות

* נסביר את הביטוי "צילתה מרובה מחמתה" – שהסכך צריך להיות מונח כך שבסוכה יהיה יותר צל מאשר שמש.
* נדגים זאת בעזרת תריס / וילון אם יש בכיתה, ואם אין אז בעזרת פתיחה וסגירה של החלון – כאילו הסגור הוא צל והפתוח הוא שמש, והתלמידים יכוונו אותנו כמה לפתוח וכמה לסגור.
* נחלק לכל תלמיד כמה גפרורים קטנים ונבקש ממנו להדביק אותם בסוכה שבחוברת העבודה (יש להדביק כך שהסוכה תהיה כשרה).

**העשרה – גובה הדפנות**

מיומנויות: לשון חכמים, מושגי תוכן, הבנה ופרשנות

* נסביר מהו טפח – נסגור את היד שלנו לאגרוף כשהאגודל סגור. נצביע על גב היד, רוחב האצבעות, ונסביר שזהו טפח, שהוא כ- 8 ס"מ.
* ניקח סרגל ונמדוד מול התלמידים.
* נסביר שטפח זו מידת אורך שנמדדת לפי היד של אדם מבוגר. אצל הילדים הטפח קטן יותר, כי היד שלהם קטנה יותר...
* נקרא ל- 2-3 תלמידים ונמדוד כמה טפחים הם (ברשותם כמובן).
* נסביר כי הסוכה צריכה להיות מינימום עשרה טפחים, כלומר לפחות 80 ס"מ.
* נחפש תלמיד שהכי קרוב לעשרה טפחים (כיתה א', הגיוני...) ונמחיש מהו הגובה הכי נמוך שסוכה יכולה להיות.

**סיכום:**

מיומנויות: הפנמה וערכים

* נצפה בסרטון מתוק שמסכם נהדר את דיני הסוכה העיקריים (דקה וחצי):

<https://www.youtube.com/watch?v=inYB8TLTUzk>

**הפנמה וערכים:**

* דיוק במצווה

**הצעות הוראה, המחשה ויישום:**

* השוואה בין בית לסוכה
* מתיחת קו במשימה של דפנות הסוכה
* מדידת תלמידים באמצעות טפחים ומציאת תלמיד בגובה מינימאלי של סוכה
* בניית "סכך" מגפרורים
* סרטון סיכום

# יחידה 6 – ארבעת המינים

**זמן מוקצב:** שיעור אחד

**מושגי תוכן:** ארבעת המינים

**מטרות:**

* היכרות עם כל אחד ואחד מארבעת המינים – הכינוי שלו בלשון התורה, המראה שלו, הלכות בסיסיות הנוגעות עליו.
* לימוד על חשיבות אגידת ארבעת המינים יחד וקישור העניין לאחדות עם ישראל למרות השוני.
* שיח על מצוות השמחה בחג.

**פתיחה – כמה מספרים!**

* נאמר לתלמידים שבחג סוכות יש כמה דברים שקשורים למספרים.
* נשאל אותם מה בחג קשור למספר. יש להניח שמיד תעלה התשובה של ארבעת המינים, אבל יש דברים נוספים.
* נקרא את הקומיקס בחוברת העבודה. בקומיקס מצוינים המספרים השונים והוא מכניס לאווירת החג.

**משימה 1 – ארבעת המינים**

מיומנויות: לשון חכמים, מושגים, הבנה ופרשנות

* נתחיל בהבנת הפסוק:

"וּלְקַחְתֶּם לָכֶם **בַּיּוֹם הָרִאשׁוֹן"** – ביום הראשון של חג סוכות.

"פְּרִי עֵץ הָדָר" –

* ניתן דוגמאות לפירות הדר: קלמנטינה, תפוז, אשכולית, פומלה.
* נסביר שגם בארבעת המינים יש פרי שהוא פרי הדר – האתרוג. הוא קצת דומה ללימון אבל לא נתבלבל.
* נראה בכיתה אתרוג, נעביר בין התלמידים כך שיוכלו למשש. ניתן להביא גם לימון כדי לראות את ההבדל בין שני הפירות. אם יש לנו בהישג יד אתרוג שנפסל וכדומה, כדאי גם לחתוך להראות את ההבדל מבפנים. אפשר גם למצוא הדגמות באינטרנט.

"כַּפֹּת תְּמָרִים" –

* כף יד – חלק מיד, לכן כף תמרים – חלק מעץ התמר. פירותיו של עץ התמר הם תמרים, אך עליו של עץ זה, כשהם סגורים – זה לולב.
* נראה בכיתה לולב, נעביר בין התלמידים כך שיוכלו לבחון אותו מקרוב.

"וַעֲנַף עֵץ עָבֹת" –

* כאן אין לנו רמז, ואת הפירוש לביטוי זה חז"ל לומדים ממסורת שעברה מדור לדור. ענף עץ עבות הכוונה להדס. הוא מכונה "עבות" מלשון עבה, כי העלים שלו, שכל שלושה מהם יוצאים מאותה נקודה, נותנים תחושה של ענף עבה.
* נעביר בין התלמידים הדס, ניתן להם לחוש אותו, להריח ולבחון את המבנה המיוחד שכל שלושה עלים יוצאים מנקודה אחת בתוך ההדס.

"וְעַרְבֵי נָחַל" –

* כאן הכוונה ברורה – ערבה, הגדלה ליד נחלים ואוהבת מים רבים.
* נמלא את המשימה בחוברת העבודה – למתוח קו בין האיור (ובו גם לשון התורה) ובין לשון ימינו.

**משימה 2 – לולב**

מיומנויות: הבנה ופרשנות

* ניקח לולב ונראה את עמידתו הזקופה. נסביר שזהו לולב ישר וכשר. אם הלולב עקום – הוא פסול.
* נזמין את כל התלמידים לעמוד ולהיות לולבים. תחילה לולבים כשרים (עומדים ישר), אחר כך פסולים כי עקומים לימין, פסולים כי עקומים לשמאל, פסולים כי עקומים קדימה וכן הלאה.
* נמלא את המשימה – להקיף את הלולב הכשר.

**משימה 3 – הדס**

מיומנויות: הבנה ופרשנות

* נראה את מבנה ההדס – שלושה עלים יוצאים מנקודה אחת.
* נזמין שלושה תלמידים לשכב על הרצפה, רגליים נוגעות זו בזו וראשים רחוקים. ראו דוגמה בתמונה (בתמונה הראשים כלפי פנים, אנחנו מעדיפים רגליים כלפי פנים).
* ננחה אותם לשכב כמו שלושה עלי הדס היוצאים מאותה נקודה.
* נבקש מתלמיד אחד לקום ונשאל: האם כעת ההדס כשר או פסול?
* נקרא לתלמיד רביעי להיות עלה נוסף ונשאל: האם כעת ההדס כשר או פסול?
* נמלא את המשימה – להקיף בעיגול את ההדס הכשר.

**משימה 4 – ערבה**

מיומנויות: הבנה ופרשנות

* נביא לכיתה מספר ערבות כשרות.
* נדגיש את שני הכללים החשובים בערבות:

1. ערבה טרייה, לא יבשה
2. ערבה שרוב עליה עדיין מחוברים אליה, כלומר רוב העלים שלה קיימים ולא נתלשו.

* נבקש מכמה תלמידים לפסול את הערבות – כלומר לתלוש עלים. יש להדגיש לא לתלוש את כל העלים אלא להשאיר, אך בכמות מועטה.
* נמלא את המשימה בחוברת – להפוך את הערבה הפסולה לכשרה (על-ידי הוספת עלים).
* נקרא את השאלה של יהודה – מדוע הערבה השנייה פסולה? הרי יש עליה את רוב העלים.
* נבין שאומנם יש עליה את רוב העלים אך הם יבשים, ולכן היא פסולה.

**העשרה – אתרוג**

מיומנויות: הבנה ופרשנות

* נביא לכיתה ביצה (רצוי קשה, כך שגם אם הקליפה נשברת לא קרה כלום), כדור פינג-פונג, וכדורגל או כדורסל, וכמובן אתרוג.
* נלמד כי גודל האתרוג צריך להיות לפחות כגודל ביצה, ונבין שבלשון חז"ל ביצה סימלה סמל למדידת גודל.
* נראה את הביצה, הפינג-פונג והכדורגל ונשאל מה הגודל הקטן ביותר שאתרוג יכול להיות בו ועדיין להיות כשר (ביצה).
* נלמד כי אין הגבלה לגודל המקסימלי של האתרוג. הוא יכול להיות גדול מאוד ועדיין להיות כשר. יש אתרוגים שנקראים "אתרוגים תימניים" והם הרבה יותר גדולים מאתרוג רגיל שאנו מכירים. ואפילו אם יהיה אתרוג בגודל של כדורגל ואף יותר מכך – הוא יהיה כשר.
* נתבונן שוב על הביצה, הפינג פונג והכדורגל ונשאל מה הגודל הגדול ביותר שאתרוג יכול להיות.
* נתבונן בקומיקס בחוברת העבודה, עמוד 38.
* נסכם את הלימוד על האתרוג בדבריהם של יהודה ויהודית בחוברת: אנחנו מרגישים נהדר, למדנו על האתרוג, פרי עץ הדר.

**העשרה – מצוות השמחה בחג**


* נשיר את השיר "ושמחת בחגך והיית אך שמח". אפשר לרקוד או לעשות "רכבת" תלמידים.
* נעצור ונדון: למה דווקא בחג הסוכות אנחנו מצווים להיות שמחים?
* נשמע רעיונות.
* נקרא את התשובה:

בִּתְקוּפַת חַג הַסֻּכּוֹת מְסַיְּמִים לֶאֱסֹף אֶת הַתְּבוּאָה מֵהַשָּׁדוֹת וְאֶת הַפֵּרוֹת מֵהָעֵצִים, וְכָעֵת אָנוּ מְצֻוִּים לִשְׂמֹחַ וּלְהוֹדוֹת לַה' עַל הַשֶּׁפַע שֶׁזָּכִינוּ לוֹ.

* נסביר: כל הקיץ אספנו את התבואה מהשדות. סוכות חל לפני בוא החורף. אנחנו עוצרים רגע, מתכנסים חזרה לביתנו, ומודים לה' על השפע ומתפללים לשנה נוספת של שפע.

**העשרה - נטילת לולב**

מיומנויות: הבנה ופרשנות, מושגי תוכן, לשון חכמים, הפנמה וערכים



* נמחיז בעזרת התלמידים את נטילת ארבעת המינים.
* נכין כתרים, ונרשום על כל כתר את שמו של אחד מארבע המינים.
* נזמין תלמידים לחבוש את הכתרים.
* נביא חבל קפיצה ו"נאגוד" יחד את ארבעת המינים – כלומר את התלמידים עם הכתרים (בתמונה הילדים עומדים – דמיינו חבל קשור בעדינות למותניים ומחבר את כולם יחד).

חשוב להדגיש – החיבור הוא שארבעת המינים יראו כיחידה אחת, לא חיבור בשורה כמו שרשרת. שימו לב – האתרוג לא נכרך עם שלושת המינים האחרים אלא נמצא לידם.

* נלמד על החשיבות של כולם יחד – אם חסר אפילו ענף אחד של ערבה – אי אפשר לקיים את המצווה.
* נמשיל לעם ישראל: גם בעם ישראל יש כל מיני סוגים של אנשים, וכולם חשובים ואת כולם אנחנו אוהבים. גם מי שנראה אחרת או חושב אחרת. רק יחד אנחנו עם ישראל.

**סיכום – ארבעת המינים**

נסיים בשיר חביב עם תמונות אמיתיות של ארבעת המינים וחרוזים שעוזרים לזכור.

כל פעם בשיר יש תמונה ואז שאלה לאיזה מין מדובר. מי בא לחגוג? אתרוג. הוא שובב – לולב. היא שלווה – ערבה, שקט הס – הדס.

נעצור את השיר כל פעם אחרי השאלה, בצורה שהתלמידים ישלימו לאיזה מין מתכוונים, ואז נמשיך את השיר. השיר קליט, התלמידים מוזמנים להצטרף.

<https://www.youtube.com/watch?v=Dlvs8jguWBs>

**הפנמה וערכים:**

* חשיבות ארבעת המינים יחד.

**הצעות הוראה, המחשה ויישום:**

* מתיחת קו בין הכינוי של המין בלשון התורה ובין האיור שלו
* הקפת הלולב הכשר
* הקפת ההדס הכשר
* הפיכת הערבה הפסולה לכשרה (על-ידי הוספת עלים)
* איגוד של ארבעת המינים יחד
* שיר סיכום על ארבעת המינים

# יחידה 7 – שמיני עצרת

**זמן מוקצב:** שיעור אחד

**מושגי תוכן:** שמיני עצרת, שמחת תורה, הקפות, הקפות שניות, משיב הרוח ומוריד הגשם

**מטרות:**

* היכרות עם שני שמות החג וההסבר של כל שם.
* לימוד על מנהג ההקפות וההקפות השניות.
* לימוד על תחילת הזכרת גשמים.

**פתיחה – מה חסר?**

מיומנויות: הפנמה וערכים

* נשחק "מה חסר בגננו הנחמד":
  + מניחים 5-6 פריטים על השולחן. למשל: נעל, קלמר, טוש ללוח וכו'.
  + בוחרים נציג. על הנציג לשנן לעצמו את החפצים ולצאת מהכיתה / לעצום עיניים.
  + בזמן שהנציג לא מסתכל – מעלימים חפץ אחד. על הנציג לנסות לזכור מה היה ונעלם.
  + נחזור על התרגיל עם כמה תלמידים שונים, כל פעם נעלים חפץ אחר.
* נשאל: מה גרם לכם להצליח במשחק ולזכור איזה חפץ היה חסר?
* נדון: ואם היינו שואלים אתכם עוד שנה... האם הייתם זוכרים? (לא). מה היה גורם לכם לזכור? (אם היינו חוזרים על החפצים שוב ושוב).
* נבין שכדי לזכור משהו עלינו לשנן אותו, לחזור עליו שוב ושוב.
* נסביר כי היום נלמד על יום מיוחד – יום עם שני שמות, שמיני עצרת ושמחת תורה, ובו מתחילים את התורה מהתחלה.

התורה חשובה לנו, אנחנו אוהבים אותה ורוצים לזכור אותה, ולכן חוזרים עליה כל שנה מחדש, כל שנה מתחילים מהתחלה.

**משימה 1 – שמיני עצרת**

מיומנויות: מושגי תוכן, לשון חכמים, הבנה ופרשנות

* נקרא את הפסוק: "בַּיּוֹם הַשְּׁמִינִי עֲצֶרֶת תִּהְיֶה לָכֶם". ביום השמיני – שמיני ממתי?
* נבין שהוא היום השמיני מחג הסוכות, אך הוא לא חלק מהחג אלא חג בפני עצמו, חג חדש שצמוד לסוכות. יש כמה הבדלים בין סוכות לשמיני עצרת, כשההבדל העיקרי הוא שבשמיני עצרת לא יושבים בסוכה ולא נוטלים את ארבעת המינים (בארץ ישראל).
* נלמד שלחג שמיני עצרת יש שם נוסף – שמחת תורה, כי בו מסיימים סבב של קריאה בתורה ומתחילים מחדש.
* נסכם זאת על-ידי קריאת הקומיקס בין אבא לסבא, בחוברת העבודה.

למתקדמים: ניתן ללמד שבחוץ לארץ אלו שני חגים נפרדים, אחד אחרי השני, ובארץ חוגגים אותם יחד.

* נשיר את הפיוט: "שישו ושמחו בשמחה תורה" (מופיע בחוברת עבודה, עמוד 39).

**משימה 2 – הקפות**

מיומנויות:הבנה ופרשנות

* נזכיר את מנהג ההקפות בשמחת תורה: נשאל את התלמידים האם פעם ראו ילד קטן מקבל מתנה. איך הוא הגיב כשקיבל? (קפץ משמחה, חייך חיוך גדול, רץ לחבק את מי שהביא לו את המתנה).
* נסביר כי לנו יש מתנה נפלאה שאנחנו מקבלים כל פעם מחדש, ואנחנו שמחים איתה ומודים עליה כל יום, אך יש מספר "תחנות" בשנה שבהן אנו עוצרים להתבונן שוב במתנה הזו שקיבלנו, לשמוח בה ולרקוד איתה.
* נשאל: מה המתנה? אם יש צורך נרמוז שמי שנתן לנו אותה הוא הקב"ה בכבודו ובעצמו...
* נרים חומש ונצביע עליו: זאת המתנה! התורה היא המתנה הכי יקרה שאפשר לקבל, ואנחנו זוכים לה, ולכן בשמחת תורה כשמסיימים לקרוא את סוף התורה – מתחילים מיד מהתחלה. רוצים שוב ליהנות מהתורה.
* נמלא את המשימה: לאייר את ספרי התורה בידיהם של הרוקדים.
* נסביר כי בהקפות אלו ובריקודים של שמחת תורה – מוציאים את כל ספרי התורה מההיכל, שרים איתם ורוקדים איתם.
* למורה: בסיום השיעור נערוך בכיתה הקפות. בשלב זה אין תרגול של ההלכה.

**משימה 3 – הקפות שניות**

* נדמיין ילד קטן שעושים לו משהו כיף, נניח אבא מניף אותו למעלה באוויר. כשהוא ירד למטה, מה המילה הראשונה שהוא יאמר? "עוד פעם".

כשיש לנו משהו שעושה לנו טוב וכיף לנו – אנחנו רוצים ממנו עוד, ולכן מבקשים "עוד פעם".

גם התורה היא משמחת אותנו וממלאת אותנו, ולכן אנחנו רוצים "עוד פעם" – גם עוד פעם להתחיל את התורה מבראשית, וגם עוד פעם לשמוח עם התורה ולרקוד איתה, ולכן במוצאי שמחת תורה אנחנו עורכים "הקפות שניות" – רוקדים שוב עם התורה. נציין שבזמן שבארץ ישראל עורכים הקפות שניות, בחוץ לארץ רק מתחיל שמחת תורה, וכך יוצא שיהודי ארץ ישראל שמחים יחד עם אחיהם שבחוץ לארץ בשמחת התורה.

נאפשר לתלמידים לשתף בחוויות שלהם משמחת תורה / מהקפות שניות.

**העשרה – משיב הרוח ומוריד הגשם**

מיומנויות: לשון חכמים, הבנה ופרשנות

* למדנו כבר ששמחת תורה הוא יום מיוחד. למדנו שמסיימים את התורה ומתחילים אותה מחדש ולמדנו על העלייה לתורה ועל ההקפות, וכעת נלמד משהו נוסף מיוחד שיש ביום הזה.
* נשמע את השיר "משיב הרוח ומוריד הגשם" (רבי אלתר, 2:45 דקות):

<https://www.youtube.com/watch?v=rb10USdkr4g>

או את השיר "ברכנו" (רועי ידיד, 3:00 דקות) (המילים של "ברכנו" הן "ותן טל ומטר לברכה" לכן השיר של "משיב הרוח" יותר מתאים, אך כל מורה יבחר לפי מה שמתחבר לו ולכיתתו):

<https://www.youtube.com/watch?v=Lk_2z-1ncW4&list=RDLk_2z-1ncW4&start_radio=1>

* נלמד כי בשמחת תורה מתחילים להזכיר גשמים. עוד לא מבקשים, לא אומרים "ותן טל ומטר לברכה", אלא מזכירים. אומרים "משיב הרוח ומוריד הגשם".
* נסביר כי רק מזכירים גשמים אבל בפועל מבקשים את הגשם רק בז' בחשוון, מפני שבימי בית המקדש השני היו עולי רגלים שהגיעו מאזורים רחוקים, ורצו להמתין עם שאילת הגשמים עד שכולם יגיעו הביתה.

**העשרה – עלייה לתורה**

מיומנויות:הבנה ופרשנות, הפנמה וערכים

* נבקש מהתלמידים לשתף בחוויה של משחק: קבוצה של ילדים משחקת בהפסקה, ילד ניגש ומבקש להצטרף. כיצד מרגיש הילד?
* ניתן דוגמה נוספת: מחלקים ממתקים. מה קורה ברגע שמודיעים שמחלקים שקיות הפתעה? כולם עוזבים את כל מה שהם עשו באותו רגע ורצים לנקודת החלוקה. כולם רוצים לקבל.
* נבין שהילד במשחק בהפסקה מבקש שייכות, רוצה להיות עם כולם, והילדים שרצים לקבל שקית הפתעה ממהרים להשיג כדי שיישאר להם.
* נדון: מה אתם מציעים כדי שהילד בהפסקה לא ירגיש חוסר נעימות, וכדי שהילדים לא יהיו בלחץ להשיג את שקיות ההפתעה?
* נבין שאם מלכתחילה היו משתפים את כולם במשחק, הילד לא היה דואג. הוא היה יודע שבטוח יצרפו אותו, בכל שלב בו יגיע. ואם היו 1000 שקיות הפתעה או שהן היו מונחות במקום קבוע כל הזמן ומי שרוצה ניגש ולוקח – הילדים לא היו כל כך בלחץ להספיק לקחת. הם היו יודעים שיהיה להם.
* נשאל אם למישהו יש רעיון מה הנמשל... רמז: קשור לתורה.
* נלמד שהתורה שייכת לכולם. לא צריך להתבייש לבקש אותה ולהיות חלק ממנה, ולא צריך לדאוג שלא יהיה מספיק לכולם. היא תמיד זמינה ותמיד מחכה שרק ילמדו אותה. יש מספיק ל-כ-ו-ל-ם. וכדי לבטא את זה שכולם שייכים לתורה והיא שייכת לכולם – אז כולם עולים לתורה בשמחת תורה. כל מי שיודע לברך – אפילו אם עוד לא הגיע לגיל בר מצווה – עולה לתורה לברך. ומי שלא יודע לקרוא – נכנס מתחת לטלית ומשתתף בברכת הנערים. לא צריך לרוץ לתפוס, התורה תמיד כאן וכולם יכולים להשתתף.

**סיכום – הקפות**

מיומנויות:הפנמה וערכים

* נפעיל שירים שמחים שמתאימים להקפות, ונערוך הקפות בכיתה, תוך שמחה אמיתית עם התורה ועם הזכות שיש לנו לשמור אותה ועליה.

**הפנמה וערכים:**

* התורה שייכת לכולם
* שמחה בתורה

**הצעות הוראה, המחשה ויישום:**

* משחק "מה חסר בגננו" – להמחשת חשיבות השינון
* סימן שווה או אינו שווה – הקבלה בין שמיני עצרת לשמחת תורה
* שיר "משיב הרוח ומוריד הגשם" / "ברכנו"
* השלמת ציור בנקודות וצביעתו
* הקפות בכיתה

# יחידה 8 - כיבוד הורים

**זמן מוקצב:** שיעור אחד

**מושגי תוכן:** כיבוד הורים

**מטרות:**

* חיזוק רגשי הכרת תודה כלפי ההורים
* הכרת מקור המצווה וחשיבותה
* לימוד הדרך כיצד לכבד את ההורים

**פתיחה – ואוו כמה דברים**

מיומנויות: הפנמה וערכים

* נבקש מהתלמידים לומר כמה שיותר דברים שאבא ואימא עושים למעננו. נשתדל שהרשימה תהיה כמה שיותר ארוכה ותכלול כמה שיותר פרטים. למשל:

הולידו אותנו, קונים לנו בגדים, מקשיבים לנו, מעודדים אותנו כשאנחנו עצובים, עוזרים לנו בשיעורי בית, רושמים אותנו לחוגים, מסיעים אותנו לחברים, קונים לנו ממתקים, מבשלים לנו אוכל טעים, מכבסים עבורנו את הבגדים, רוכשים עבורנו ציוד לבית הספר, לוקחים אותנו לימי כיף וטיולים ועוד...

* נחזור שוב על הדברים, ונדגיש בהתפעלות – כמה דברים אבא ואימא עושים עבורנו!
* נדון: איך אפשר להחזיר מעט טובה לאבא ואימא? לא נוכל להוליד אותם ולקנות להם בגדים... אז מה כן נוכל?
* נשמע תשובות ונבין כי אנחנו יכולים לכבד אותם! ובשיעור זה נלמד כיצד.

**משימה 1 – מקור המצווה וחשיבותה**

מיומנויות: לשון חכמים, מושגי תוכן, הבנה ופרשנות

* נעשה סקר בכיתה: נניח היו מבקשים מכם לבחור את עשר המצוות הכי משמעותיות, מה הייתם בוחרים?
* נשמע רעיונות, אפשר לכתוב על הלוח (ואם יש מצווה שחוזרת על עצמה וכמה תלמידים אומרים אותה – לסמן V לפי כמות הפעמים שהיא נזכרת).
* נחזור שוב על כל המצוות שהתלמידים הזכירו.
* נאמר שגם הקב"ה "הכין" רשימה של עשר המצוות החשובות ביותר, הכי בסיסיות. לרשימה הזו קוראים "עשרת הדיברות". ברשימה הזו נכנסת מצווה שאולי לא הוזכרה על ידכם: מצוות כיבוד הורים. היא מופיעה על לוחות הברית שניתנו למשה בהר סיני! מה זה אומר על המצווה הזו? שהיא ממש חשובה ובסיסית.
* נדון יחד עם התלמידים – מדוע המצווה הזו כל כך חשובה?

**משימה 2 – איך מכבדים את ההורים**

מיומנויות: הבנה ופרשנות הפנמה וערכים

* נוציא מהתיק מטבע של 10 ₪ וניתן אותו לאחד התלמידים. נבהיר שזה רק לצורך המחשה ולאחר מכן הכסף חוזר אל המורה. כשאנחנו נותנים – ניתן במאור פנים, בשמחה, בהתלהבות, עם מילים טובות, ונאחל שהתלמיד יעשה עם הכסף הזה דברים טובים וגם יתפנק ושיהיה לו בכיף ולבריאות וכו' (רצוי להגזים – לצורך ההצגה).

לאחר מכן נוציא שטר של 100 ₪ וניתן אותו לתלמיד אחר. ניתן אותו בפנים זעופות, בעצבים, תוך שאנו אומרים (רק להיזהר שהתלמיד לא ייבהל...): "פעם אחרונה שאני מביאה לך כסף! תפסיק לבקש כל הזמן! איזה ילד מפונק!"

* נשאל איזה מעמד של קבלת כסף היה נעים יותר, ואולי עדיף להסתפק בעשרה שקלים שניתנים בשמחה מאשר לקבל מאה ₪ שניתנים בעצבנות...
* נשווה זאת לכיבוד הורים: חובה לעשות מה שהם מבקשים אבל בשמחה, באהבה, לא לתת להם הרגשה שאנחנו עושים להם טובה. הם אלה שעושים לנו טובות...
* נעבור בחוברת על הקומיקסים הקצרים (עמוד 44-45). אחרי כל קומיקס יש דיון קצר איך אפשר לשמח את ההורים או לעזור להם.
* נמלא את המשימה בחוברת (עמוד 46) – למצוא עשרה הבדלים בין התמונות.
* נשאל: האם הייתם רוצים לגור בבית כזה, כמו בתמונה הימנית? למה? (כי אווירה נעימה, כולם עוזרים לכולם, כולם עסוקים בפעילות חיובית, כיף בבית).

**משימה 3 - הזכרת שמות ההורים**

מיומנויות: הבנה ופרשנות הפנמה וערכים

* נקרא את ההלכה האומרת שאסור לקרוא להורים בשמם.
* נשאל תלמיד: איך קוראים לאבא שלך? והוא יענה. נמשיך: ואיך אתה קורא לו? אבא.
* נבין כי להורים שלנו אנו קוראים אבא ואימא ולא בשמם הפרטי.
* נקרא את הקומיקס שבו הנני מסבירה את זה בצורה חמודה.
* נמלא את המשימה בחוברת – יש איורים של איברים בגוף, והתלמידים יצטרכו לומר איך אפשר לכבד הורים בעזרת כל איבר. לפניכם רעיונות, וכל המרבה הרי זה משובח.
  + פה - לדבר בכבוד, אוזן - להקשיב, ידיים – לעזור, רגליים – למלא שליחויות וכו'.

**סיכום – סיפור**

מיומנויות: הפנמה וערכים

* ניתן גם לספר על דמא בן נתינא וכיבוד אב.
* נספר על רבי טרפון ואימו (מבוסס על ירושלמי קידושין א', ז', וראה בבלי קידושין ל"א, ב').

לְרַבִּי טַרפוֹן הָיְיתה אִמָא זְקֵנה.

על אַף רוֹב שְׁנוֹתֶיהָ הָיוּ פָּנֶיהָ מְאירים וְחָכמָתָהּ ניבְּטה מֵעֵינֶיהָ. רַבִּי טַרפוֹן אָהב אֶת אִמוֹ מְאוֹד וְכִיבֵּד אוֹתהּ. תָּמיד סיפֵּר לַחֲבֵרָיו הַחֲכָמים על טוּב ליבּהּ וְעל חָכמָתהּ הָרַבּה. הוּא הָיָה מוּכָן לַעשׂוֹת בִּשׁבילהּ כָּל דָּבר שֶׁבָּעוֹלָם.

כְּשֶׁמֵת אָבִיו, הִזמין רַבִּי טַרפוֹן את אִמוֹ לָגוּר בְּבֵיתוֹ עִם בְּנֵי מִשׁפַּחתוֹ. הִסכּימה הָאֵם בְּשִׂמחה וְעָברה לָגוּר עִימָם.

מִסָביב לְבֵיתוֹ שׁל רַבִּי טַרפוֹן הָיְיתה חָצֵר גְדוֹלה וּבהּ גינַת פְּרָחִים וְעֵצים. מִדֵי בּוֹקֶר הָיְיתה אִמוֹ נוֹהֶגת לָצֵאת אֶל הֶחָצֵר וּלְטַיֵיל בַּגינָה.

בְּבוֹקֶר יוֹם שַׁבּת אֶחָד יָצאה אִמוֹ שׁל רַבִּי טַרפוֹן לַחֲצַר הַבַּיִת לְטַיֵיל כְּהֶרגֵלהּ בַּגינה. לְרַגלֶיהָ הָיוּ סַנְדְלֵי הָעוֹר הַחֲגיגִיים, שֶׁהיא נָהגה לִנעוֹל רַק בְּשַׁבָּת.

בְּאוֹתָהּ עֵת רַבִּי טַרפוֹן יָשׁב בְּצֵל אַחד הָעֵצים וְעָסק בַּתוֹרה. מִדֵי פַּעם נָשׂא אֶת עֵינָיו וְהִבּיט בְּאִמוֹ הַמְטַיֶילת בַּגינה.

פִּתאוֹם רָאה שֶׁהיא נֶעצֶרת וּמִתכּוֹפֶפת.

"מה קָרה לְאִמָא? מֵעוֹלָם לֹא עָשׂתה כָּך בְּאֶמצַע טִיוּל הַבּוֹקֶר", תָמהּ רַבִּי טַרפוֹן וְאָמר לְעַצמוֹ בִּדאָגה. מִיָד קָם וּמיהֵר אֵלֶיהָ.

כְּשֶׁהִתקָרֵב אֶל אִימוֹ רָאה כּי אַחד הַסַנדָלים שֶׁהיא כּל כּך אָהבה לִנעוֹל, נִקְרַע.

רָצה רַבִּי טַרפוֹן לְתַקֵן אֶת הַסַנדָל, אֲבל אוֹתוֹ הַיוֹם שַׁבּת הָיה. מה עשה?

כָּרע רַבִּי טַרפוֹן על רַגלָיו, הֵנִיח אֶת כַּפּוֹת יָדָיו על שְׁביל הֶחָצָץ שֶׁהָיה בַּגינה, וְאָמַר לְאִמוֹ: "הָניחי אֶת כַּפּוֹת רַגלַיִיך על יָדַיי וַאֲני אוֹליך אוֹתָך עַד מיטָתֵך. אֵיני רוֹצֶה שֶׁכַּפּוֹת רַגלַיִיך ייפָּגעוּ מֵאַבנֵי הֶחָצץ".

הֵניחה הָאֵם את כַּפּוֹת רַגלֶיהָ על כַּפּוֹת יָדָיו שׁל בְּנהּ, וְהוּא הוֹלִיךְ אוֹתָהּ לְחַדרהּ, צַעד אַחר צַעד. בְּכָל צַעד נִשרְטוּ כַּפּוֹת יָדָיו מִן הָאֲבָנים.

כְּשֶׁהִגיעוּ הַבַּיְתה, רָאתה הָאֵם את יְדֵי בְּנהּ וְאָמרה לוֹ: "בְּנִי הָאָהוּב, רְאֵה אֵיך נִסְרְטוּ כַּפּוֹת יָדֶיךָ, לֹא הָייתָ צָריך לְהוֹליך אוֹתי עֲלֵיהֶן".

עָנה להּ בְּנהּ: "אַל לָךְ לִדאוֹג ליָדַיי, הֵן יֵירָפאוּ בִּמהֵרה; שָׂמֵחַ אֲני שֶׁרַגלַייך לֹא נִפגְעוּ".

עָברוּ יָמים. יוֹם אֶחָד חָלה רַבִּי טַרפוֹן וְנָפל לְמִשׁכָּב. בָּאוּ חֲבֵרָיו הַחֲכָמים לְבַקרוֹ.

הִכניסה אוֹתָם הָאֵם לְחַדרוֹ, וּביקְשׁה מֵהם: "אָנא, רַבּוֹתַיי הַמְכוּבָּדִים, הִתְפַּללוּ לְהַחלָמתוֹ שׁל בְּני, שֶׁהוּא בּן טוֹב וְנוֹהֵג בּי כָּבוֹד יוֹתֵר מִדַי".

שָׁאלוּ אוֹתָהּ הַחֲכָמים בִּתמיהָה: "מֶה עָשׂה לָך בְּנֵך, שֶׁאַת סְבוּרה שֶׁהוא נוֹהֵג בָּך כָּבוֹד יוֹתֵר מִדַי?"

סיפְּרה לָהֶם הָאֵם כֵּיצַד בְּשַׁבּת אַחת, כְּשֶׁנְקרַע סַנדָלהּ, הוֹליך אוֹתהּ בְּנהּ על כַּפּוֹת יָדָיו אֶל מיטָתהּ כְּאִילוּ הָיְיתה חֵפץ שָׁביר וְיָקר. כַּפּוֹת יָדָיו נִשרְטוּ מֵאַבנֵי הֶחָצֵר, וְהוּא לֹא שָׂם לֵב לַדָבר.

אָמרו לָהּ הַחֲכָמים: "מִצוַות כּיבוּד אָב וָאֵם אֵין להּ גבוּל! וַאֲפילוּ אִם הָיה בְּנֵך מוֹליך אוֹתָך על כַּפּוֹת יָדָיו כָּך אֶלֶף אוֹ אַלְפַּיִים פַּעַם, עֲדַיִין לֹא הָיִינוּ אוֹמְרים שֶׁכּיבֵּד אֶת אִמוֹ יוֹתֵר מִדַי".

**העשרה – סרטונים**

סרטון סיכום חביב (3:00 דקות) – דגש על כיבוד הורים בשמחה, עם סבר פנים יפות.

<https://www.youtube.com/watch?v=pz-X_5s1Ak0>

סרטון תלמוד ישראלי (4:00 דקות) – הסיפור על דמא בן נתינא

<https://www.youtube.com/watch?v=xdEyPZaweo0>

**הרחבה - כל המוסיף – הרי זה משובח**

* ניתן דוגמאות למצוות שעושים בזמן מסוים. למשל רק בסוכות נוטלים לולב, רק בחנוכה מדליקים נרות. רק כשאוכלים פרי חדש פעם ראשונה בעונה מברכים שהחיינו, רק בשבת נמנעים ממלאכה וכן הלאה. אבל יש כמה מצוות שהן מעבר לזמן ולמקום, הן תמיד.
* נשוחח על כך שמצווה זו מיוחדת ובעלת מגוון רחב של אפשרויות לבצעה בכל יום. היא איננה מצווה שתלויה בזמן, מקום או גיל. חשיבות המצווה גדולה והתורה מעודדת אותנו לעשות עוד ועוד ממנה. זה מיוחד! מצווה שתמיד בתוקף.

**הפנמה וערכים:**

* כיבוד הורים בתור הזדמנות להודות להם על כל הטוב שמעניקים לנו, כולל את עצם קיומנו.

**הצעות הוראה, המחשה ויישום:**

* הכנת רשימת הדברים שאבא ואימא עושים למעננו
* קומיקס
* מציאת הבדלים בין תמונות
* סיפור על אבי טרפון ואימו
* שני סרטונים לצפייה בנושא
* מעבר על אותיות מקווקות
* שיתוף בחוויות שקשורות לכיבוד הורים
* הבאת דוגמאות לכיבוד הורים באמצעות איברי הגוף השונים

# יחידה 9 – ברכות

**זמן מוקצב:** שני שיעורים

**מושגי תוכן:** ברכת נטילת ידיים, ברכות ראשונות - המוציא, עץ, אדמה, שהכול; ברכות אחרונות - ברכת המזון, מעין שלוש, בורא נפשות.

**מטרות:**

* לימוד על טעמי הברכות
* היכרות עם הברכות השונות
* לימוד מעשי מה מברכים על כל מאכל (כולל אורז היוצא מן הכלל)
* לימוד על ברכה ראשונה, ברכה אחרונה והקשר ביניהן
* לימוד על נטילת ידיים וברכת המזון

**פתיחה – ברכה**

* נאמר לתלמידים כי היום נלמד על ברכות.
* נכתוב את המילה "ברכה" על הלוח, ונשאל איזה איבר בגוף המילה "ברכה" מזכירה לנו.
* נזהה שהאיבר הוא ברך, ונבין מהו תפקיד הברך – לאפשר לרגל להתכופף. בלי הברך – הרגל הייתה ישרה, היה קשה לנו ללכת, לשבת, לרוץ, לקפוץ ועוד.
* נבין שגם הברכה באה לכופף אותנו מעט, בצורה חיובית. להזכיר לנו שיש בורא לעולם וכל השפע הוא ממנו, ואנחנו בענווה מבקשים רשות ומודים לו באמצעות הברכות.
* נקרא את השיר בחרוזים, שפותח את הנושא בצורה נעימה ומזמין אותנו ללמידה.

**משימה 1 – החובה לברך**

מיומנויות: הפנמה וערכים

* נדון: אז למה מברכים בעצם? נשמע רעיונות מהתלמידים.
* ניגש לכמה תלמידים וניקח מהם חפץ ששייכים להם, ללא רשות.
* נשאל אותם איך הם הרגישו.
* נבין שאם לוקחים משהו ללא רשות – זאת לא הרגשה נעימה. אפילו אם במידה שהיו מבקשים היינו מסכימים – עדיין לא כיף שלוקחים בלי לבקש.
* נחזיר לאותם תלמידים את הדברים, וניגש שוב – או לאותם תלמידים או לתלמידים אחרים. נבקש רשות מכל תלמיד לקחת לו חפץ מסוים ונבחן את התגובות.
* נראה את ההבדל בתגובות: כשמבקשים משהו – הרבה יותר נעים לתת. אפילו אם מדובר על אותו חפץ מאותו אדם – יש הבדל בהרגשה אם לוקחים את החפץ בכוח או מבקשים רשות.
* נקרא את דברי ההלכה (בחוברת עמוד 51), ונבין כי ברכה היא בעצם בקשת רשות מהקב"ה. הכול שייך לו, ואם אנחנו רוצים לאכול ממה ששלו – עלינו לבקש רשות לכך. הברכה היא בקשת הרשות.
* נרחיב כי ברכה היא הכרת הטוב להקב"ה ומתוך כך הכרת הטוב לסובבים אותנו. אנו מודים לה' על העולם הנפלא שברא ומבקשים רשות ליהנות ממנו.
* נמלא את המשימה בחוברת העבודה – להתאים את בועת הדיבור לאיור.


**משימה 2 - נטילת ידיים**

מיומנויות: הבנה ופרשנות

* נסביר שבשלב ראשון נלמד על סעודה שאוכלים בה לחם, ואחר כך נעבור לברכות על מאכלים שאוכלים שלא במסגרת סעודה. בסעודה שאוכלים בה לחם נוטלים ידיים ומברכים המוציא ואחר כך מברכים ברכת המזון.
* בשלב ראשון נתמקד בנטילה עצמה ובברכה שלה.
* נביא לכיתה נטלה ומגבת ונלמד את סדר הפעולות ואת נוסח הברכה:
  + מחזיקים בשמאל ונוטלים על ימין, מחזיקים בימין ונוטלים על שמאל.
  + מברכים: "ברוך אתה ה' אלוקינו מלך העולם אשר קידשנו במצוותיו וציוונו על נטילת ידיים".
  + מנגבים.
* נחזור שוב על הברכה, תוך שאנו משמיטים מילים. נערוך כמה סבבים, וכל פעם נשמיט יותר מילים:
  + ברוך אתה ה' \_\_\_\_ \_\_\_\_ \_\_\_\_ אשר קידשנו במצוותיו וציוונו \_\_\_\_ \_\_\_\_\_ \_\_\_\_\_".
  + \_\_\_\_\_\_ \_\_\_\_\_\_ \_\_\_\_\_\_\_ אלוקינו מלך העולם אשר \_\_\_\_\_\_ \_\_\_\_\_\_ \_\_\_\_\_\_ על נטילת ידיים.
  + ברוך אתה ה' \_\_\_\_\_\_ \_\_\_\_\_\_\_ \_\_\_\_\_\_\_ \_\_\_\_\_\_\_ \_\_\_\_\_\_\_ \_\_\_\_\_\_\_ \_\_\_\_\_\_\_\_ \_\_\_\_\_\_\_\_ \_\_\_\_\_\_\_\_ \_\_\_\_\_\_\_\_.
* נמלא את המשימה בחוברת העבודה – לכתוב ליד כל איור מספר כך שהאיורים יתארו את סדר פעולות הנטילה.

**משימה 3 - ברכת המוציא**

מיומנויות: הבנה ופרשנות

* נלמד כי השלב השני אחרי הנטילה – הוא ברכת "המוציא לחם מן הארץ". בגלל שהלחם הוא המזון העיקרי של האדם – קבעו לו ברכה מיוחדת.
* נבין את מילות הברכה: הלחם לא יוצא מן הארץ, מן האדמה. אם נחפור באדמה לא נמצא שם פיתות ולחמניות... אלא שהלחם עשוי מקמח חיטה, וחיטה צומחת באדמה, לכן אומרים "המוציא לחם מן הארץ".
* נברך בקול, יחד עם התלמידים (בלי שם ומלכות): "ברוך אתה ה' אלוקינו מלך העולם המוציא לחם מן הארץ".
* נקרא לעשרה תלמידים. נכתוב את מילות הברכה על דפים, בכל דף מילה אחרת. ניתן לכל תלמיד דף עם מילה מהברכה (כמו בתמונה משמאל).
* נבלבל את סדר עמידתם של תלמידי הברכה, ונזמין תלמיד נוסף לסדר אותם לפי הסדר.

חשוב מאוד גם להקריא לכל תלמיד איזו מילה הוא מחזיק, ולומר אותה בקול. כך התלמידים יסתמכו גם על הזיכרון וגם על הקריאה.

* נמלא את המשימה בחוברת העבודה: למצוא ב"ארץ", בשדה החיטה, כמה שיותר מאכלים שמברכים עליהם "המוציא לחם מן הארץ", ולהקיף אותם בעיגול.

**משימה 4 – ברכת המזון**

מיומנויות: הפנמה וערכים

* נדון: ברכת המזון היא ברכה מהתורה. מדוע חשוב כל כך להודות לה' אחרי האכילה? למי עוד חשוב להודות אחרי האכילה? האם אנחנו זוכרים להודות לה' ולמי שעוזר לנו?

הצעה:

* נחלק דף מודפס עם ברכת המזון.
* ניתן זמן לקישוט הדף, ונבקש מכל תלמיד לרשום למעלה את שמו.
* ניקח את הדפים ללמינציה, ונחלק אותם לאחר מכן בכיתה, לשימוש יום יומי.

כעת נעבור לברכות על מאכלים שלא נאכלים במסגרת סעודה. נדגיש שאם אוכלים את המאכלים בתוך הסעודה – לא מברכים עליהם – מפני שהם כלולים בברכת המוציא ובברכת המזון (יש אמנם חריגים כידוע, אך לא ניכנס לכך בכיתה א).

**משימה 5 - בורא מיני מזונות ועל המחיה**

מיומנויות: הבנה ופרשנות

* נביא לכיתה מאכלים שברכתם מזונות.
* נשאל את התלמידים: ממה עשויים המאכלים הללו? אם הם בחבילה סגורה, ניתן אפילו לקרוא את הרכיבים המופיעים על האריזה.
* נבין שהמאכלים עשויים מ... קמח! וקמח מופק מחיטה.
* בכיתות ברמה מתאימה נקשה: למדנו שהלחם עשוי מקמח, ועליו מברכים "המוציא לחם מן הארץ", וכאן יש לנו מאכלים שאף הם עשויים מקמח ומברכים עליהם "בורא מיני מזונות". איך זה יכול להיות?
* נשמע תשובות מהתלמידים.
* נסביר: אמנם גם הלחם וגם המאכלים שכאן עשויים מקמח, אבל השאלה היא לא רק ממה המאכל עשוי אלא גם האם "קובעים עליו סעודה" או לא. "לקבוע סעודה" הכוונה מאכל שרגילים לאכול ממנו בסעודה מסודרת על מנת לשבוע ממנו, לעומת מאכלים שלא נאכלים כמרכיב מרכזי (ההגדרה כמובן מופשטת ולא פשוטה לילדי כיתה א', שהרי מבחינתם פסטה היא מאכל מחיטה שהם בהחלט רגילים לאכול על מנת לשבוע, אך כמובן לא ניכנס בגיל זה להסבר מפורט יותר). כלומר לחם הוא משמעותי יותר ולכן יש עליו ברכה מיוחדת, למרות שחומרי הגלם שלו זהים לאלו של המאכלים שברכתם מזונות.
* נמלא את המשימה בחוברת – למיין את המאכלים השונים לפי הברכה המתאימה, ולמתוח קו בין המאכל ובין ברכתו.

**ברכה "מעין שלוש"**

* נצפה בסרטון מתוך מיזם "תפילה באהבה", מאת הרב צור חי אופנהיימר. הסרטון מורכב מהסבר על הברכה (עד 1:50) – בחלק זה נתמקד. לאחר מכן יש פירוש שלה והקבלה לברכת המזון (עד 3:50 - אפשר לדלג), ובסוף יש שיר של ברכות, שגם עליו ניתן לוותר.

<https://www.youtube.com/watch?v=nHpMylwyThc>

הסרטון מסביר על חשיבות הברכה (ביחס לברכת "בורא נפשות" וברכת המזון), ואין צורך להוסיף מעבר, כי השיעור כבר מלא במידע ואנו רוצים להתמקד בדברים שחשוב לנו שיזכרו.

* נמלא את המשימה – למתוח קו בין המילים "מעין שלוש", ובין איורים של מאכלים שזוהי ברכתם האחרונה.
* ניתן משימה לבית: ללמוד בעל פה את ברכת "מעין שלוש", הקרויה גם ברכת "על המחיה".

**הרחבה:**

ברכת מעין שלוש עם מנגינה. יש שם שני שירים – אחד עם המילים של עדות המזרח ואחד עם המילים של עדות אשכנז.

<https://halachayomit.com/rabasalhamichya.html>

**משימה 6 - ברכה על יין ומיץ ענבים**

מיומנויות: הבנה ופרשנות

* נקרא את הקומיקס ונשאל: לאיזה משקה ברכה מתכוונת?
* נקשיב לתשובות ונבין כי הכוונה למיץ ענבים / יין.
* נלמד כי היין הוא המשקה החשוב ביותר מבין המשקאות, ולכן קיבל ברכה מיוחדת: "בורא פרי הגפן" וברכה אחרונה מיוחדת "על הגפן ועל פרי הגפן".
* ניזכר בהזדמנויות שונות בהן שותים יין: קידוש, הבדלה, חתונה (חופה ושבע ברכות), פורים, ארבע כוסות בליל הסדר.
* נבין את הברכה: היין עשוי מענבים. העץ שעליו גדלים הענבים נקרא "גפן", ומכאן הברכה – "בורא פרי הגפן".
* נחלק בכיתה מיץ ענבים בכוסיות קטנות ונברך יחד "בורא פרי הגפן". נכון שעשינו את אותו דבר כשלמדנו על קידוש, אך חשוב לנו לתרגל את הברכות ולכן נחזור על המתודה, התלמידים בטוח לא יתנגדו...
* נמלא את המשימה: לסמן תשובה נכונה לשאלות.

**משימה 7 – ברכת ירקות ופירות**

מיומנויות: הבנה ופרשנות

* נלמד מה מברכים לפני אכילה של פירות וירקות ולאחריה. בכיתות ברמה מתאימה אפשר לפרט מעט שההבדל בין ירק לפרי לא נובע מגודל הצמח (למשל בננה נראית כמו עץ ובכל זאת מברכים עליה בורא פרי האדמה), אלא בשאלה האם הגזע מתחדש משנה לשנה או נשאר. עם זאת, עדיף לשמור על פשטות – לציין כמה שיותר פירות וירקות. בשלב זה הכי חשוב זה שהילדים יכירו כמה שיותר מאכלים ויתרגלו לברך לפני ואחרי האכילה.
* נמלא את המשימה בחוברת העבודה – להקיף בעיגול את הברכה המתאימה.

**משימה 8 - ברכת "שהכול" וברכת משקאות**

מיומנויות: הבנה ופרשנות

* נשחק משחק:
* נביא הרבה מאכלים / איורים של מאכלים / מאכלים מפלסטיק. חשוב שיהיה לפחות מאכל אחד או שניים מכל סוג של ברכה (המוציא, מזונות, גפן, אדמה, עץ, שהכל).
* נניח אותם בשורה על שולחן המורה (אם זה איורים – נתלה אותם על הלוח).
* נוציא מהשורה כל מאכל שברכתו המוציא, מזונות, גפן, אדמה או עץ (כלומר נשאיר רק "שהכל", אבל בלי לומר לתלמידים שזה מה שאנחנו משאירים). כל שאר המאכלים שברכתם לא "שהכל" - יוצאים מהמשחק.

איך זה עובד בפועל? עוברים על המאכלים לפי הסדר. רואים בורקס. שואלים: "מה מברכים על בורקס?" והתלמידים עונים: "מזונות". "אם כך, הבורקס יוצא מהמשחק". מגיעים לקישוא (לדוגמה). "מה מברכים על קישוא?" "בורא פרי האדמה". "אם כך, הקישוא יוצא מהמשחק". וכן הלאה.

* בסיום המשחק נשארים על השולחן רק המאכלים שברכתם שהכול: מים, מיץ, בשר, חלב, גבינה, נקניקיות, סוכריות וכו'.
* נשאל מי מזהה מה המכנה המשותף לכל הדברים שנשארו, ונבין כי המכנה המשותף הוא ברכת שהכול נהיה בדברו.
* נסביר: בכל הברכות – הולכים לפי "מה כן": זה גדל על העץ – נברך "בורא פרי העץ". זה עשוי מקמח אבל זה לא לחם – נברך "בורא מיני מזונות". ברכת "שהכול" הולכת לפי מה שלא... זה לא עץ, לא אדמה, לא המוציא, לא מזונות, לא פרי הגפן – כנראה שזה "שהכול". "שהכול" כולל הכול – מוצרי חלב ומוצרי בשר ומשקאות (פרט ליין).
* נמלא את המשימה – להכניס למקרר רק מאכלים שברכתם "שהכול".

**העשרה - ברכה על פירות שבעת המינים**

מיומנויות: הבנה ופרשנות

* נלמד כי כיוון שפירות שבעת המינים הם פירות מיוחדים, שנשתבחה בהם ארץ-ישראל, נקבעה להם ברכה מיוחדת. על רוב הפירות מברכים בסוף "בורא נפשות", ועל פירות שבעת המינים – "מעין שלוש".
* נמלא את המשימה – להקיף בעיגול רק את הפירות שהברכה האחרונה עליהם היא מעין שלוש.

**העשרה - ברכה על אורז**

מיומנויות: הבנה ופרשנות

* נקרא את הקומיקס ונשאל את התלמידים: מי מהילדים צודק?
* נביא לכיתה אורז (לא מבושל), ונלמד שאורז הוא מאכל מיוחד. הוא מאוד מזין ומשביע ולכן חכמים קבעו לברך עליו "בורא מיני מזונות". בדרך כלל יש התאמה בין הברכה הראשונה לאחרונה. כלומר אם אכלנו פרי – נברך "בורא פרי העץ" בהתחלה, ו"בורא נפשות" בסוף. אם אכלנו לחם – "המוציא" בהתחלה, ברכת המזון בסוף. וכן הלאה. אבל אורז – הוא מיוחד. מברכים עליו "בורא מיני מזונות" בהתחלה, ובסוף – "בורא נפשות".
* בכיתות ברמה גבוהה: נכתוב על הלוח את המילה אמן עם ראשי תיבות.
* נסביר שהמילה אמ"ן עוזרת לזכור את הכלל של ברכת האורז: **א**ורז **מ**זונות **נ**פשות. כלומר על אורז מברכים קודם מזונות אך ברכה אחרונה – נפשות.
* הצעה: נביא לכיתה אורז מבושל, נחלק מעט לכל תלמיד ונברך יחד.

**סיכום:**

**להלן כמה הצעות לסיכום:**

**משחק:**

* נכתוב שלטים עם שמות הברכות (הראשונות והאחרונות), ונדביק את שמות הברכות על הכיסאות.
* את הכיסאות נציב בשורה ליד הלוח, כשהכיתוב פונה לכיתה, והתלמידים יעמדו בשני טורים מול הלוח.
* כל פעם נאמר שם של מאכל ונאמר האם צריך לרוץ לברכתו הראשונה או לברכתו האחרונה. התלמיד הראשון בטור צריך לרוץ ולגעת בכיסא של הברכה הנכונה. לאחר מכן הוא עובר לסוף הטור.
* המשחק הוא תחרותי בין שני הטורים, והטור שזוכה ביותר נקודות הוא המנצח. ניקוד הוא לפי מי שמגיע ראשון ונוגע בכיסא הנכון. אם תלמיד נגע בכיסא הלא נכון – הניקוד עובר לטור השני.

**סיפור:**

אברהם אבינו היה מכניס אורחים גדול. כל אורח שהגיע אליו זכה לכבוד גדול, אוכל ושתייה בשפע, רחיצת רגליים ומנוחה מעמל הדרך. האוהל של אברהם ושרה היה באמצע המדבר, במקום מאוד מבודד ושומם, לכן אנשים מאוד שמחו לבוא להתארח אצלו. סוף-סוף פינת צל ומרגוע בתוך המדבר הלוהט והשומם.

באותה תקופה אברהם ושרה אשתו היו המאמינים היחידים. שאר האנשים בעולם לא הכירו בכך שיש בורא לעולם, שהוא זה שמזריח את השמש ומוריד את הגשם.

אברהם טיפל באורחים במסירות ודאג לכל צרכיהם. לפני שיצאו האורחים אמר להם אברהם: "סליחה, אך אתם צריכים לשלם".

"לשלם?" התפלאו האורחים. הם ידעו שאברהם אינו מעוניין בכסף עבור האירוח ולכן התפלאו.

"כן", הסביר אברהם. "אי-אפשר לאכול בחינם. צריך להגיד תודה למי שנתן את האוכל!"

"תודה", ענו האורחים מבולבלים, ופנו לצאת. "לא", עצר אותם אברהם בעדינות. "לא לי אתם צריכים להודות, אלא למי שנתן את האוכל".

עכשיו האורחים היו באמת מבולבלים. "והרי אתה נתת לנו את האוכל!" הקשו על אברהם.

"כן", ענה אברהם בנחת. "אך האוכל איננו שלי. אני רק מעביר אותו". "אז של מי האוכל? אולי של שרה, אשתך?"

"אמנם שרה טרחה והכינה, ואכן אשת חיל היא. אך האוכל גם לא שלה".

האורחים היו נבוכים ולא ידעו מה לעשות.

"אולי נלך למכולת, שם קנית את המוצרים, ונודה למוכר שטרח והביא אספקה?" הציע אחד האורחים.

"רעיון יפה", ענה אברהם. "אך האוכל הוא גם לא של המוכר".

"אז לחקלאי שגידל את הירקות!" ענה אורח אחר.

"גם לחקלאי צריך להודות, את הירקות אינם שלו", השיב אברהם.

"אז למי נודה? אם האוכל הוא לא שלך ולא של אשתך ולא של המוכר ולא של החקלאי, אז של מי הוא כן? למי האוכל שייך???" שאלו כל האורחים יחד בתדהמה.

"האוכל הוא של בורא עולם", הסביר אברהם. "הוא ברא את הכול ולכן עלינו להודות לו".

"וכיצד מודים לו?" תמהו האורחים.

"מבקשים ממנו רשות לפני האוכל ואומרים לו תודה לאחר האוכל".

"למד אותנו כיצד", ביקשו האורחים מאברהם.

"אז ככה", ענה אברהם. "לפני האוכל אנו מברכים את הקב"ה. אנו אומרים לו "ברוך אתה ה'". אחר-כך אנחנו משבחים אותו ואומרים לו "אלוקינו מלך העולם" ובסוף מודים לו על הדבר אותו אוכלים. אם זה ירק מברכים "בורא פרי האדמה", אם זה פרי מברכים "בורא פרי העץ" וכן הלאה. כל מאכל עם הברכה שלו".

"עכשיו אנחנו מבינים", אמרו האורחים בהקלה, ברכו את אלוקים והלכו לדרכם, שמחים ושבעים.

אך היו חלק מהאורחים שגם אחרי כל ההסבר הזה – מיאנו להאמין. הם לא קיבלו את זה שיש משהו עליון שאנחנו לא רואים ובכל זאת הוא כל כך משמעותי לחיים שלנו.

"איננו מעוניינים לברך", ענו לאברהם.

"בסדר", ענה אברהם ולא התרגש. "כבר אעשה לכם חשבון".

כעבור כמה רגעים הגיש אברהם לאורחים את תשלום סעודתם.

"מה???" נדהמו האורחים. "מאה מטבעות זהב? למה???"

"וכי מה אתם חושבים, שבישול ארוחה מזינה ומשביעה באמצע המדבר הוא דבר פשוט? צריך ללכת מרחק רב כדי להביא את הסחורה, וללכת מרחק רב לשאוב את המים, וללכת מרחק רב לחטוב עצים, להזיע ולעמול כדי להכין אוכל, וכל זה יחד מצטבר לסכום של מאה מטבעות זהב..."

"אבל אברהם!" טענו האורחים בלהט. "אין לנו כרגע סכום כה עצום לשלם! האם אין דרך להקטין את החוב?"

"דווקא יש דרך", השיב אברהם בנחת כהרגלו.

"ומהי?" שאלו האורחים, מלאי תקווה.

"לברך ולהודות למי שהכול שלו, לבורא העולם, מלך מלכי המלכים הקב"ה..."

וכך הודו האורחים לה', הודו לאברהם והלכו לדרכם שמחים וטובי לב, ללא ששילמו אפילו מטבע אחד.

**הצעות נוספות:**

משחק מקוון בנושא ברכות ראשונות. יש מטוס עם שלט ועליו שם של פרי או ירק, ולמטה יש שתי אפשרויות: פרי העץ ופרי האדמה. התלמיד צריך ללחוץ על הברכה המתאימה לפני שהמטוס טס ויוצא מהמסך.

<https://wordwall.net/he/resource/29285373/%D7%9E%D7%A9%D7%97%D7%A7-%D7%91%D7%A8%D7%9B%D7%95%D7%AA>

משחק מקוון במושא ברכות ראשונות. יש 12 תמונות ושלוש כותרות: פרי האדמה, פרי העץ ומזונות. צריך להתאים כל תמונה לברכה המתאימה.

<https://wordwall.net/he/resource/26739519/%d7%99%d7%94%d7%93%d7%95%d7%aa/%d7%91%d7%a8%d7%9b%d7%95%d7%aa>

משחק מקוון בנושא ברכות ראשונות. יש שאלה (למשל על מה מברכים בורא פרי האדמה) ומופיעות ארבע תמונות. התלמיד צריך ללחוץ על התמונה שבה מצולמת התשובה הנכונה.

<https://wordwall.net/he/resource/29151420/%D7%91%D7%A8%D7%9B%D7%95%D7%AA>

משחק מקוון בנושא ברכות אחרונות. הברכה הראשונה כתובה, וצריך ללחוץ על הברכה האחרונה המתאימה מבין חמש אפשרויות. מתאים לתלמידים שיודעים לקרוא.

<https://wordwall.net/he/resource/2728410/%D7%91%D7%A8%D7%9B%D7%95%D7%AA>

משחק מקוון בנושא ברכות אחרונות. שואלים "איזו ברכה אחרונה מברכים על..." ויש מילה. למטה יש שלוש אפשרויות. צריך ללחוץ על האפשרות הנכונה. מתאים לתלמידים שיודעים לקרוא.

<https://wordwall.net/he/resource/32048540/%D7%91%D7%A8%D7%9B%D7%95%D7%AA>

סרטון סיכום לכל נושא הברכות – ערוץ יהדותון, 3:00 דקות:

<https://www.youtube.com/watch?v=kQUWEdtWjsk>

**הפנמה וערכים:**

* ברכה ראשונה בתור בקשת רשות מהקב"ה, ברכה אחרונה בתור הודיה לקב"ה.

**הצעות הוראה, המחשה ויישום:**

* לקיחת חפץ ללא רשות - מבהיר את הברכה בתור בקשת רשות מה'
* להתאים בועת דיבור לאיור
* להדגים בכיתה את סדר הנטילה
* להחסיר מילים בברכת נטילת ידיים והתלמידים ישלימו
* לסדר את האיורים לפי הסדר
* לסדר תלמידים לפי סדר ברכת המוציא, כל תלמיד הוא מילה
* למצוא ב"ארץ", בשדה החיטה, כמה שיותר מאכלים שמברכים עליהם "המוציא לחם מן הארץ", ולהקיף אותם בעיגול.
* להשוות בין רכיבי הלחם לרכיבי העוגייה ולגלות ששניהם עשויים מקמח ולמרות זאת ברכתם שונה
* למיין מאכלים לפי הברכה המתאימה.
* למתוח קו בין המאכל ובין ברכתו
* להיזכר במצבים ששותים בהם יין / מיץ ענבים
* להשלים את הברכה ש"נמחקה" מבקבוק היין
* לשתות בכיתה מיץ ענבים ולברך יחד
* להבין את ההבדל בין פרי לירק
* להקיף בעיגול את הברכה המתאימה
* לשחק משחק - יש הרבה מאכלים וכל פעם מורידים את המאכל שלמדנו על ברכתו, עד שנותרים המאכלים שברכתם שהכול
* להכניס למקרר רק מאכלים שברכתם "שהכול"
* להכריע ב"וויכוח" בין ברוך לברכה - מי צודק
* להביא לכיתה אורז וללמוד על ברכתו המיוחדת
* לתת ראשי תיבות להקל על הזכירה של ברכת האורז: אמ"ן
* להרכיב פאזל של ברכת המזון
* לקשט דף ועליו ברכת המזון ולעשות לו למינציה
* ללמוד בעל פה את ברכת "מעין שלוש"
* למתוח קו בשמש מוצרים רק בין המוצר לברכת מעין שלוש
* להקיף בעיגול רק פירות שמברכים עליהן ברכה אחרונה מעין שלוש
* לשחק משחק מקוון בנושא ברכות
* לצפות בסרטון בנושא ברכת מעין שלוש

# יחידה 10 – חנוכה

**זמן מוקצב:** שני שיעורים

**מושגי תוכן:** נס הניצחון במלחמה, נס פך השמן, פרסום הנס, מקום ההדלקה, מי מדליק, ברכות ההדלקה

**מטרות:**

* היכרות עם סיפור נס חנוכה – ניצחון החשמונאים על היוונים ומציאת פך השמן.
* לימוד הלכות בסיסיות הקשורות להדלקת הנרות (מספר הנרות, מקום ההדלקה, הברכות, מי מדליק?).
* היכרות עם הלכות בסיסיות נוספות הקשורות להדלקת נרות חנוכה.

**פתיחה – נרות**

* נצפה בסרטון אנימציה קצר (דקה וחצי) של מרכז מורשת הרמב"ם, המתאר את סיפור חנוכה בצורה תמציתית ומונגשת לילדים.

<https://www.youtube.com/watch?v=6LuCPLlPqf0>

* נשאל את התלמידים אילו סוגי נרות הם מכירים (נרות שבת, נר הבדלה, נר לבדיקת חמץ, נר זיכרון, נר נשמה, נר חנוכה).
* נסביר שהיום נלמד על נס חנוכה, וחלק מהלכות הדלקת נרות חנוכה – לזכר הנס.

**משימה 1 – נס הניצחון**

מיומנויות: הבנה ופרשנות

המטרה שלנו היא לספר את הסיפור באופן כללי, שידעו את הדברים העיקריים, ולכן נדגיש את הנקודות הבאות:

* סיפור חנוכה התרחש בתקופת בית המקדש השני.
* השליטים בארץ-ישראל (וכמעט בכל העולם) היו היוונים.
* היוונים לא ניסו להרוג את עם-ישראל מבחינה פיזית (כמו שהמן רצה לעשות בסיפור פורים), אלא רצו להשמיד אותנו רוחנית. הם רצו שנפסיק ללמוד תורה ולשמור את מצוותיה.
* למלך היווני קראו אנטיוכוס. הוא גזר גזרות לפיהן אסור לקיים את מצוות התורה.
* בעקבות הגזרות והציווי להשתחוות לפסל – החליטה קבוצה בעם למרוד ביוונים.
* את המרד ארגנו משפחת חשמונאי ממודיעין, שקראו לעצמם גם מכבים – ראשי תיבות מי כמוך באלים ה'.
* בראש המרד עמד תחילה מתתיהו, ולאחר שהזדקן ירש את מקומו בנו יהודה, אחד מתוך חמישה בנים של מתתיהו.
* המורדים היו מעטים ודלים בנשק, ומולם עמד צבע יוון המיומן, שכלל המון חיילים, נשק ופילים.
* המורדים ידעו שהם נלחמים על הבית – הן הבית הפיזי, מי ישלוט בארץ, והן על הבית הרוחני – התורה והמצוות.
* המכבים הצליחו להגיע לבית המקדש ומצאו אותו מחולל ומבוזה, מלא פסלים בכל מקום.
* הם החלו במלאכת טיהור המקדש והשבתו לפעילות הקודש. בתור שלב ראשון – רצו להדליק את המנורה, אך לא מצאו שמן זית טהור, שלא טומא על ידי היוונים.
* לבסוף מצאו פך אחד קטן עם כמות שמספיקה ליום אחד, הם הדליקו ונעשה נס, ועל כך בהמשך השיעור.
* נחלק לכל תלמיד שני פתקים, כחול ואדום.
* נקריא כל פעם משפט, והתלמידים יצטרכו לומר אם הוא נכון או לא נכון. אם הוא נכון – פתק כחול. לא נכון – פתק אדום, ולתקן את המשפט (בעל-פה) כך שיהיה נכון.

רעיונות למשפטים:

* סיפור חנוכה התרחש בתקופת בית המקדש הראשון (תיקון: בית המקדש השני).
* השליטים בארץ-ישראל (וכמעט בכל העולם) היו הרומאים (תיקון: היוונים. הרומאים באו 200 שנה אחר כך והחריבו את בית המקדש).
* היוונים ניסו להרוג את עם-ישראל גם מבחינה פיזית וגם להשמיד אותנו רוחנית. הם רצו שנפסיק ללמוד תורה ולקיים את מצוותיה (תיקון: הם רצו להשמיד אותנו רוחנית. לא היה אכפת להם שנמשיך לחיות אבל כמו יוונים חלילה).
* למלך היווני קראו אנטיוכוס. הוא גזר גזרות לפיהן אסור לקיים את מצוות התורה (נכון).
* בעקבות הגזרות והציווי להשתחוות לפסל – החליטה קבוצה בעם למרוד ביוונים (נכון).
* את המרד אירגנו משפחת חשמונאי מהגליל, שקראו לעצמם גם מכבים – ראשי תיבות מי כמונו בעם ישראל (תיקון: משפחת חשמונאי הייתה ממודיעין, ראש תיבות מכבי – מי כמוך באלים ה').
* בראש המרד עמד תחילה יהודה, ולאחר שהזדקן ירש את מקומו בנו אלעזר, אחד מתוך חמשת בניו (תיקון: תחילה עמד מתתיהו, ולאחריו יהודה. אלעזר הוא כמו יהודה, אחד מבני מתתיהו).
* המורדים היו מעטים ודלים בנשק, ומולם עמד צבע יוון המיומן, שכלל המון חיילים, נשק ופילים (נכון).
* המורדים ידעו שהם נלחמים על הבית – הן הבית הפיזי, מי ישלוט בארץ, והן על הבית הרוחני – התורה והמצוות (נכון).
* המכבים הגיעו לבית המקדש ומצאו אותו מחולל ומבוזה, מלא פסלים בכל מקום (נכון).
* הם החלו במלאכת טיהור המקדש והשבתו לפעילות הקודש. בתור שלב ראשון – רצו להדליק את המנורה, אך לא מצאו שמן זית טהור, שלא טומא על ידי היוונים (נכון).

לבסוף מצאו פך אחד קטן עם כמות שמספיקה ליומיים, הם הדליקו ונעשה נס (תיקון: הספיק ליום אחד).

* נמלא את המשימה בחוברת העבודה – להתאים כל איור לקבוצה אליה שייך – מכבים או יוונים.

**משימה 2 – נס פח השמן**

מיומנויות: הבנה ופרשנות

* נחביא בכיתה פך שמן קטן (אפשר שמן אמיתי ואפשר בקבוק מים של חצי ליטר, ובתוכו מיץ תפוחים או משהו בצבע דומה לשמן).
* נאמר לתלמידים שכעת הם המכבים, הם הגיעו לבית המקדש ומחפשים בו פך שמן כדי להדליק את המנורה.
* נצא לחיפושים, לאחר שימצאו את הפך – נשב במקומות ונדון: מה לעשות עם הפך הזה? יש בו מספיק שמן בכמות שתספיק למנורה לדלוק במשך יום אחד בלבד... ולייצר שמן חדש לוקח שבעה ימים! ואנחנו כל כך רוצים להדליק את המנורה, מתגעגעים למצווה הזו, אין לנו סבלנות לחכות שבוע (לכיתות ברמה גבוהה נוסיף הסבר: שמן טהור יש בגליל, מהלך שלושה ימי הליכה לכל כיוון, פלוס יום אחד להיות שם ולקנות את השמן. אפשרות שנייה היא לייצר שמן, אך בשביל זה צריך להיות טהורים, ולהיטהר לוקח שבעה ימים).
* נבין את העובדות: יש מנורה, שמן טהור יהיה בעוד שבוע, ויש שמן שמספיק ליום אחד.
* נבדוק את האפשרויות השונות:
  + להמתין עוד שבוע, וכשיהיה מספיק שמן – להדליק את המנורה. הרי ממילא כבר שלוש שנים שהיא לא דולקת, עוד שבוע אחד לא יקרה כלום.
  + להדליק עם מה שיש, זה ידלוק יום אחד. במהלך היום הזה אולי נמצא פך שמן נוסף טהור, ואם לא – אז שוב המנורה תהיה כבויה לשבוע, עד שיהיה שמן טהור.
* נערוך הצבעה בכיתה – מי בעד להדליק ומי בעד להמתין, כולל נימוקים.
* נלמד כי החשמונאים בחרו באפשרות השנייה, להדליק. הם לא ידעו שיעשה להם נס, והשמן ידלק עוד ועוד. הם מבחינתם הדליקו ליום אחד. אנחנו היום במבט לאחור יודעים שנעשה נס והשמן דלק שמונה ימים.
* נציג עם הכיתה: הדלקנו את המנורה, כולם שמחים, מוחאים כפיים. הולכים לישון (להניח ראש על השולחנות), קמים בבוקר, והנה המנורה עדיין דולקת! הפתעה! (פרצוף מופתע). חושבים: בטח היא תכבה במהלך היום... היום עובר (מבט על השעון), המנורה דולקת. לילה, הולכים לישון (כנ"ל, ראש על השולחן). קמים בבוקר – הפתעה! המנורה דולקת! וכן הלאה במשך שמונה ימים.

ביום השביעי בערב, לפני שהולכים לישון. שליח מגיע ומבשר בשמחה: יש לנו שמן טהור! כולם: אולי לא צריך שמן, המנורה דולקת כבר שבעה ימים ברצף... הולכים לישון. בבוקר קמים – המנורה כבויה. אוי, מה קרה? יש שמן... הנס נגמר...

מדליקים בשמן החדש.

* נמלא את המשימה בחוברת העבודה – למצוא את פך השמן הקטן המסתתר באיור.

**משימה 3 – כמה נרות מדליקים?**

מיומנויות: מושגי תוכן, לשון חכמים

* נסכם את שני הניסים שלמדנו עליהם: נס הניצחון ונס פך השמן.
* נלמד שכדי לזכור את הניסים קבעו חז"ל "פרסום הנס", ואיך מפרסמים נס? על ידי עשיית פעולה זכר לנס עצמו. והפעולה היא הדלקת החנוכייה. כל יום מוסיפים עוד שלהבת, עוד אור, וזוכרים כמה הנס היה מופלא, עוד יום ועוד יום.
* נקרא את ההלכה בחוברת העבודה: ביום הראשון של חנוכה מדליקים נר אחד, ובכל יום מוסיפים נר נוסף, עד שביום השמיני מדליקים שמונה נרות.
* נמלא את המשימה – בחוברת ישנן חנוכיות מאוירות, ובכל חנוכייה מספר אחר של נרות. על התלמידים לכתוב ליד כל חנוכייה את היום שבו מדליקים אותה (יום 1, יום 5 וכו').
* נשיר יחד את הפיוט "מעוז צור" (מופיע בחוברת).

**משימה 4 – מקום ההדלקה**

מיומנויות: הבנה ופרשנות

למורה: לנוחיותך מצורף סרטון של הרב רימון שמסכם את הלכות מקום הדלקת נרות חנוכה: <https://youtu.be/NKevG67XlBQ>

* ניזכר שוב בטעם של הדלקת הנרות: פרסום הנס. ולכן אם רוצים לפרסם משהו, צריך שיראו אותו...
* נבין שיש כאן ערך חברתי - פרסום הנס. יש ערך למצוות הנעשות בצנעה, בין אדם לקונו, ויש ערך במצוות שמפרסמים אותן. כל מצווה לפי עניינה.
* נביא לכיתה חנוכייה, ונבקש מהתלמידים רעיונות היכן להניח אותה. על שולחן המורה? על הרצפה?
* נקרא את ההלכה ונשאל את התלמידים היכן להניח את החנוכייה לפי ההלכה.
* נניח אותה ליד הדלת מבחוץ (נשאיר את הדלת פתוחה). נשים לב שיש לכל דלת שני צדדים – ימין ושמאל. בצד שמאל יש מזוזה, ולכן החנוכייה תהיה מונחת בצד ימין, וכך הנכנס לבית מוקף במצוות.
* נמלא את המשימה בחוברת העבודה – להקיף בעיגול את האיור שבו הנרות מונחים במקום הנכון.
* נקרא את השיח שבין יהודית וסבתא הנוגע לאנשים שגרים בבניין – היכן ימקמו את הנרות? ניתן הזדמנות לתלמידים לשתף – היכן מניחים בביתם את הנרות? (ייתכן שניתקל בתלמידים שבביתם מניחים במקומות שונים – יש כאלו שיציינו שאצלם מניחים בצד שמאל של הדלת מבפנים, כמו שנהג לדוגמה הרב מרדכי אליהו, יש מניחים על השולחן, ועוד ועוד. חשוב לזכור שבכל מקרה המדליק יצא ידי חובתו לדעת רוב הפוסקים).

**משימה 5 – מי מדליק**

מיומנויות: הבנה ופרשנות

* נלמד את ההבדל בין עדות ספרד לעדות אשכנז לעניין הדלקת נרות חנוכה. אצל הספרדים רק ראש המשפחה מדליק, אצל האשכנזים – כל בני הבית.
* נאפשר לשתף בחוויות מההדלקה.
* נקרא לכמה תלמידים. נאמר להם שהם הילדים שלנו ואנחנו אבא.
* נסביר: אנחנו משפחה הנוהגת לפי מנהגי הספרדים. מי מדליק נרות? לאחר מכן: אנחנו משפחה הנוהגת לפי מנהגי האשכנזים. מי מדליק נרות?
* נמלא את המשימה בחוברת – למתוח קו בין האיור ובין העדה של המשפחה שאותה הוא מייצג.

**משימה 6 – ברכות ההדלקה**

מיומנויות: הבנה ופרשנות

* נקרא את ה"וויכוח" בין שני האחים, לגבי הסדר – קודם הדלקה ואז ברכה או קודם ברכה ואז הדלקה?
* נוודא שהתלמידים מבינים על מה ה"וויכוח" ויודעים את סדר הדלקת נרות חנוכה – ברכה ואז הדלקה.
* נסביר כי יהודית צודקת. קודם מברכים ואז מדליקים, בדיוק כמו שקודם מברכים על אוכל ואז אוכלים.

בכיתות ברמה גבוהה יותר ניתן להכיר את המושג "עובר לעשייתן" – מברכים ואז עושים. להרחבה ניתן להסביר מדוע בנטילת ידיים נוהגים הפוך – קודם נוטלים ואז מברכים – כי לפני הנטילה הידיים לא נקיות ואי אפשר לברך. אך כן מקפידים לברך לפני הניגוב, כדי שעדיין נהיה עסוקים בקיום המצווה.

* נשאל: מי זוכר איזו ברכה מברכים על משהו חדש (פרי חדש, בגד חדש)? "שהחיינו". מודים לקב"ה שאנו חיים וקיימים וזוכים לרגע הזה, של אכילת פרי חדש או לבישת בגד חדש.
* נלמד כי גם ביום הראשון של חנוכה מברכים "שהחיינו". ואמנם כל יום מוסיפים נר, אך כל הימים הם המשך של אותו חג, ולכן מברכים "שהחיינו" רק ביום הראשון.
* נקרא את הדו שיח בין שני האחים ונחליט מי צודק (יהודה). לאחר מכן נקיף בעיגול כמה ברכות מברכים בערב הראשון וכמה בשאר הערבים.
* נסביר את הברכות.

**העשרה – זמן ההדלקה**

מיומנויות: הפנמה וערכים

* נשאל: האם יצא לכם פעם לחכות מאוד למשהו, וכל רגע להסתכל על השעון מתי כבר מגיע הזמן? וכשהגיע הזמן – כיצד נהגתם?
* נבין כי אם יש משהו שאנחנו מאוד מחכים לו, ברגע שאפשר נרצה לעשות אותו. כמו שמחכים להצגה והשערים נעולים, בשנייה שהם נפתחים כולם ממהרים להיכנס פנימה. והרי ברור שההצגה לא תתחיל לפני שכל מי שממתין ייכנס... אלא שהמהירות מבטאת את הרצון העז לעשות משהו.

להרחבה – גם אברהם מיהר בבוקר לחבוש את חמורו כדי לקיים את דבר ה' וללכת עם יצחק אל הלוא נודע (עקדת יצחק), ולהבדיל גם בלעם קם השכם בבוקר לחבוש את אתונו וללכת לקלל את ישראל.

* נסביר כי אנחנו מדליקים נרות חנוכה ברגע שאפשר כדי להראות כמה המצווה הזו חביבה עלינו וכמה אנחנו מחכים לקיים אותה, כך שברגע שמתחלף יום אנחנו כבר מתכנסים להדלקה.

**הרחבה:** במידה ויש זמן ומתאים – ניתן להתייחס לזמן ההדלקה בליל שבת ובמוצאי שבת.

לא הרחבנו על כך בכיתה א' כדי להתמקד בנושאים אחרים, אך זה בהחלט קשור ותלמידים יכולים להבין את השינוי והטעם לשינוי.

**העשרה - עד מתי ניתן להדליק**

מיומנויות: לשון חכמים, מושגי תוכן, הפנמה וערכים

למורה: לנוחיותך מצורף סרטון של הרב רימון שמסכם את כל הלכות זמני הדלקת הנר.

<https://www.youtube.com/watch?v=uRt5QeRY5xc>

* כמו שאמרנו, ההדלקה נועדה לפרסם את הנס, לכן צריך להדליק נרות בשעה שיש מי שיראה אותם! לכן לכתחילה יש להדליק בשעות שיש אנשים ברחוב. בשעות יותר מאוחרות – יש לחלק בין שעות שבני הבית עדיין ערים, לבין שעה מאוחרת מאוד. בשעה שבני הבית עדיין ערים – לרוב הדעות אפשר להדליק בברכה, ובשעה מאוחרת יותר יש מחלוקת האם להדליק בברכה או ללא ברכה.

נדגיש כי את רוב המצוות אנחנו מקיימים בלי שאף אחד ידע, כל אחד מול ריבונו של עולם. דווקא במצוות חנוכה יש עניין שידעו, צריך לפרסם, לשתף.

* נכיר מושג חדש: "עד שתכלה רגל מן השוק". תכלה – מלשון לכלות, לסיים ("בקידוש אומרים "ויכל ביום השביעי מכל מלאכתו אשר עשה"). רגל – רגל של אנשים, שוק – המקום המרכזי של פעם, כמו קניון בימינו.
* נבין: כל עוד יש אנשים בשוק, כלומר אנשים מסתובבים ברחובות – אפשר להדליק נר. בזמן חז"ל זה היה בערך חצי שעה אחרי שמחשיך, כי לא הייתה תאורת חשמל ובחושך כולם התכנסו חזרה בבתיהם. לכן עד היום ההלכה היא שנר צריך לדלוק לפחות חצי שעה, כלומר מצאת הכוכבים למשך חצי שעה. היום כשיש חשמל ואנשים נמצאים בחוץ גם בחושך – הזמן הכי מאוחר שאפשר להדליק נרות מתאחר. יש מקומות כמו יישובים קטנים שבהם אין הרבה אנשים בחוץ בלילה, ושם הזמן המאוחר הוא בערך השעה 22:00, ויש ערים גדולות בהן יש תנועה ערה ברחובות גם יותר מאוחר, ושם אפשר להדליק אפילו עד 23:00.
* נדגיש שמצווה מן המובחר להדליק בתחילת הלילה, כיוון שאנשים עוד בחוץ. בעבר לא הייתה תאורה ולא היה חשמל, ואנשים נכנסו לבתים לאחר השקיעה. לכן עדיף להדליק כמה שיותר סמוך לצאת הכוכבים.

**העשרה – כיוון הדלקת הנרות**

מיומנויות: הבנה ופרשנות

* נלמד את סדר ההדלקה, ונזמין תשעה תלמידים להסתדר בתור חנוכייה אנושית.
* נזמין תלמיד נוסף "להדליק" את הנרות. ההדלקה תיעשה על ידי טפיחה קלה על הכתף של הנר האנושי. יש להדליק גם שמש בכל יום.
* ננחה את התלמיד המדליק כמה נרות להדליק (אפשר שנרות "מיותרים" לא יעמדו בחנוכייה האנושית, וכל פעם התלמיד יוסיף נרות לפי הצורך).
  + נר ראשון
  + נר שני
  + נר רביעי
  + נר שמיני

**סיכום – שירים**

אחרי שיעור כל כך עמוס בידע ובחוויות, פשוט נסיים בכמה שירי חנוכה מוכרים וחביבים.

* נשיר עם התלמידים את "הנרות הללו" ו"מעוז צור" (מופיע בחוברת העבודה).

**הפנמה וערכים:**

* חביבות המצוות – מקיימים ברגע שאפשר
* הכרת הטוב – הודיה לה' ופרסום הנס
* חשיבות הדיוק במצווה. סביב נרות החנוכה יש הלכות רבות וראוי ללמוד אותן ולקיים אותן כפי שצריך.

**הצעות הוראה, המחשה ויישום:**

* סיפור נס הניצחון
* משחק עם פתקים – נכון ולא נכון
* תיקון משפטים שגויים בסיפור
* התאמת איורים לפי מאפיינים – מכבים ויוונים
* החבאת "פך שמן" בכיתה ומציאתו
* דיון על האפשרויות השונות שעמדו בפני המכבים לאחר מציאת הפך (במציאות)
* מציאת פך שמן מתחבא באיור
* הצגה בכיתה – נס פך השמן (כל התלמידים משחקים)
* הדלקת חנוכייה – השלמת מספרים לפי מספר הימים
* שירי חנוכה
* הבאת חנוכייה לכיתה והצבתה במקום הנכון בפתח
* סימון V על איור שבו החנוכייה ממוקמת במקום הנכון על פי ההלכה, ו- X על האיור שבו היא מונחת במקום שגוי.
* איור נרות בחנוכיות ריקות, וכל פעם לסמן איזה נר מדליקים ראשון.
* הקפה בעיגול של מספר הברכות ביום הראשון ומספר הברכות בשאר הימים.
* הכרעה ב"וויכוח" בין האחים – מי צודק.
* הצגת משפחה אשכנזית ומשפחה ספרדית בעת הדלקת נרות והבנת ההבדל ביניהן
* מתיחת קו בין האיור ובין העדה של המשפחה שהוא מייצג.
* שירת "הנרות הללו" ו"מעוז צור".

# יחידה 11 – תענית עשרה בטבת

**זמן מוקצב:** שיעור אחד

**מושגי תוכן:** המצור על ירושלים

**מטרות:**

* הבנה מה התרחש בעשרה בטבת ומדוע צמים גם בימינו.
* התייחסות לקביעת עשרה בטבת כיום הקדיש הכללי.

**העשרה – סרטון**

סרטון של חיל החינוך, המאיר את עשרה בטבת מזווית אחרת. 2:00 דקות (מותאם למורים)

<https://www.youtube.com/watch?v=779UUTdvRFU>

סרטון של רן רשף – רשפי מורשת. 2:30 דקות (מותאם למורים)

<https://www.youtube.com/watch?v=Nl4RCX8x7G8>

סרטון של "תפילה באהבה", 6:00 דקות (מותאם לתלמידים)

<https://www.youtube.com/watch?v=wIDikbAkyuU>

**פתיחה – חתול ועכבר**

מיומנויות: הפנמה וערכים

* נשחק "חתול ועכבר":
  + נבקש שני מתנדבים – אחד חתול ואחד עכבר.
  + שאר הכיתה עומדת במעגל ונותנים ידיים.
  + החתול צריך לרדוף אחרי העכבר ולתפוס אותו, והמטרה של העכבר היא לברוח.
  + כל הכיתה עוזרת לעכבר. כלומר אם העכבר רוצה להיכנס ולהסתתר במעגל – מאפשרים לו, אבל אם החתול רוצה להיכנס – מונעים ממנו.
* נשדרג את רמת הקושי של המשחק על-ידי הוספת חתול נוסף או אפילו עוד 2-3 חתולים.
* נאמר לתלמידים שהעכבר אלו יהודי ירושלים, החתול אלו הבבלים / הרומאים / היוונים, ושאר הכיתה היא חומת ירושלים.
* הבבלים והרומאים רצו להיכנס לירושלים, כל אחד בתקופתו, אך ירושלים היא עיר עם חומה, ואם השער נעול – אי אפשר להיכנס. לכן הם עשו מצור – הקיפו את העיר ולא נתנו לאנשי העיר בעצמם לצאת החוצה, וככה לאט לאט החלישו אותם, ובהדרגה נגמר להם המזון...

**העשרה – יהלום של עיר**

מיומנויות: הפנמה וערכים

* נדביק על הלוח תמונות של מספר מקומות מהארץ, גזורים בצורת יהלומים. חשוב שאחד המקומות יהיה בית המקדש. נשאל את התלמידים מהו היהלום היקר ביותר (דוגמאות: מערת המכפלה, החרמון, הכנסת, ועוד לפי שיקול המורה. לשקול לכתוב ליד כל מקום מהו כדי שהתלמידים יזהו).
* ננחה את התלמידים לגלות מה היהלום היקר היותר (בית המקדש) ונדון מדוע.
* נסביר שגם במציאות זה כך. ירושלים היא הלב, היא הדבר היקר ביותר לעם ישראל, וממילא כדי להכניע את עם ישראל, כך הם סברו, יש לכבוש את ירושלים ולהחריב את המקדש שבתוכה.

היהלום של ירושלים זהו בית המקדש, המקום הקדוש ביותר בעולם. היום לצערנו בית המקדש נחרב ויש רק שריד להר שעליו בית המקדש היה בנוי. לשריד הזה קוראים "הכותל המערבי". אבל העובדה שאין בית מקדש איננה פוגמת בקדושה של ירושלים ובכך שזה המקום הנבחר.

**משימה 1 - המצור – מהדורת חדשות**

מיומנויות: הפנמה וערכים

* נציג כאילו אנחנו קריינים במהדורת חדשות. אנו מדווחים מהשטח בזמן אמת את המתרחש בעיר בזמן המצור (יש לשים לב – ייתכן שבחלק מהכיתות כדאי לרכך את הטקסטים).
* נזמין שישה תלמידים מתנדבים לשדר את מהדורת החדשות יחד איתנו. לארבעה תלמידים יש משפט אחד להגיד ולשני תלמידים יש יותר ממשפט – לכן כדאי להזמין תלמידים ששולטים היטב בקריאה.
* בכיתות שעדיין אינן שולטות בקריאה ניתן להקריא את כל מהדורת החדשות לבד או להציג מונולוג עם עיקרי הדברים. העיקר שהמידע והמסר יעברו לתלמידים.
* מהדורת חדשות:

קריין: "שלום לכל המאזינים, אנו כאן ב"חדשות ירושלים" והנה עיקר החדשות.

לפני כמה שעות החלו חייליו של נבוכדנצר מלך בבל לצור על ירושלים. החיילים רבים וחמושים היטב, ומולם נמצאים כמה מאות אזרחים פשוטים ובלתי מיומנים. השמועות אומרות כי אין בעיר אוכל רב, אם חלילה המור לא ייפסק – תישקף סכנת חיים מידית לכל התושבים.

שבוע הבא נעלה לשידור את אחד מתושבי ירושלים שיספר על המצב בעיר".

* כעבור שבוע...

תושב ירושלים: "הַמַּצָּב קָשֶׁה, קָשֶׁה מְאֹד. אֵין אֹכֶל, אֵין מַיִם. כֻּלָּנוּ רְעֵבִים וּצְמֵאִים... זֶה לֹא שֶׁחָסֵר לָנוּ כֶּסֶף. יֵשׁ כֶּסֶף, אֲבָל מַה זֶה יַעֲזֹר? אֵין מִמִי לִקְנוֹת אֹכֶל... הַמַּחְסָנִים רֵיקִים וְלֹא נִתֵּן לִמְצֹא פַּת לֶחֶם גַּם לֹא בְּעַד שַׂק מַטְבְּעוֹת זָהָב.

חַיָּלָיו שֶׁל נְבוּכַדְנֶצַּר מַקִּיפִים אֶת הַחוֹמוֹת שֶׁל הָעִיר, שׁוֹמְרִים לְבַל אִישׁ יֵצֵא. וְאִלּוּ אָנוּ – מְעַטִּים וְחַלָּשִׁים. אֵין לָנוּ סִכּוּי נֶגְדָּם.

אֲנַחְנוּ מְנַסִּים לְהַחְזִיק מָעֳמָד לְמַעַן בֵּית הַמִּקְדָּשׁ, אַךְ לֹא נוּכַל לְהַחְזִיק עוֹד זְמַן רַב. כֹּחֵנוּ הוֹלֵךְ וְאוֹזֵל. רַק נֵס יַצִּיל אוֹתָנוּ".

קריין: האם תוכל לצאת לרחוב להשמיע לנו מעט קולות מהשטח?

תושב ירושלים: אֲנַסֶּה.

ילד א': אִמָּא, לֶחֶם!!!

ילד ב': אַבָּא, אֲנִי צָמֵא.

ילד ג': אֲנִי רָעֵב, כְּבָר שְׁלוֹשָׁה יָמִים לֹא אָכַלְתִּי כְּלוּם!

ילד ד': אֲנִי לֹא מַרְגִּישׁ טוֹב...

קריין: כואב הלב לשמוע את המתרחש בעיר. תחזיקו מעמד! וכעת נצא אל מחוץ לחומות לשמוע חייל של נבוכדנצאר.

חייל: אָח, הַחַיִּים הַטּוֹבִים. הַיְהוּדִים בִּפְנִים, אֲנַחְנוּ כָּאן בַּחוּץ, אוֹכְלִים, שׁוֹתִים. מַה אַגִּיד לָכֶם, הֵם מִסְכֵּנִים שָׁם בִּפְנִים, אֲבָל אֵין מַה לַעֲשׂוֹת. נְבוּכַדְנֶצַּר שָׁלַח אוֹתָנוּ כְּדֵי לְהַחְרִיב אֶת בֵּית הַמִּקְדָּשׁ, וּכְדֵי לְהַחְרִיב צָרִיךְ קוֹדֵם לַעֲשׂוֹת מָצוֹר עַל הָעִיר כְּדֵי קְצָת לְהַחְלִישׁ אֶת הַיְהוּדִים. כָּכָה נַצְלִיחַ לִפְרֹץ אֶת הַחֹמוֹת שֶׁל יְרוּשָׁלַיִם יוֹתֵר בְּקַלּוּת.

קריין: תודה לחייל, נמשיך לדווח בהתפתחויות. עד כאן מהדורת החדשות ליום זה. רגע... אני מקבל דיווח מהעיר ירושלים, אחד מחכמי עם ישראל רוצה למסור הודעה לתקשורת.

חכם: הַקְשִׁיבוּ, הַקְשִׁיבוּ, כָּל הַיְהוּדִים. חַכְמֵי יִשְׂרָאֵל הֶחְלִיטוּ שֶׁהַתַּאֲרִיךְ שֶׁבּוֹ הִתְחִיל הַמָּצוֹר, י' בְּטֵבֵת, יִהְיֶה מֵעַכְשָׁו יוֹם תַּעֲנִית. כְּלוֹמַר בְּיוֹם הַזֶּה בְּכָל שָׁנָה הַיְהוּדִים יָצוּמוּ, לֹא יֹאכְלוּ וְלֹא יִשְׁתּוּ, מֵהַבֹּקֶר וְעַד הַלַּיְלָה.

קריין: אבל אני לא מבין, למה צריך לצום ביום הזה? בית המקדש עדיין קיים. עדיין לא פגעו בעיר ירושלים, ואפילו עדיין לא פרצו את החומות. רק התחילו מצור מסביב לעיר. מדוע לגזור צום ותענית?

* נמלא את המשימה בחוברת – להקיף בעיגול את האיור המתאר מה קרה בעשרה בטבת.

**העשרה – המצור – זווית נוספת**

מיומנויות: הפנמה וערכים

* נחלק את הכיתה לשתי קבוצות – אנשי ירושלים וחיילי נבוכדנצר.
* ננחה את אנשי ירושלים לסדר את כיסאותיהם בצורת מעגל ונסביר כי זוהי חומת ירושלים.
* ננחה את חיילי נבוכדנצר לעשות מעגל בעמידה סביב אנשי ירושלים – כלומר לצור עליהם.
* נניח בתוך המעגל (כלומר בתוך ירושלים) תמונה של בית המקדש וכן ציורים של חמש צלחות אוכל וחמישה בקבוקי שתייה (או חמש צלחות וחמישה בקבוקים אמתיים, עדיף).
* נסביר את מהלך המשחק:
  + המטרה של החיילים היא להשיג את בית המקדש, את היהלום.
  + אבל לתושבי ירושלים יש כוח כי יש להם אוכל ושתייה. לכן החיילים צרים על ירושלים.
  + כל כמה רגעים נגמרים לתושבי ירושלים עוד קצת אוכל ועוד קצת שתייה. לבסוף הם נשארים ללא כלום.
  + כל עוד יש להם אוכל ושתייה – הם יושבים על הכיסאות עם אגרופים קמוצים (סימן לכוח).
  + כשנגמרים האוכל והשתייה – הם הולכים ונחלשים. בהתחלה הידיים נהיות רפויות, אחר כך הישיבה נהיית "מרוחה" ולבסוף נופלים מהכיסא והחיילים נכנסים, כובשים את ירושלים ומחריבים את בית המקדש.

דיון לאחר התרגיל:

* נאמר לתלמידים: המשחק המחיש לנו מה קורה בעת מצור. בהתחלה עוד יש אוכל ומים, והאנשים חזקים. לאט-לאט הם הולכים ונחלשים, האוכל והמים אוזלים והמצב בעיר נהיה קשה יותר ויותר.

בשלב מסוים, כמו שקרה במשחק – המצור נפרץ וניתן להגיע ליהלום, אל בית המקדש.

* נדון עם התלמידים: מתי בעצם התחיל החורבן של בית המקדש במשחק? (אפשר לתת אפשרויות: ברגע הפריצה לעיר, ברגע התחלת המצור, ברגע החורבן עצמו, כשהתחיל להיגמר האוכל והשתייה).
* נסיק מסקנות: החורבן התחיל ברגע תחילת המצור. כי תחילת המצור הובילה לכל שאר הדברים. המצור גרם לרעב ולצמא, ממילא הכוחות נחלשו, כתוצאה מכך החיילים פרצו לעיר והשלב הסופי היה החורבן.
* נסביר לתלמידים: זו בדיוק הסיבה שבגללה צמים בעשרה בטבת. כי אז התחיל המצור. ואם לא היה מצור – גם לא היה חורבן...

**העשרה - יום הקדיש הכללי**

* נסביר שהרבנות הראשית קבעה את יום עשרה בטבת כ"יום הקדיש הכללי" – כיוון שבשואה נהרגו הרבה יהודים שתאריך פטירתם לא ידוע – קבעו שיהיה יום שבו יאמרו עליהם קדיש. היום הזה הוא עשרה בטבת.

כיוון שמדובר בתלמידים בכיתה א', לא נרחיב דיבור על השואה אלא רק נזכיר שהייתה שואה בה נרצחו הרבה יהודים על ידי הגרמנים הנאצים, וביום זה זוכרים אותם.

* נאפשר לשתף – במידה ותלמיד מכיר סיפורים משפחתיים על השואה.

**סיום – תן לי את יבנה וחכמיה**

מיומנויות: הפנמה וערכים

* נבקש מכל תלמיד לספר על חוויה שלו מהעיר ירושלים - ביקור או טיול או מקום שהיו בו בירושלים.
* נתייחס לצום עצמו, ונלמד שהתענית מתחילה מעלות השחר ומסתיימת בצאת הכוכבים.

**הפנמה וערכים:**

* אפילו חורבן גדול לא מתחיל בחורבן עצמו. הוא מתחיל בקטן, במצור. אפיל אין מלחמה או מגע בין הצדדים. אבל ככה מתחילים תהליכים.

**הצעות הוראה, המחשה ויישום:**

* משחק "חתול ועכבר"
* הקראת מהדורת חדשות
* הדגמת המצור

# יחידה 12 - צדקה

**זמן מוקצב:** שיעור אחד

**מושגי תוכן:** צדקה, מתן בסתר

**מטרות:**

* לימוד על מקור המצווה.
* היכרות עם מגוון דרכים לנתינת צדקה, תוך הכוונה לדרך המובחרת ביותר.

**משימה 1 – מצוות הצדקה ושכרה**

מיומנויות: מושגי תוכן, הבנה ופרשנות, הפנמה וערכים

* נקרא את הפסוק המדבר על צדקה (דברים ט"ו, ז'): "כִּי יִהְיֶה בְךָ אֶבְיוֹן מֵאַחַד אַחֶיךָ... לֹא תְאַמֵּץ אֶת לְבָבְךָ וְלֹא תִקְפֹּץ אֶת יָדְךָ מֵאָחִיךָ הָאֶבְיוֹן".
* נסביר כי אביון פירושו עני. הכוונה כאן למילים נרדפות. כמו שירח ולבנה הן מילים נרדפות, כמו שמש וחמה, כך גם עני ואביון.
* נשאל אם מישהו מכיר עוד מילים נרדפות לעני (רש, דל, דלפון, חסר אמצעים).
* נדגים את הפסוק בעזרת תנועות גוף: כשמדובר על מה לא לעשות – נכווץ את הגוף, נשמיט כתפיים, נקפוץ אגרופים. כשמדובר על מה כן לעשות – נשחרר את הגוף, נפתח זרועות, נרחיב את בית החזה.
* נתרגל עם התלמידים: "לֹא תְאַמֵּץ אֶת לְבָבְךָ וְלֹא תִקְפֹּץ אֶת יָדְךָ מֵאָחִיךָ הָאֶבְיוֹן" – כיווץ

"כִּי פָתֹחַ תִּפְתַּח אֶת יָדְךָ לוֹ... נָתוֹן תִּתֵּן לוֹ" - הרחבה

* נשאל את התלמידים איך הרגישו במהלך התרגיל, מה התנועות גרמו להם להרגיש בגוף ובלב, מה היה נעים יותר.
* נבין שכשאנחנו שומרים לעצמנו ולא נותנים – אנחנו מכווצים, זה סוגר עלינו. לעומת זה כשאנחנו נותנים ומתחלקים עם אחרים – אנחנו נפתחים, הגוף רפוי ושמח.
* נאפשר לשתף במקרים של נתינה (תלמיד התחלק בממתק שהיה לו, תלמיד נתן מהאוכל שלו למי ששכח, שיתף בציוד מהקלמר וכו'). אפשר מקרים מהבית ואפשר מהכיתה. בסיום שיתוף של תלמיד – נמחא לו כפיים וכל הכיתה תאמר יחד בקול: "כל הכבוד!"
* נקרא הלכה (לא מופיעה בחוברת): "לְעוֹלָם אֵין אָדָם נַעֲשֶׂה עָנִי בְּשֶׁל מִצְוַת הַצְּדָקָה וְאֵין דָּבָר רַע נִגְרָם מִמֶּנָּה לָאָדָם... וְכָל הַמְּרַחֵם עַל הָעֲנִיִּים מְרַחֲמִים עָלָיו מִן הַשָּׁמַיִם".
* נלמד כי לא צריך לחשוש לתת צדקה כי אולי לנו יחסר. ברור שלא מחלקים את כל הכסף כי אז אנחנו בעצמנו נהיה עניים, אבל מי שנותן ממה שיש לו – רק מרוויח.
* נשאל את התלמידים אם הם מכירים את הביטוי "מידה כנגד מידה".
* נשמע תשובות, גם מי שלא מכיר – שינסה להסביר.
* נסביר: אם ילד חילק לי ממשהו שהיה לו, אז כשיהיה לי משהו – גם ארצה להתחלק איתו. לעומת זה אם ביקשתי והוא לא נתן – גם לי יהיה פחות חשק לתת לו. ברור שאני יכול להתגבר ולתת בכל אופן, אבל בלב יותר קל לתת למישהו שנתן לי מאשר למישהו שלא נתן לי.

לזה קוראים "מידה כנגד מידה". כנגד = מול. אתה עזרת לי – אני אעזור לך. הפעם בהלכה אנחנו בני האדם נותנים כאן לבני אדם אחרים, ומי שנוהג עימנו מידה כנגד מידה זה לא רק בני האדם, אלא הקב"ה בכבודו ובעצמו! הוא ינהג עימנו במידת הרחמים!

* נסמן בפרצופי הרגשות בחוברת (עמוד 76) כיצד התורה מנחה אותנו להרגיש בעת הנתינה, כלומר מהי דרך הנתינה המובחרת.

**העשרה – מתן בסתר**

מיומנויות: הבנה ופרשנות, הפנמה וערכים

* נבין כי לקבל צדקה זה לא כל כך נעים, זה עלול אפילו לבייש. לאדם קשה להרגיש שהוא צריך עזרה. מצד שני הוא מבין שהוא צריך...
* נלמד כי הפתרון הוא לשים בקופת צדקה. ככה מי שנתן לא יודע למי הוא נתן (שהרי יש גבאי צדקה שמחלקים את הכסף ביושר).
* נכיר מושג חדש: מתן בסתר. מתן – מלשון נתינה, בסתר – מלשון הסתרה, כמו מחבואים. הנותן שם כסף בקופת הצדקה או נותן לגבאי הצדקה, והמקבל לא יודע ממי קיבל. הכול בצנעה, בסתר. ככה מי שזקוק לכסף מקבל אותו בלי להתבייש.
* נתבונן בקומיקס המתאר אפשרויות שונות במתן צדקה (עמוד 77), ונראה כיצד הכי טוב לתת צדקה וכיצד לא ראוי לתת צדקה.

**משימה 2 – צדקה בדרך מובחרת**

מיומנויות: הבנה ופרשנות, הפנמה וערכים

* נתבונן בקומיקס הראשון.
* נלמד כי האדם האחראי על קופת הצדקה יכול לתת לאדם שבא לבקש סכום כסף. אותו סכום יספיק לו לשבוע או לחודש, ואז שוב אותו אדם יבוא לבקש צדקה, וחוזר חלילה.
* נבין כי יש דרך נוספת לעזור, ונשמע מהתלמידים רעיונות.
* נקרא את הקומיקס השני, ונשתף את התלמידים כי סיפור דומה מאוד למה שמתואר בקומיקס – התרחש במציאות לפני כמה שנים, ואותו אדם עדיין עובד במה שלמד ומתפרנס בכבוד.
* נעמוד על כיסא (הפעם אנחנו מציגים ולא התלמידים, שלא יפגעו חלילה).
* נאמר לתלמידים כי כעת נציג שני מצבים, ונבקש מהם לומר מתי יותר קל לעזור למורה.
  + מצב א' – עומדים על קצה הכיסא, כמעט נופלים (להגזים בתנועות ובקולות)
  + מצב ב' – נופלים מהכיסא (להגזים כמה שאפשר – אם מתאים – לקבל מכה בברך, לצלוע, להשתטח על הרצפה, לעשות כאילו חלילה שברנו יד וכו').
* נבין כי יותר קל לעזור ולמנוע נפילה מאשר לעזור לאדם אחרי שכבר נפל. יותר קל לתת יד או להחזיק את המורה לפני שנפל מהכיסא, מאשר לעזור לו לקום אחרי שנפל וקיבל מכה ואולי יורד לו דם וכו'.
* נסביר כי ככה זה גם בצדקה. עדיף לעזור למישהו לפני שהוא נהיה עני ממש, וכך למנוע את ההתדרדרות שלו. לתמוך בו כדי שלא יגיע למצב בו הוא עני.

**העשרה – אפילו עני**

מיומנויות: הבנה ופרשנות, הפנמה וערכים

* נספר על מר אביוני, שהוא ממש עני. הוא עובד קשה אבל עדיין חי עם משפחתו מאוד בצמצום. לא נעים לומר, אבל מדי פעם מר אביוני מקבל צדקה. פעם בחודש מביאים לו הביתה ארגז עם מצרכי מזון בסיסיים – ירקות, שמן, קמח, סוכר, לפעמים בשר... ותמיד יש שם מעטפה עם כסף. לא נעים לקבל – אבל כל כך עוזר! מר אביוני יודע שיש לו אחריות שבבית יהיה אוכל ולכן מסכים לקבל עזרה.
* נדון: האם מר אביוני צריך לתת צדקה? הרי הוא עצמו מקבל צדקה...
* נשמע דעות לכאן ולכאן, כולל נימוקים. אפשר לערוך הצבעה בעד ונגד.
* נקרא את דברי ההלכה (לא מופיעה בחוברת): "כָּל אָדָם חַיָּב לָתֵת צְדָקָה. אֲפִלּוּ עָנִי הַמִּתְפַּרְנֵס מִן הַצְּדָקָה, חַיָּב לָתֵת קְצָת מִמָּה שֶׁאֲחֵרִים נָתְנוּ לוֹ". כלומר לפי ההלכה מר אביוני חייב לתת מעט צדקה! הקב"ה רוצה להטמיע בנו את מידת הנתינה בכל מצב.
* כפיים למי שצדק.

**משימה 3 – מי שאין לו כסף לתת לעני**

* נדגיש בפני התלמידים שגם מי שאין לו יכולת לתת כסף – כמו ילדים – יש לו מגוון דרכים לעזור. נעיין בקומיקס ונחשוב יחד – כיצד יהודה יכול לעזור לאישה המבוגרת שפגש?
* נשמע כמה תלמידים ולאחר מכן נציג בעצמנו כאילו אנחנו יהודה: "שלום גברת, אני כל כך מצטער אבל אין עליי כסף. רציתי רק לברך אותך בבריאות איתנה, בחיים שמחים ובפרנסה טובה. בע"ה המצב הקשה יעבור!"
* נדון: האם דברי יהודה עודדו את האישה? עזרו לה? והרי הוא לא נתן לה אפילו אגורה...
* נבין שיש חשיבות לדרך ולמילים, ונזכיר את התרגיל שערכנו באחד השיעורים הקודמים: הדגמנו נתינת 10 ₪ בשמחה מול נתינת 100 ₪ בפנים זועפות והבנו כי הדרך בה נותנים חשובה לא פחות מאשר הכמות שנותנים.

**סיכום – סרטונים**

סרטון של הרמב"ם היומי, בכיכובם של זוג מאנדרדוס, המסכם בצורה מתוקה מה שלמדנו (2:50 דקות):

<https://www.youtube.com/watch?v=jwDuHdC8074>

סרטון של התלמוד הישראלי, עם אסי, טוביה ופולקע (4:30 דקות)

<https://www.youtube.com/watch?v=TXuX562D9io>

**הפנמה וערכים:**

* צדקה – עושה צדק בעולם, מי שנותן רק מרוויח מכך
* הדרך לתת צדקה – במאור פנים, עדיף מתן בסתר
* הכי מובחר לעזור לאדם טרם נופל, למנוע נפילה

**הצעות הוראה, המחשה ויישום:**

* סימון פרצופי רגשות – כיצד זה לתת צדקה?
* הבנת הקשר בין צדקה לצדק
* המחשת "מידה כנגד מידה"
* הדגמת "נפילה" ו"כמעט נפילה" – כדי להמחיש מתי יותר קל לעזור
* השלמת אירוע מתוך קומיקס – כיצד אפשר לנהוג
* סידור אירועים מאוירים לפי סדר
* הקפה בעיגול של הדרך המובחרת ביותר לתת צדקה (מתוך ארבעה איורי קומיקס)
* סימון לייק או דיס-לייק על איור של עני נותן צדקה לעני אחר
* סרטוני העשרה

# יחידה 13 – ואהבת לרעך כמוך

**זמן מוקצב:** שיעור אחד

**מושגי תוכן:** ואהבת לרעך כמוך, גמילות חסדים

**מטרות:**

* הבנת הדרך המעשית לקיום המצווה.
* לימוד על דמותו של אהרון בהקשר אהבת חינם.
* חיזוק הרצון לקיים את המצווה הזו כמה שיותר.

**פתיחה – אמר רבי עקיבא**

מיומנויות: הפנמה וערכים

* נשמע את השיר "אמר רבי עקיבא ואהבת לרעך כמוך". אפשר לעשות הפעלות תוך כדי שיר: לחלק את הכיתה לחצי, כל חצי שר בתורו (חצי אחד "אמר רבי עקיבא ואהבת לרעך כמוך", חצי שני "שלי-שלך, שלך-שלך זה כלל גדול בתורה").

אפשר להמציא תנועות למילים.

מנגינה שקטה, 1:00 דקה

<https://www.youtube.com/watch?v=omUP9HHMGNI>

מנגינה קופצנית (5:00 דקות)

<https://www.youtube.com/watch?v=-rw5bqXeEvg>

* נדון: למה רבי עקיבא אמר דווקא על "ואהבת לרעך כמוך" שזה כלל גדול בתורה? יש הרבה מצוות חשובות!
* נבין שכדי לחיות בחברה של אנשים ושיהיה נעים, שיהיה כבוד הדדי ואמון – חייבים אהבה אחד לשני. ובשיעור זה נבין מהי אהבה זו.

**משימה 1 – המצווה לאהוב כל אחד מישראל**

מיומנויות: לשון חז"ל, מושגי תוכן, הפנמה וערכים

* נכתוב על הלוח "ואהבת לרעך כמוך", ונבקש מהתלמידים הסבר לפסוק (בהזדמנות זו נערוך היכרות – המשפט הזה הוא לא של חז"ל, הוא ישירות מפי הקב"ה! הוא פסוק מפורש בתורה! מופיע בחומש ויקרא, פרק י"ט פסוק י"ח).
* נשמע תשובות ונקשה: אם במבי אוהב במבה ושוקי אוהב שוקולד. ושוקי רוצה לשמח את במבי, מה הוא יביא לו, במבה או שוקולד? הרי כתוב "ואהבת לרעך כמוך", כלומר כמו שאתה רוצה שיאהבו אותך! אז אולי שוקי יביא לבמבי שוקולד? לא... זה לא הגיוני. כל אחד צריך לחשוב מה טוב לאחר, מה ישמח את הזולת ולא את עצמו. לכן במבי יביא לשוקי שוקולד, ושוקי יביא לבמבי – במבה. למרות שהוא לא אוהב, העיקר שבמבי אוהב. הוא רוצה לשמח את במבי ולא את עצמו.
* אפשרות נוספת היא להמחיש זאת בעזרת התלמידים עצמם – לקרוא לשני תלמידים, למצוא לכל אחד מאכל שהוא אוהב והשני לא, ולשאול איך נקיים את מצוות "ואהבת לרעך כמוך" במקרה זה, כשכל אחד רוצה להביא לחברו דבר מאכל.
* נראה שיש הרבה מצווה שמתייחסות לקשר בין אדם לחברו. נבקש דוגמאות: לא לגנוב, לא לשקר, לחמול, לתת צדקה ועוד. הבסיס של כל המצוות הללו – הוא "ואהבת לרעך כמוך". כשאני אוהב מישהו – לא אפגע בו לרעה חלילה, ורק ארצה בטובתו.
* נקרא את דברי אבא ואימא על כך שמצוות ואהבת נמצאת בכל מקום. נרחיב:

יש מצוות ששייכות לזמן מסוים. מצוות הדלקת נרות חנוכה, או קריאת שמע על המיטה, ואפילו נטילת ידיים או ברכות. כל דבר יש לו זמן מוגדר. אבל יש מצוות מיוחדות, שהן כל הזמן, אין להן "פג תוקף", אפשר לקיים אותן תמיד.

אחת מהמצוות הללו היא "ואהבת לרעך כמוך". אפשר לקיים אותה תמיד – ביום ובלילה, לעניים ולעשירים, לחברים, למשפחה ולאנשים שאיננו מכירים, וזה אפילו לא עולה כסף!

* נבקש דוגמאות לקיום מצוות "ואהבת לרעך כמוך" – בלי כסף. להלן רעיונות:
  + לעודד חבר עצוב
  + להרים לכלוך מהרצפה
  + להכניס אורחים
  + לשחק עם ילד שאין לו הרבה חברים
  + לוותר
  + להתקשר לסבתא לראות מה שלומה
  + לחייך
  + להמתין בסבלנות בתור
  + להיות שותפים בעבודות הבית (טאטוא, כביסה, כלים, אחים קטנים)
* נבין שמצוות "ואהבת לרעך כמוך" – היא גדולה, מיוחדת וכוללת בתוכה המון פרטים ואין סוף אפשרויות.
* נמלא את המשימה בחוברת העבודה – להדביק דוגמאות לקיום מצוות "ואהבת לרעך כמוך" במקום שבו מקיימים אותה – בבית, בכיתה ובשכונה.

**משימה 2 – גמילות חסדים**

מיומנויות: הפנמה וערכים

* נלמד כי מצוות "ואהבת לרעך כמוך" כוללת בתוכה מצוות רבות. כל דבר שאדם עושה עבור חברו בגופו נקרא גמילות חסדים והוא כלול במצוות ואהבת לרעך כמוך.
* נזמין תלמידים להציג אפשרויות שונות לגמילות חסדים. אפשר להציג במילים ואפשר פנטומימה, ושאר התלמידים יזהו מה הציגו.
* נמלא את המשימה בחוברת – לבנות את העולם. יש גלובוס ובו כתוב "עולם חסד ייבנה", ואיורים של ילדים הזקוקים לעזרה. התלמידים ישלימו את הפאזל – ידביקו את האיור המשלים, בו רואים את העזרה הנדרשת.

**משימה 3 – הווי מתלמידיו של אהרון**

מיומנויות: הפנמה וערכים

* נזמין שלושה תלמידים להציג את התנהגותו של אהרון. שניים יהיו החברים שרבים ואחד יהיה אהרון.
* נדון: איך התנהגותו של אהרון קשורה לנושא של השיעור, "ואהבת לרעך כמוך"?
* נשמע את השיר "הלל אומר הווי מתלמידיו של אהרון". גם הפעם ניתן להפעיל את הכיתה – להמציא תנועות או לחלק את הכיתה לחצי וכל חלק ישיר קטע, ואפילו אפשר לעשות קנון.
* נפתח בכיתה במבצע "משכין שלום". נציב קופסא ריקה, ומי שראה חבר משכין שלום, או שהוא עצמו השכין שלום או נמנע ממריבה – יכתוב את שמו ויכניס לקופסא. יותר טוב לבקש ממבוגר לכתוב את המעשה שקרה ולהעצים את האור שנוצר בעקבות המעשה, אך זה לא תנאי. העיקר לכתוב את שם התלמיד, ומי שיכול – שיפרט.
* נמלא את המשימה בחוברת – לכתוב מספר ליד כל איור כך שהאיורים יהיו לפי הסדר.
* נצפה בסרטון על דמותו של אהרון פלוס דוגמה מהסיפור "שניים על גשר" (3:40 דקות):

<https://www.youtube.com/watch?v=AL_o0pQmBsU>

**העשרה – אהבת חינם**

מיומנויות: הפנמה וערכים

* נאמר מילים והתלמידים יצטרכו לומר את ההפך שלהן. למשל:
  + אור – חושך
  + גבוה – נמוך
  + רחב – צר
  + פתוח – סגור
  + שבור – שלם
  + וכו'.

לסיום נאמר: "אהבת חינם" – וההפך הוא שנאת חינם.

* נסביר כי הנושא שלמדנו היום הוא "ואהבת לרעך כמוך", וההפך הוא שנאת חינם. לשנוא סתם, בלי סיבה, בחינם.
* נדגיש: בתקופת בית המקדש השני עשו חסד ולמרות זאת לא הייתה אהבה בין איש לרעהו. חסד אין משמעו אהבת חינם. חסד ראינו במשימה הקודמת (גמילות חסדים), ואילו כאן הדגש הוא אהבה. אדם יכול לעשות חסד מתוך הבנה שצריך לדאוג לחלש, אך לעשות זאת ללא אהבת ישראל. במשימה זו ניתן דגש על אהבה.
* נתלה על הלוח תמונה של בית המקדש (מצורפת בסוף המערך) ונלמד כי בית המקדש השני חרב בגלל שנאת חינם, ועד היום לא נבנה מחדש, כנראה שעוד יש לנו מה לתקן בנושא...
* נבנה מחדש את בית המקדש: כל תלמיד בתורו יאמר דוגמה לאהבת חינם שהוא עשה. כל המעשים הטובים הללו מקדמים אותנו אל עבר בניית בית המקדש.

**סיום – זאת כל התורה כולה**

* נספר את הסיפור על הלל ושמאי, והגוי שביקש: "למדני כל התורה כולה כשאני על רגל אחת". מקור: שבת ל"א ע"א:

מַעֲשֶׂה בְּנָכְרִי אֶחָד שֶׁבָּא לִפְנֵי שַׁמַּאי.

אָמַר לוֹ: גַּיְּרֵנִי עַל מְנָת שֶׁתְּלַמְּדֵנִי כָּל הַתּוֹרָה כֻּלָּהּ, כְּשֶׁאֲנִי עוֹמֵד עַל רֶגֶל אַחַת.

דְּחָפוֹ בְּאַמַּת הַבִּנְיָן שֶׁבְּיָדוֹ.

בָּא לִפְנֵי הִלֵּל – גִּיְּרוֹ.

אָמַר לוֹ: "מָה שֶׁשָּׂנאוּי עָלֶיךָ לֹא תַּעֲשֶׂה לַחֲבֵרֶךָ" – זוֹהִי כָּל הַתּוֹרָה כֻּלָּהּ, וְהַשְּׁאָר פֵּרוּשׁ הוּא – לֵךְ לְמַד..

עיבוד לילדים:

הִלֵּל וְשַׁמַּאי, שְׁנֵיהֶם חֲכָמִים גְּדוֹלִים הָיוּ, אַךְ שׁוֹנִים זֶה מִזֶּה בְּתַכְלִית הַשִּׁנּוּי. הִלֵּל וַתְרָן הָיָה וְרַךְ, וּפָנָיו מְאִירִים. שַׁמַּאי קַפְּדָן וְנֻקְשֶׁה, וּפָנָיו חֲתוּמִים. כְּשֶׁהָיָה אָדָם בָּא אֲלֵיהֶם לְבַקֵּשׁ בַּקָּשָׁה אוֹ עֵצָה, הָיוּ תְּשׁוּבוֹתֵיהֶם שׁוֹנוֹת.

לְמָשָׁל, פַּעַם אַחַת בָּא אֶל שַׁמַּאי אָדָם נָכְרִי וְשָׁאַל: "הַאִם תּוּכַל לְלַמֵּד אוֹתִי אֶת הַתּוֹרָה כֻּלָּהּ כְּשֶׁאֲנִי עוֹמֵד עַל רֶגֶל אַחַת?"

הִזְעיף שַׁמַּאי אֶת פָּנָיו, דָּחַף אוֹתוֹ בְּאַמַת הַבִּנְיָין שֶׁבְּיָדוֹ וְסִלְּקוֹ מֵעָלָיו בְּלִי לוֹמַר מִלָּה.

הָלַךְ הָאִישׁ אֶל הִלֵּל וְשָׁאַל: "וְאַתָּה, הִלֵּל, הַאִם תּוּכַל לְלַמְּדֵנִי אֶת הַתּוֹרָה כֻּלָּהּ כְּשֶׁאֲנִי עוֹמֵד עַל רֶגֶל אַחַת?"

חִיֵּך הִלֵּל וְאָמַר לוֹ: "עֲמֹד וְהַקְשֵׁב הֵיטֵב, מָה שֶׁשָּׂנוּא עָלֶיךָ אַל תַּעֲשֶׂה לַחֲבֵרְךָ – זוֹהִי כָּל הַתּוֹרָה עַל רֶגֶל אַחַת. וְאֶת הַשְּׁאָר – לֵךְ וּלְמַד".



**הפנמה וערכים:**

* אהבת חינם ו"ואהבת לרעך כמוך" כבסיס לחיים טובים יותר, בריאים יותר ונעימים יותר.

**הצעות הוראה, המחשה ויישום:**

* שיר "ואהבת לרעך כמוך" בליווי תנועות
* קומיקס עם שאלה פתוחה המובילה לדיון
* התאמת איורים של עזרה למקום התרחשותם
* שיר "הווי מתלמידיו של אהרון" בליווי תנועות
* השלמת פאזל "עולם חסד ייבנה"
* הצגת סיטואציות של עזרה לזולת
* בניית בית המקדש באמצעות מעשים טובים
* סידור אירועים לפני סדר התרחשותם
* סרטון הממחיש את דרכו של אהרון
* סיפור של גוי שרצה להתגייר כשהוא עומד על רגל אחת
* השלמת הפכים

# יחידה 14 – ט"ו בשבט

**זמן מוקצב:** שיעור אחד

**מושגי תוכן**: ארץ ישראל ופירותיה, ראש השנה לאילנות

**מטרות:**

* חיזוק רגשי ההודיה לה' על הארץ ועל טובה
* היכרות עם מנהג אכילת פרות בט"ו בשבט

**פתיחה – ט"וב הארץ**

* נאמר לתלמידים: היום נלמד על חג מיוחד, חג שכולו אהבה לארץ-ישראל.
* נבקש מהתלמידים לשער לאיזה חג אנחנו מתכוונים. במידת הצורך ניתן רמזים.
* נבין שהחג הוא ט"ו בשבט! ט"ו בשבט הוא הזדמנות לעצור רגע ולהתבונן על שפע הפירות והירקות הגדלים בארץ.
* ננסה יחד לבנות רשימה של לפחות 20 סוגי פירות וירקות (וכל המרבה הרי זה משובח).
* נראה כמה הארץ טובה, ונדגיש שאמנם גם בחוץ לארץ יש פירות והם טובים וטעימים, אבל חסר בהם דבר אחד: הקדושה של הארץ. הארץ היא קדושה כי ה' בחר בה, וממילא פירותיה קדושים ומי שזוכה לאכול מהם מכניס את הקדושה ממש לתוך הגוף שלו.

**משימה 1 – ראש השנה לאילנות**

מיומנויות: הפנמה וערכים

* נעשה תרגיל בתנועה.
* נאמר לתלמידים: אתם כרגע זרע קטן באדמה. תכף נשים מוזיקה ולאט לאט אתם תגדלו ותהפכו לעץ גדול ומרשים.
* נפעילמוזיקה ותוך כדי ניתן "הוראות גדילה" לכל הזרעים הקטנים:
  + בהתחלה מכורבלים כמו כדור או כמו עובר, הכי קטן שיש.
  + אחר כך שלב הגבעול – ניתן להוציא ראש.
  + לגבעול גדלים עלים – ניתן להוציא יד.
  + הגבעול מעמיק שורשים – ניתן להוציא רגל.
  + העץ צומח כלפי מעלה ומתעבה – מתחילים להזדקף.
  + מגיעים למצב של ישיבה על הברכיים וגב זקוף.
  + העץ מותח עצמו למעלה – שולחים ידיים כלפי מעלה, ראש מוטה לאחור.
  + העץ מתנועע ברוח – הגוף זז מצד לצד.
  + העץ כבר גדול – נעמדים. שוב רוח...
  + אחר כך מוציאים פירות – תנועה עם הידיים, כל אחד לפי הבנתו ודמיונו...
* נגמור סבב ראשון של צמיחה ונאמר לתלמידים: כעת נעשה מחזור נוסף של גדילה – הפעם בקצב מהיר יותר.
* ננחה את כולם לחזור למצב הראשון של הזרע ונחזור על שלבי הצמיחה, הפעם בקצב מהיר יותר.
* נערוך "סבב צמיחה" נוסף, מהיר יותר, הפעם רק בשביל קצת לבלבל את התלמידים ולצחוק איתם.
* נחזור למקומות.
* נסביר שכל התהליך הזה מתחיל בט"ו בשבט. עד ט"ו בשבט רוב הגשם של אותה שנה כבר ירד, וכעת העצים מתחילים ללבלב.
* נקרא את הקומיקס ונעשה את המשימה בחוברת – לסמן באיזה תאריך חל ראש השנה לאילנות.

**משימה 2 – מנהג אכילת פירות**

מיומנויות: הפנמה וערכים

* נכתוב על הלוח בגדול את המילה "תודה".
* נאמר לתלמידים: יש הרבה דברים שאנחנו צריכים להודות עליהם.
* נבקש דוגמאות ונרשום על הלוח את מה שאומרים התלמידים (כמו "שמש" – המילה "תודה" במרכז והקרניים אלו הדוגמאות).
* נכוון את התלמידים לכך שצריך להודות על הדברים הגדולים אבל גם על הדברים הקטנים. על כך שאנו קמים בבוקר, שאנו נושמים, שאנו בריאים, שיש לנו מה לאכול ולשתות, שיש לנו מה ללבוש והיכן לגור וכן הלאה.
* נשאל את התלמידים:
  + למי אנחנו מודים? (לאבא ולאימא, לחברים, למורים).
  + על מה אנחנו מודים? (נמקד – למשל על מה אנחנו מודים לאבא ולאימא) (על אוכל, בגדים, כסף וכו').
  + מי נותן לאבא ולאימא את הדברים הללו? (נמקד – למשל את האוכל) (המכולת / הסופר).
  + ומהיכן מגיע האוכל למכולת? (נמקד – למשל ירקות) (מהחקלאי)
  + ומאיפה יש לחקלאי את הירקות? (מהשדה).
  + ואיך צומחים לחקלאי בשדה ירקות כאלה יפים, טובים ובריאים? (מהשמש, מהגשם, מהאדמה).
  + ומי אומר לשמש שתזרח? ומי מוריד גשם? (הקדוש ברוך הוא!!!)
* נסכם: הבנו שאבא ואימא נותנים לנו אוכל שהם קנו במכולת שקנתה מהחקלאי שגידל בשדה בזכות שהקב"ה הוריד גשם. כתוצאה מכך - למי הכי צריך להודות? מי נותן לנו חיים כל בוקר מחדש? הקב"ה. הוא המקור של הכול. הוא אחראי על הפרנסה ועל הבריאות ועל החיים ולכן לו הכי צריך להודות.
* נדון: איך אפשר להודות לקב"ה?
* נשמע רעיונות. נרמוז כי לפני כמה שיעורים כבר למדנו על הדרך הזו...
* נספר לתלמידים כי יש דרך מיוחדת להודות לקב"ה: דרך הברכות. לכל מאכל יש ברכה משלו, כפי שלמדנו. את הברכה מברכים לפני האוכל ולאחריו ובכך אנו מביעים את תודתנו לה'.
* נלמד על המנהג לאכול פירות בט"ו בשבט, ונבין כי הסיבה למנהג היא פשוט הזדמנות לעצור ולהודות...
* נמלא את המשימה: לסמן מתוך כל הדברים שמודים עליהם – על מה אנחנו מתמקדים בט"ו בשבט.
* נתמקד ביופי של הדברים הפשוטים: זה יום שעוצרים ומודים על... פירות! על תפוז, על תפוח, על תמר... דברים רגילים שיש לנו בכל בית.

**הרחבה – חשובה גם הדרך**

מיומנויות: הפנמה וערכים

למורה: כדי להבין חלק זה מומלץ לך לצפות בסרטון של עודד הרוש על ט"ו בשבט:

<https://www.youtube.com/watch?v=ThG71IvTzJE>

הסרטון מתאים ליותר גדולים ולכן פחות מומלץ לראות אותו בכיתה. אם ממש רוצים – אפשר לראות שני קטעים ממנו: את השאלה (מהתחלת הסרטון עד 0:25) ואת התשובה (0:44-0:50).

זאת אמנם חשיבה של בוגרים יותר, אבל דווקא משום שהתלמידים בכיתה א' הם באמצע תהליך – יהיה מעניין לשמוע את הזווית שלהם.

* נתבונן באיורים של מצבי העץ בשלבים השונים (ניקח מהמרשתת).
* נדון: באיזה שלב העץ נראה הכי טוב, הכי יפה, הכי מזמין לחגוג לו? ומתי חוגגים לו? (נדגיש שכמובן החגיגה היא שלנו, העץ עצמו לא מרגיש כלום...)
* נבין שהעץ הכי יפה כשיש עליו פירות, ובכל זאת חוגגים לו – כשהוא בשלכת, ענפיו חשופים, לא ברור מה יצמח עליו ואם יצמח עליו.
* נדון עם התלמידים: למה לפי דעתכם חוגגים דווקא בשלב הזה?
* נשמע תשובות ונסביר זאת בעזרת דוגמה מהחיים – שמחה על תינוק שנולד. היה יותר הגיוני לחגוג כשהוא מסיים ללמוד תואר או מתחתן, הרי כשהוא נולד כל מה שהוא יודע לעשות זה לישון, לבכות, לינוק ולמלא טיטולים.
* נפנים: השמחה היא בהתחלת התהליך (ואין זה פוגם בשמחה על המשכו וסופו). אנחנו לא שמחים רק בסיום דבר, אלא גם כשמתחילים. שמחה של יציאה לדרך, של התחלת תהליך, של התחדשות.

וכמו בתינוק, וכמו בעץ – ככה בחיים.

**מסקנה:**

ט"ו בשבט הוא התחלה של משהו חדש וטרי

ואנו מתפללים שבסוף גם יצא פרי.

אך שמחים על התחלה של דרך

כי גם לתהליך יש ערך.

**סיכום – ט"ו בשבט**

* נעשה בכיתה סדר ט"ו בשבט, נשמע שירים של ט"ו בשבט, נשיר "ארץ זבת חלב ודבש" ונספר סיפורים בשבח פירות ארץ-ישראל.

לפניכם הצעה לסיפור.

לגאון רבי מרדכי אליהו אירע סיפור מעניין באחד מביקוריו בחו"ל. באחד מהאירועים בהם השתתף, הוגשו בסעודה מעדנים לרוב, והכל היו שמחים וטובי לב שכבוד הראשון לציון יושב בראשם.

אחד המשתתפים פנה אל הרב בהצביעו על צנצנת זיתים גדולים ועסיסיים: "יטעם נא כבוד הרב מן הזיתים הללו, ויווכח כי הפירות בחו"ל עולים בטעמם על פירות ארץ ישראל".

הרב, שהיה כל ימיו חרד לכבודה של ארץ ישראל, החליט בליבו: "אם משתמשים בזיתים אלו כדי להמעיט בכבודה של ארץ ישראל, לא אטעם מהם!"

הכול טעמו מן הזיתים הגדולים, והללו את טעמם. לפתע ביקש הרב: "הביאו נא לי את צנצנת הזיתים". משהובאה הצנצנת, התבונן הרב בתווית המודבקת עליה, ולפליאת כולם שינה את טעמו: "אם זיתים אלו כה טעימים, אטעם גם אני".

הבעת ניצחון ניכרה על פניו של האדם אשר דיבר בשבחם של הזיתים ה'חוצניקים': "הנה גם הרב אוכל מהזיתים של חו"ל ומודה בטעמם הטוב".

לאחר שטעם הרב מן הזיתים, הנהן בראשו בהסכמה: "הזיתים אכן משובחים בטעמם! לא יתכן שזיתים כאלה גדלים בחו"ל. הם בוודאי הגיעו מארץ ישראל!"

האיש נדרך ונטל את הצנצנת כדי להוכיח לרב את טעותו, אך מה נדהם לראות שבאותיות הקטנות היה רשום כי הזיתים יובאו מקיבוץ יבנה אשר בארץ ישראל!

"אם אתה כל כך אוהב זיתים טעימים", אמר לו הרב בחיוך, "בוא לארץ ישראל. היא מגדלת בשבילך ולמענך את כל הפירות הטובים. בוא, הארץ מחכה לך" (על־פי "אביהם של ישראל").

**הפנמה וערכים:**

ט"ו בשבט כהזדמנות להודות לה' על פירות הארץ הטובה.

**הצעות הוראה, המחשה ויישום:**

* תרגיל בתנועה
* לימוד תאריך ט"ו בשבט – באמצעות קומיקס
* הקפה בעיגול – על מה מודים בט"ו בשבט
* זיהוי איורים של שלבי העץ השונים
* הבנה של תהליכים והיופי שבדרך (ולא רק התוצאה)
* שירים וסיפורים על ארץ-ישראל ופירותיה

# יחידה 15 – שבת – קידוש

**זמן מוקצב:** שיעור אחד

**מושגי תוכן:** קידוש

**מטרות:**

* לימוד על טעמי הקידוש ומקורו והמצווה לקדש סמוך לתפילה ומיד לעבור לסעודה.

**פתיחה – הנה זה בא**

מיומנויות: הפנמה וערכים

* נבקש מהתלמידים דוגמאות לדברים שחיכו להם, ונדגיש לתאר איך הרגישו כשאותו הדבר הגיע. למשל יום הולדת, נסיעה מיוחדת, ביקור, אירוע וכו'.
* נשאל האם התכוננו לדברים הללו. למשל סידרו את הבית לכבוד ביקור של סבא וסבתא, או קנו בגד מיוחד לאירוע.
* נבין שההתכוננות לכבוד משהו מבטאת את הציפייה שלנו לקראת אותו הדבר. ההכנה מחברת אותנו לאירוע, אנחנו לא באים כמו אורחים אלא טורחים ומכינים ויש לכך משמעות.
* נאמר כי פעם בשבוע יש לנו מאורע משמח שאנחנו מחכים לו ומתכוננים לקראתו.
* נחכה שהתלמידים יבינו כי מדובר על שבת.
* נלמד כי את שבת אנו מקבלים בהדלקת נרות, ואחריה אבא וחלק מהילדים הולכים לתפילה. כשחוזרים מהתפילה יש קידוש, ועליו נלמד היום.
* נסביר כי הקידוש מקדש את השבת, ואת המצווה לקדש לומדים מהפסוק (שמות כ', ז'): "זָכוֹר אֶת יוֹם הַשַּׁבָּת לְקַדְּשׁוֹ".

**משימה 1 – קידוש**

מיומנויות: הבנה ופרשנות

* נשאל: איזה סוגי דיבור יש לנו?
  + דיבור של בקשה: בבקשה תביא לי את...
  + דיבור של עידוד: אתה מסוגל!
  + דיבור של פרגון: איזה טוב אתה.
  + דיבור של הודיה: תודה על...
  + דיבור של ברכה: ברוך אתה ה'...
* נבין שיש עוד סוג של דיבור – דיבור של קודש. קודש – מלשון להקדיש. "אני מקדישה לך את המתנה הזו" – כלומר היא עבורך. היא הייתה סתם מתנה וכעת היא שלך. גם בקידוש – אנחנו מקדשים את היום. הוא לא עוד יום – הוא יום מיוחד, מקודש.
* נסביר בעזרת דברי בני המשפחה את חלקי הקידוש – אמירת הפסוקים, הברכה על היין, ברכת מקדש השבת שבה מזכירים שהשבת היא זכר לבריאת העולם וזכר ליציאת מצרים.
* נלמד כי ניתן לקדש דווקא על יין או מיץ ענבים ונמלא את המשימה, להקיף בעיגול את המשקאות שמברכים עליהם "בורא פרי הגפן".

**סעודה לאחר הקידוש**

מיומנויות: הבנה ופרשנות, הפנמה וערכים

* נלמד כי צריך להשתדל לקדש ולאכול מיד כשחוזרים מהתפילה. נקרא בדברי ההלכה את תיאור סעודת השבת, שירי השבת ועוד.
* נאפשר לתלמידים לשתף במה הם עוזרים / יכולים לעזור כדי שאכן הסעודה תהיה מוכנה ויקדשו בזמן.
* נשלים עם התלמידים – מה חסר בשולחן השבת של משפחת נעימי?

**העשרה – גם אני עוזר לשבת**

* נצלם לכל תלמיד ציור של מדליה עם מקום לכתוב.
* נבקש מכל תלמיד לעזור בשבת הקרובה לקראת הקידוש (לא משנה אם בערב או בבוקר), ולאחר השבת אחד ההורים יכתוב במדליה מה הייתה העזרה.

אפשרות – מי שיביא מדליה מלאה יקבל צ'ופר.

**סיכום – חוויה**

* נסיים את הלימוד על קידוש בחלוקת מיץ ענבים בכוסיות אישיות, להשאיר טעם מתוק מהלימוד.
* נשיר יחד את הפיוט "דרור יקרא", אפשר בכמה מנגינות. מופיע בחוברת העבודה, עמוד 93.

**הפנמה וערכים:**

* יום קדוש
* קידוש על ידי דיבור

**הצעות הוראה, המחשה ויישום:**

* הקפה בעיגול של איורים של דברים שמותר לקדש עליהם
* חלוקת מיץ ענבים בכוסיות אישיות
* עידוד עזרה לשבת – הענקת מדליות לשותפים.

# יחידה 16 – הבדלה

**זמן מוקצב:** שיעור אחד

**מושגי תוכן:** הבדלה, נר, בשמים

**מטרות:**

* היכרות עם סדר ההבדלה ועם פיוטים למוצאי שבת

**פתיחה - מהי הבדלה?**

* נשאל: איזה טקסי סיום אתם מכירים? זה יכול להיות סיום של משהו קטן או סיום של משהו גדול.
* נקשיב לתלמידים ולאחר מכן ניתן דוגמאות:
  + טקס פרידה מארוחה – ברכה אחרונה
  + טקס פרידה מהיום – צחצוח שיניים, קריאת שמע על המיטה
  + טקס פרידה ממשחק – אוספים אותו בחזרה
  + טקס פרידה מהבית – מנשקים מזוזה
* נשאל את התלמידים מי יודע מהו טקס הפרידה משבת, ונבין כי זו ההבדלה.
* נסביר על ההבדלה מכיוון נוסף – כיוון של ליווי אורח:
* נניח בא אליכם אורח, חבר. תתארו כיצד מתנהגים אליו ומה עושים כשבא ללכת (מארחים אותו יפה, מתנהגים בכבוד, נותנים לו לאכול ולשתות, בסיום מלווים אותו).
* נסביר כי פעם בשבוע מגיעה אלינו אורחת מכובדת וחשובה – שבת המלכה. נכבד אותה בבגדים יפים, במאכלים טעימים, ובסיום נלווה אותה.
* נשאל: כיצד מלווים את השבת? שני שלבים: א. הבדלה – כמו שקיבלנו אותה בדיבור אז ניפרד ממנה בדיבור. ב. מלווה מלכה – סעודה רביעית.
* נדגיש את ההבדל שבין השבת לשאר הימים ולשוני שביניהם, ומתוך כך להסביר את המושג הבדלה. הבדלה זו הפרדה. הפרדה בין קודש לחול, בין שבת לששת ימי המעשה.

**משימה 1 – סדר ההבדלה**

מיומנויות: מבנה, מושגי תוכן, הבנה ופרשנות

* נביא את כל ציוד ההבדלה: נר, בשמים, גביע.
* נלמד את הסדר: יין, בשמים, נר, ברכת ההבדלה.
* נבקש משלושה תלמידים לבוא להחזיק את הדברים כשהם עומדים לפי הסדר. מימין התלמיד הראשון מחזיק גביע, אחריו תלמיד מחזיק בשמים, אחריו תלמיד מחזיק נר.
* נקרא את דברי ההלכה המסבירים בקצרה מהי מהות ההבדלה, ואת דברי אימא בחוברת העבודה. אימא מלמדת את הסדר של ארבע ברכות ההבדלה.
* נמלא את המשימה בחוברת (עמוד 95) – למספר את האיורים של ההבדלה מ-1 עד 4.
* נסביר בקצרה את המהות של כל אחת מהברכות – ברכת הגפן על היין. לאחריה ברכת הבשמים, במוצאי שבת אנחנו נפרדים מהנשמה היתרה, וכדי להשיב את נפשינו אנחנו מריחים ריח טוב. נר הבדלה – על שום שבמוצאי שבת הקב"ה נתן באדם דעת והקיש שתי אבנים זו בזו והדליק אש לראשונה. ברכת ההבדלה – הבדלה בין קדושת השבת לששת ימי המעשה, אפשר להסביר בקצרה שבברכה זו אנו מציינים דברים נוספים שיש בהם הבדלה – אור וחושך, ישראל והעמים.

**הרחבה – נר הבדלה**

מיומנויות: הבנה ופרשנות

* נסביר שיש שלושה דברים מרכזיים הקשורים לנר ההבדלה, וכעת נלמד עליהם:

1. נשאל: מה ההבדל בין נר רגיל לנר הבדלה? (מספר הלהבות).

בנר הבדלה הלהבות משתלבות יחד, כלומר שתי פתילות סמוכות שבוערות יחד.

1. נעשה את התנועה של היד מול נר ההבדלה ונשאל מי מכיר את התנועה הזו או מה היא מייצגת.

נבין שמסתכלים על הציפורניים ועל הקווים בכפות הידיים לאור הנר כדי ליהנות מאורו.

1. נכבה את האור בכיתה ונשאל מה הקשר להבדלה – יש משפחות שנוהגות לכבות את אור החשמל בעת הברכה על הנר.

* נסכם את שלושת הדברים: מספר להבות (צריך שלפחות שתי להבות יתחברו וידלקו יחד), מבט על הציפורניים ועל קווי הידיים לאור הנר וכיבוי החשמל בבית.
* נשחק עם הידיים – כל יד היא פתילה של נר. כשאומרים נר רגיל – יד אחת עולה. כשאומרים נר הבדלה – שתי ידיים עולות.

**הרחבה - לאחר ההבדלה**

מיומנויות: הפנמה וערכים, מושגי תוכן

* נשאל: מכירים את זה שמשהו טוב נגמר ורוצים למשוך את הסוף עוד קצת? למשל ללקק פירורים של ממתק או להישאר לשבת רגע אחרי שסרט נגמר או להישאר עוד קצת במיטה הנעימה להיפרד מהלילה...
* נסביר כי גם משבת קשה לנו להיפרד, אנחנו רוצים שהיא תישאר איתנו עוד קצת, ולכן מלווים אותה. אנחנו אוכלים שוב, שרים שירים של מוצאי שבת, נהנים עוד קצת מהרוגע הזה ורוצים לקחת אותו איתנו אל השבוע החדש שמגיע.
* נגלה לתלמידים שיהודה, הגיבור מחוברת העבודה, אמר לנו שהוא עצוב כל פעם כששבת מסתיימת.
* נבקש מהתלמידים לענות ליהודה: למה הוא לא צריך להיות עצוב כששבת מסתיימת?
* נשמע תשובות, ונבין שלכל דבר טוב יש סוף ולשמחתנו חולף שבוע ושוב שבת מגיעה. ובינתיים נשאר לנו טעם טוב מהשבת שחלפה ואנחנו מצפים לשבת שתגיע.
* נאפשר לשתף בחוויות מסעודת מלווה מלכה, ונלמד שסעודה זו נקראת גם "סעודה רביעית", אחרי שלוש סעודות השבת. נציין שהחיוב לגבי סעודה זו נתון במחלוקת, יש בתים רבים שסועדים סעודת מלווה מלכה עם לחם ויש בתים אחרים שלא אוכלים בסעודה זו לחם, וכל משפחה תנהג כפי רבותיה.
* נשיר יחד "המבדיל בין קודש לחול", ו"לנר ולבשמים". המילים מופיעות בחוברת העבודה.

**סיום – בשמים**

מיומנויות: הפנמה וערכים

* נזכיר שבהבדלה מברכים על בשמים, נפזר בכיתה עלים של צמח ריחני (הדס, מרווה, רוזמרין וכו') ונברך יחד (בשם ובמלכות) "ברוך... בורא עצי בשמים". בכיתות ברמה גבוהה אפשר להביא גם מינים שברכתם "בורא עשבי בשמים" וללמד בקצרה על ההבדל.

**הפנמה וערכים:**

* מתיקות השבת – רוצים ממנה עוד לכן מלווים אותה

**הצעות הוראה, המחשה ויישום:**

* הקבלה בין ליווי אורח לליווי השבת
* עמידה של תלמידים עם ציוד הבדלה לפי סדר ההבדלה
* משחק ידיים פתילות נרות – להבנת ההבדל בין נר רגיל לנר הבדלה
* שיתוף בחוויות מסעודת מלווה מלכה
* חלוקת בשמים וברכת "בורא עצי בשמים"
* שירים של מוצאי שבת

# יחידה 17 – פורים

**זמן מוקצב:** שיעור אחד / שיעור וחצי

**מושגי תוכן:** מגילה, על הניסים, מתנות לאביונים, משלוח מנות, משתה ושמחה, תחפושות

**מטרות:**

* היכרות עם מצוות יום הפורים ושימת לב לאות מ' המשותפת לכולם
* לימוד על הניסים המופלאים שהתרחשו ומסופרים במגילת אסתר
* הבנה מאיפה הגיע מנהג התחפושות ומהו טעמו.

**פתיחה – ממממ...**

* נשאל את התלמידים איזה מצוות הם מכירים שקשורות לפורים.
* נכתוב על הלוח את המצוות.
* נקרא את הקומיקס המופיע בחוברת העבודה בעמוד 97. הילדה שואלת איך לזכור את כל מצוות פורים, והסבתא עונה בחיוך: ממממ....
* נאמר שבמהלך השיעור נראה למה סבתא ענתה דווקא כך... ואולי נוכל לעזור לילדה להבין.

**משימה 1 - קריאת מגילה**

* נקרא את דברי ההלכה, ונסביר: קוראים את המגילה פעמיים – פעם אחת בערב ופעם אחת בבוקר.
* נתרגל בעזרת הידיים: יד ימין היא יום, יד שמאל היא לילה. נסביר את התרגיל: אנחנו שואלים מתי קוראים את המגילה. לפי התשובה אתם מרימים את היד המתאימה או את שתי הידיים.
* נשאל:
  + קוראים את המגילה בלילה? (כן! יד שמאל למעלה)
  + קוראים את המגילה ביום? (כן! יד ימין למעלה)
  + קוראים את המגילה גם בלילה וגם ביום? (כן! שתי הידיים למעלה)
* בכיתות ברמה גבוהה נעמיק מעט – למה קוראים פעמיים? הרי בפסח עושים ליל סדר פעם אחת, וכן בחנוכה רק בערב, ובסוכות נוטלים לולב רק בבוקר – נקרא את תשובתו של סבא, שכשם שבזמן הצרה התפללו לילה ויום, כך כשניצלו תיקנו להודות לילה ויום.

**ברכות המגילה**

* נחלק לכל תלמיד מספר: 1, 2, או 3. החלוקה תיעשה בצורה כזו: המורה עובר תלמיד אחר תלמיד, לפי סדר הישיבה, ולכל תלמיד נותן מספר. הראשון מקבל 1, השני 2, השלישי 3, הרביעי 1, החמישי 2, השישי 3, וכן הלאה.
* נאמר שלפני קריאת מגילה מברכים שלוש ברכות, והן מופיעות בחוברת העבודה:

בָּרוּךְ אַתָּה ה' אֱ-לֹהֵינוּ מֶלֶךְ הָעוֹלָם, אֲשֶׁר קִדְּשָׁנוּ בְּמִצְוֹתָיו וְצִוָּנוּ עַל מִקְרָא מְגִלָּה.

בָּרוּךְ אַתָּה ה' אֱ-לֹהֵינוּ מֶלֶךְ הָעוֹלָם, שֶׁעָשָׂה נִסִּים לַאֲבוֹתֵינוּ בַּיָּמִים הָהֵם בַּזְּמַן הַזֶּה.

בָּרוּךְ אַתָּה ה' אֱ-לֹהֵינוּ מֶלֶךְ הָעוֹלָם, שֶׁהֶחֱיָנוּ וְקִיְּמָנוּ וְהִגִּיעָנוּ לַזְּמַן הַזֶּה.

* נחזור על הברכות, הפעם תוך שאנו מעודדים את התלמידים לזכור אותן. כל מי שקיבל את מספר 1 יזכור את הברכה הראשונה, כל מי שקיבל מספר 2 – יזכור את הברכה השנייה, כל מי שקיבל מספר 3 – יזכור את הברכה השלישית.
* נחזור פעם נוספת על הברכות, הפעם התלמידים יגידו את הברכה. כל תלמידי מספר 1 יאמרו בקול את ברכת "על מקרא מגילה", כל תלמידי מספר 2 יאמרו בקול את ברכת "שעשה ניסים", כל תלמידי מספר 3 יאמרו בקול את ברכת "שהחיינו".
* נלמד שיש גם ברכה לאחר קריאת המגילה.
* נמלא את המשימה בחוברת העבודה: לעזור לבעל קורא להגיע למגילה שלו, תוך שהוא עובר בשבילים של ברכות המגילה בלבד, ולא בשבילים של ברכות אחרות.

**משימה 2 – על הניסים**

* נגדיר עם התלמידים מהו נס. קודם נשמע אותם, ולאחר מכן נסביר שנס הוא או התרחשות פלאית שנדיר שמתרחשת, למשל אם נראה כלב מדבר בעברית, או משהו שיש סיכוי נמוך מאוד שיקרה, והוא קורה.
* נערוך על הלוח רשימה של ניסים, ונעודד את התלמידים לומר כמה שיותר ניסים.
* נתבונן על הרשימה, נקריא אותה בקול ונזהה איזה רגש עולה בנו בעקבות קריאת הניסים הללו. מה אנחנו מרגישים?
* נבין שאנחנו מרגישים הודיה גדולה. תודה לה' על כל הניסים הללו, שבכלל לא מובנים מאליהם!
* נוסיף שגם בפורים אנחנו מודים לה', ונפרט את ניסי פורים:
  + אסתר נבחרה למלוך – מתוך מיליוני נשים שרצו (והיא בכלל לא רצתה).
  + מרדכי שמע את תוכנית בגתן ותרש והציל את אחשוורוש.
  + אסתר ניגשה למלך למרות שלא נקראה לבוא, והוא הושיט לה את שרביט הזהב.
  + שנת המלך נדדה – בדיוק כשהמן הגיע לחצר להכין עץ למרדכי.
  + המן הרכיב את מרדכי על סוס – במקום לתלות אותו כפי שתכנן.
  + אחשוורוש מסכים לבטל את גזרת המן על היהודים.
  + היהודים מכים באויביהם, המן ובניו נתלים על עץ, מרדכי ואסתר זוכים לכבוד רב.
* נעצים את תחושת ההודיה לה'. הרי בכל שלב הכול היה יכול להשתבש, אבל ה' בנה תוכנית מדויקת ומפורטת להצלת העם היהודי, ועל כך אנו מודים לו!
* נכתוב על הלוח את המילה נס בכתב עגול: נס.
* נשים לב לצורת האותיות: נ' כמו מגלשה, נפילה, ו- ס' כמו גלגל הצלה.
* נתבונן בחוברת העבודה, שם מצוירת המילה נס בצורה של מגלשה וגלגל הצלה (עמוד 101). ניתן זמן לצביעה.
* נבין שגם אם בחיים יש לנו קושי או נפילה – הקב"ה כבר מכין לנו את גלגל ההצלה! (כמו הביטוי "להקדים תרופה למכה").
* נזמין לקדמת הכיתה שני מתנדבים. נבקש מאחד מהם להיות ה”סומך” ומהשני נבקש שיהיה ה”נופל”. הנופל עומד מלפני הסומך, עם גב אליו, בעצימת עיניים, ועליו להפיל עצמו לאחור מבלי להזיז את הרגליים. הסומך צריך לשים לב לנפילת חברו, כי הוא יצטרך להושיט שתי ידיים לפנים ולתפוס אותו כדי שלא ייפול על הרצפה. כדאי להתחיל בפעם הראשונה ממרחק מאוד קטן ואט-אט להרחיק אותם זה מזה.
* נבקש מהתלמידים להתחלק לזוגות ולהיות "נופל" ו"סומך" בזהירות רבה. לאחר מכן מתחלפים בתפקידים. נדריך אותם מראש לשים לב לתחושות ולרגשות שעולים בהם בזמן התרגיל.
* לאחר המשחק נבקש מה”נופלים” לתאר איך הם הרגישו במהלך התרגיל (האם חששו, פחדו, התלהבו, רצו עוד פעם?). נבקש גם מה”סומכים” שיתארו את ההרגשה שהייתה להם.
* נבין שזה מה שהקב"ה עושה לנו כל רגע וכל שנייה. תמיד ידיו מושטות קדימה לתפוס אותנו בעת נפילה. הוא תמיד עם גלגל הצלה.
* הרחבה: ניתן לספר את סיפור המגילה. כל פעם כשיש צרה – התלמידים יצעקו נ' או ירימו פתק עם האות נ'. כל פעם כשיש הצלה – התלמידים יצעקו ס' או ירימו פתק עם האות ס'.
* נשיר את השיר "על הניסים ועל הפורקן". יש כמה מנגינות, מובאת כאן אחת. אפשר לרקוד.

<https://www.youtube.com/watch?v=yKMQONy0Lj4>

* נלמד שיש קטע שנקרא "על הניסים", אומרים אותו בחנוכה ובפורים ובו מודים לה' על הניסים. את הקטע מוסיפים בברכת המזון ובתפילת שמונה עשרה.

**משימה 3 – משלוח מנות**

* נשחק משחק מילים של יחיד-רבים. המשחק יעזור לנו הן בהבנה של משלוח מנות והן בהבנה של מתנות לאביונים.
* נסביר את המשחק: אנחנו אומרים מילה, והתלמידים צריכים לומר בקול האם היא יחיד או רבים. מילים לדוגמה:
  + חלון
  + מיטות
  + ארונות
  + שולחן
  + כיסא
  + עפרונות
  + ילד
  + ילקוט
  + תפוזים
* נסיק מסקנה: לפי ההקשר, יחיד או רבים, נוכל לומר נכון את המשך המשפט. "שולחן יפה", אבל "שולחנות יפים", "כיסא נוח", ו"כסאות נוחים" וכן הלאה.
* ****נלמד על מצווה נוספת שיש בפורים: משלוח מנות.
* נבין כי לפי העיקרון של משחק "יחיד-רבים" ששיחקנו, משלוח – 1, מנות – 2.
* תתארו לעצמכם ילד היושב לבדו בנדנדה (נדנדה המיועד לשניים, כמו זו בתמונה).
* נדון: איך הילד מרגיש? ואיך היה מרגיש אם היה ילד אחר בא ומתיישב בצד השני של הנדנדה?
* נאמר לתלמידים: משלוח המנות בא לקרב בינינו. המן אמר: "ישנו עם מְפֻזָּר וּמְפֹרָד בֵּין הָעַמִּים", ואנחנו רוצים להראות לו שלא – עם ישראל מאוחד, לעם ישראל אכפת אחד מהשני, יהודים אוהבים זה את זה. ואם ילד יראה ילד יושב לבד בנדנדה – הוא ייגש ויתנדנד איתו!
* נבין שמשלוח מנות זה לא רק לעטוף ממתקים ולהגיש אותם יפה. העיקר הוא להכניס שם את הלב שלנו. למלא את המשלוח לא רק בדברים פיזיים אלא גם בדברים טובים שאי אפשר לראות...
* נמלא את המשימה בחוברת העבודה (עמוד 102), לצבוע את משלוחי המנות שבעזרתם ניתן לקיים את המצווה.

**משימה 4 – מתנות לאביונים**

* נזכיר כי אחת ממצוות הפורים היא "מתנות לאביונים". לפי הניסוח (ולפי המשחק שעשינו קודם), אנחנו יכולים להבין שהכוונה כאן ל... רבים. מתנות – ולא מתנה, אביונים – ולא אביון.
* נלמד כי אביון היא מילה נרדפת לעני. כמו ירח ולבנה, שמש וחמה, עץ ואילן, שקט ודממה, ענק ועצום ועוד.
* נקרא את דברי ההלכה. נסביר: המינימום (הכי מעט) שאפשר לתת הוא שתי מתנות לשני עניים. אפשר ורצוי לתת יותר, אבל גם מי שנתן שתי מתנות לשני עניים – קיים את המצווה.
* נמלא את המשימה בחוברת העבודה: להקיף בעיגול את המספר הנמוך ביותר של מתנות ואת המספר הנמוך ביותר של אביונים, כך שנוכל לקיים את מצוות מתנות לאביונים.

**משימה 5 – משתה ושמחה**

* נכתוב על הלוח את מצוות הפורים שלמדנו עליהן. את המצוות נרשום בטור, כך שבשלב מאוחר יותר נוכל להדגיש את ה- מ':
  + מקרא מגילה
  + מתנות לאביונים
  + משלוח מנות
* נאמר כי כעת נלמד על המצווה האחרונה של פורים, אבל לפני כן נשים לב למכנה משותף בין כל המצוות... שימו לב שכולן מתחילות באות מ'!
* נדגיש את ה- מ', ונוסיף שורה ובה המצווה עליה נלמד כעת: משתה ושמחה.
* נחזור לקומיקס בהתחלה, ולשאלה של הילדה איך זוכרים את מצוות הפורים, ולתשובה המסתורית של סבתא, מממממ...
* נשאל את התלמידים אם יוכלו להסביר לילדה את תשובתה של סבתא.
* נלמד כי משתה ושמחה זו אחת המצוות החביבות של פורים, מתכנסים יחד, אוכלים, שרים ושמחים.
* נאפשר לתלמידים לשתף בחוויות שהם זוכרים מסעודות פורים קודמות.
* נמלא את המשימה בחוברת העבודה – להקיף בעיגול רק את המצוות של פורים שמתחילות ב- מ' (יש בציור גם מילים אחרות שמתחילות ב- מ').

**הרחבה - תחפושות**

* נאמר כי כעת נלמד על אחד המנהגים החביבים ביותר בפורים: להתחפש!
* ניקח כדור פינג פונג או דבר מה קטן, ונשאל מה יש לנו ביד.
* נעטוף אותו בנייר ונשאל מה יש לנו כעת.
* נבין כי בתוך הנייר יש עדיין כדור פינג פונג, הוא פשוט עטוף, מחופש...
* נסביר כי גם אנחנו לפעמים מתחפשים... באמת אנחנו תמיד טובים, אבל לפעמים יש לנו תחפושת ואז אנחנו עלולים להתנהג לא יפה – חלילה לא לומר אמת או להתחצף. אבל זאת רק תחפושת! הנשמה שלנו טהורה.
* נלמד כי גם בשושן הבירה היהודים התחפשו. כלפי חוץ הם התנהגו כמו גויים אבל בבית הם התנהגו כיהודים ושמרו מצוות. זו אחת הסיבות שמתחפשים, וסיבה נוספת היא כדי להגביר שמחה בחג!

**סיכום - חידות:**

* נמתח קו בין החידה לתשובה (בחוברת העבודה, עמוד 105). המורה יקריא את החידה.

אותנו מקבלים העניים בפורים,

אנחנו גורמים להם להיות מאושרים!

(מתנות לאביונים)

בלילה וביום קוראים ממני בקול

כולם באים לשמוע אותי, מקטן ועד גדול.

(מגילת אסתר)

את מרדכי על עץ גבוה רציתי לתלות,

ובסוף חלקתי לו כבוד ברחוב... איזה השפלות...

(המן הרשע)

אותי שולחים אחד לשני, אני טעים וצבעוני,

כיף לקבל אותי וכיף גם לתת, התדעו מי אני?

(משלוח מנות)

נבחרתי להיות מלכה למרות שלא רציתי בכך,

בסוף בזכות זה היהודים ניצלו, אז זה כן היה מוצלח.

(אסתר המלכה)

את מי שלובש אותי קשה לזהות, הוא מסתתר,

האם זה אתה? או אולי בכלל מישהו אחר?

(תחפושת)

**הפנמה וערכים:**

* פורים – חג של שמחה והודיה לה', והמצוות כמגבירות אהבה, קרבה ושמחה.

**הצעות הוראה, המחשה ויישום:**

* מחיאת כפיים לפי זמני קריאת המגילה
* זיהוי האיור שמייצג את הזמן בו אין לקרוא מגילה
* תרגול ברכות המגילה – כל כמה תלמידים מקבלים ברכה לזכור
* מבוך – הליכה רק בשבילים של ברכות המגילה
* הכנת "רשימת ניסים"
* הזכרת ניסי פורים
* התבוננות במילה נס בכתב עגול – נ' מסמלת נפילה, מגלשה, ס' – גלגל הצלה
* שמיעת השיר "על הניסים"
* זיהוי מהות ברכת "על הניסים" – באמצעות קומיקס
* משחק יחיד ורבים
* הקפה בעיגול של מינימום המתנות למינימום אביונים
* זיהוי רגשות באמצעות "מדרש תמונה" – תמונת ילד בודד
* הכנת "משלוח מנות" ובו תכונות חשובות
* לימוד על ארבעת ה- מ'
* מתיחת קו בין מ' מרכזית ובין מצוות ומושגים הקשורים לפורים
* חידות מחופשות - "מי אני"

# יחידה 18 – איסור חמץ בפסח

**זמן מוקצב:** שיעור אחד / שיעור וחצי

**מושגי תוכן:** איסור חמץ, בדיקת חמץ, שריפת חמץ

**מטרות:**

* לימוד על ההכנות לפסח – ניקיון הבית, איסורי החמץ השונים, בדיקת חמץ ושריפתו.

**פתיחה – מִסְפָּרִים מְסַפְּרִים**

* נכתוב על הלוח את הספרות 3, 5, 10.
* נסביר כי בשיעור זה נצא למסע בעקבות הספרות הללו, ונראה מה כל אחת מהן מייצגת.

**משימה 1 – איסורי החמץ**

* נקרא את ההלכה העוסקת באיסור חמץ.
* נתבונן באיורים בחוברת העבודה (עמוד 106). ליד כל איור התלמידים יציירו פרצוף שמח אם מאוירת שם התנהגות נכון, ופרצוף עצוב אם מאוירת שם התנהגות לא נכון.

**העשרה – איסור הנאה מחמץ**

* נדון עם התלמידים: האם לדעת מותר ליהנות מחמץ בלי לאכול אותו? למשל לתת או לחיית המחמד שלנו, או למכור אותו בחג הפסח עצמו ואז להרוויח ממנו כסף ועוד.
* נבקש מכל צד לנמק את עמדתו. לאלה שטוענים שאפשר ליהנות: הרי אלו חיות, הן לא באמת מבינות... ולאלה שטוענים שאסור ליהנות – החיות שייכות לנו, וכמו שלנו אסור חמץ, גם להן...
* נערוך הצבעה בכיתה, ונגלה לתלמידים שבאמת אסור ליהנות מהחמץ.

יש שלושה איסורים שקשורים לחמץ – איסור אכילה, איסור שיהיה בבית ואיסור הנאה.

* נמלא את המשימה – לצייר פרצוף שמח איפה שמתוארת התנהגות לפי ההלכה ופרצוף עצוב היכן שההתנהגות שגויה.

**משימה 2 – החמץ האסור בפסח**

* נצביע על התמונות בחוברת העבודה, ונראה כי אלו חמשת מיני דגן – חמישה צמחים שמהם אפשר להכין קמח שיכול להחמיץ: חיטה, שעורה, שיבולת שועל, שיפון וכוסמין.
* נדגיש: אפשר להכין קמח מדברים נוספים – יש קמח תפוחי אדמה וקמח מצה ועוד – ואלו אינם חמץ. רק קמח שעשוי מחמשת מיני דגן – הוא חמץ.
* נלמד כי לא כל מה שעשוי מקמח שנגע במים – הוא חמץ. הרי גם מצה עשויה מקמח... אלא שאפו אותה במהירות והיא לא הספיקה להחמיץ.
* נעשה את המבוך – עזרו ליהודה ויהודית להגיע אל המצה. עליהם לעבור רק ברחובות הכשרים לפסח.

**משימה 3 – טעם איסור חמץ**

* נלמד על הטעם הידוע לאיסור חמץ – הבצק שלא הספיק להחמיץ.
* נוכל להציג יחד עם התלמידים כיצד יוצאים בחיפזון והבצק לא מספיק להחמיץ ונאלצים לאפות אותו מיד. אפשר ורצוי גם להדגים בכיתה את ההבדל בין בצק שהיה לו זמן לתפוח לבצק שאין לו זמן לתפוח, על ידי כך שנכין עיסה, נניח אותה בצד ובסוף השיעור נראה שהיא תפחה וגדלה.
* נמלא את המילים בקטע החסר. בשלב זה של השנה רוב התלמידים מסוגלים לקרוא שני משפטים ולרשום שלוש מילים מתוך תרמילון.


**משימה 4 – בדיקת חמץ**

* נדבר על האווירה לפני פסח: אימא עסוקה, יש לה המון דברים לנקות, לקנות ולהספיק. ילדים בחופש, אחים קטנים בבית.
* נשאל: איך אתם יכולים לעזור לפסח?
* נשמע תשובות. נחדש לתלמידים: לפעמים העזרה היא לא לעזור בדרך הרגילה. כלומר אם אימא מבקשת משהו נקודתי לנקות או לסדר – ודאי עושים! אבל לפעמים לעזור לפסח זה לטייל עם האח הקטן בחוץ, או ללכת לחבר, או לקרוא ספר, או להעסיק את עצמי בדרך אחרת כדי שאימא תוכל להתפנות לדברים שרק היא יכולה.

לכאורה זה נראה שזו לא עזרה. "מה עזרת לפסח?" "קראתי ספר". אבל כן, זאת עזרה. המטרה היא לפנות את אימא ואבא, ואם מה שעוזר להם זה לעבוד לבד אז זה מה שנעשה.

* נצפה בסרטון של ערוץ "יהדותון", 3:20 דקות, מסביר מעולה על ההכנות לבדיקת חמץ, בדיקת חמץ וביעור חמץ (כלומר שייך למשימות 3, 4 ו- 5):

<https://www.youtube.com/watch?v=aIOoFgbpCYg>

* נאמר כי היום אנו רוצים לדבר על ניקיון נוסף. האיש בסרטון הזכיר אותו לאחר שריפת חמץ: ניקיון הלב.
* נשאל: האם הלב מלוכלך? יש עליו כתמים? לא! הכוונה כאן היא לא ניקיון חיצוני כמו שאנחנו עושים לתנור ולמקרר. הכוונה כאן היא ניקיון פנימי.
* ניתן דוגמאות ללכלוכים שאולי עלולים להצטבר על הלב: דיבור לא בכבוד, חוסר סבלנות, אמירת אמת לא מדויקת, חוסר ויתור...
* נבקש מהתלמידים דוגמאות נוספות לחמץ הלב.
* נמלא את המשימה בחוברת העבודה – לנקות את הלב.
* כעת נעבור לבדיקה עצמה: נביא לכיתה נר, נוצה, יאה ופירורי חמץ ונדגים כיצד בודקים את החמץ.
* נקרא את דברי ההלכה ולאחר מכן נמלא את המשימה בחוברת – לסמן היכן צריך לערוך בדיקת חמץ והיכן לא, ולאחר מכן באיור הנוסף למצוא את פירורי החמץ המתחבאים באיור.

**משימה 5 – שריפת חמץ**

* נקרא את הקומיקס ונדון: למה צריך לשרוף את החמץ?
* נבין כי ברגע ששורפים – לא נשאר כלום מהחמץ, וזה בעצם מה שאנחנו רוצים, שלא יהיה חמץ ברשותנו.
* נמלא את המשימה בחוברת העבודה – לסדר את התמונות לפי סדר כרונולוגי.

**סיכום – אז מה המספרים הללו?**

* נזכיר את הספרות שתלינו על הלוח בתחילת השיעור: 3, 5, 10.
* נשאל מי יכול לזהות, לאחר הלימוד, מה כל ספרה מייצגת.
* נשמע תשובות ונסביר:
  + 3 – שלושת איסורי החמץ (אכילה, הנאה, בל יראה ובל ימצא)
  + 5 – חמשת מיני דגן – חיה, שעורה, שיבולת שועל, שיפון, כוסמת
  + 10 – עשרה פתיתי חמץ שמחביאים בבדיקת חמץ
* נאמר כי שיעור הבא נפגוש עוד כמה מספרים, אז יש למה לחכות!

**הפנמה וערכים:**

* פסח בתור הזדמנות לבער את החמץ מקרבנו, לנקות את הלב.

**הצעות הוראה, המחשה ויישום:**

* גירוי ללמידה על ידי חידת מספרים
* קומיקס איסורי חמץ
* ציור פרצוף עצוב או פרצוף שמח – לפי האם הילד באיור נהג כמו שצריך או לא
* לימוד על חמשת מיני דגן
* מעבר במבוך – רק ברחובות הכשרים לפסח
* סרטון על בדיקת חמץ ושריפתו
* קבלה עצמית בנושא ניקיון הלב
* סימון V במקומות שבהם עורכים בדיקת חמץ
* מציאת פתיתי חמץ מתחבאים באיור
* המחשת בדיקת חמץ בכיתה
* סידור איורים לפי סדר ההתרחשות במציאות
* אסיף וסיכום על ידי פתירת חידת המספרים

# יחידה 19 – ליל הסדר

למורה: יש כאן מבחר מבורך של חומר, תבחר מה שהכי מתאים לכיתה...

כיוון שרצינו להקיף נושא רחב של ליל הסדר, בנינו את השיעור במבנה קבוע: לכל סימן יש קומיקס / איור אווירה. שמים את החץ על גלגל הסימנים, קוראים את הקומיקס, מסבירים על אותו סימן, לפעמים יש מתודה נוספת הממחישה את הסימן (בהתאם להקשר), ולבסוף יש משחק מסכם.

**זמן מוקצב:** שיעור אחד / שיעור וחצי

**מושגי תוכן:** קַדֵּשׁ וּרְחַץ, כַּרְפַּס יַחַץ, מַגִּיד, רָחְצָה, מוֹצִיא מַצָּה, מָרוֹר, כּוֹרֵךְ, שֻׁלְחָן עוֹרֵךְ, צָפוּן, בָּרֵךְ, הַלֵּל נִרְצָה.

**מטרות:**

* לימוד והבנה של כל סימן מסימני הסדר.
* יצירת חיבור ושייכות של התלמידים אל לילה מיוחד זה.

**פתיחה - סימנים**

* נאמר לתלמידים את נושא השיעור: סימני ליל הסדר.

יש 14 סימנים, והלימוד עליהם יהיה בדרך חווייתית: אנחנו נמחיש כל סימן, ואם יש הלכות מיוחדות שקשורות אליו – נלמד אותן יחד.

* נשיר יחד את "שיר הסימנים" – קדש ורחץ. אם יש כמה מנגינות שהתלמידים מכירים – נשיר את כולן.
* הצעה: להכין חץ מנייר או בריסטול, להביא סיכות מתפצלות ולהניח את החץ במרכז המעגל, כך שכל פעם יוכל להצביע על סימן אחר.

מי שלא מכין חץ – ינחה את התלמידים לצייר חץ ממרכז המעגל לסימן עליו לומדים. בהתחלה יהיה חץ רק על "קדש", וכל סימן יתווסף חץ הוסף על שבסוף יהיו 14 חיצים – וכל הסימנים יהיו מסומנים.

**משימה 1 – ליל הסדר**

* נשאל: מי יודע מדוע חוגגים את ליל הסדר?
* נשמע תשובות, נקרא את דברי סבתא ונסביר: ליל הסדר הוא בעצם "יום הולדת" של עם ישראל. בלילה הזה יצאנו ממצרים! עד אז היינו עבדים, מרגע יציאת מצרים הפכנו לעם! ולרגל המאורע מתכנסים יחד ומספרים על יציאת מצרים.
* נדגים זאת בעזרת תלמידי הכיתה: נקרא לתלמידים בשמותם (הם נשארים לשבת). "אתה נעם ואת שירה ואתה איתן ואת טליה". נבין שכל אחד עומד בפני עצמו, הוא ילד מתוק ויחיד. אבל כשמקבצים אותם יחד הם הופכים להיות כיתה! הם לא רק נעם ושירה, הם כיתה א' בבית ספר \_\_\_\_\_\_ (להשלים את שם בית הספר שלכם).
* נמלא את המשימה בחוברת העבודה (עמוד 116) – להקיף בעיגול את התשובה הנכונה: על מה מספרים בליל הסדר?

למורה: לאורך כל היחידה הצגנו את ליל הסדר בצורה מחוייכת. זה מושך לתלמידים, אבל חשוב לנו לבקש ממך להיצמד כל הזמן לציר המרכזי ולהדגיש לתלמידים: ליל הסדר הוא הלילה שבו נהיינו לעם. הלילה שבו הפכנו מאוסף של יחידים – לעם ישראל. זהו לילה מכונן ומרכזי מאוד, ולכן חשוב שתהיו שותפים בו, ולכן עושים כל כך הרבה דברים למשוך אתכם, הילדים.

**סימני הסדר:**

**קדש**

* נשים את החץ על סימן "קדש".
* נלמד כי בליל הסדר שותים ארבע כוסות יין / מיץ ענבים. לכל כוס הזמן שלה, לא שותים את כולן יחד.
* נסביר: סימן "קדש" – לקדש על היין ולשתות כוס ראשונה.

את הכוס שותים בהסבה – כלומר כשנשענים קצת שמאלה, בנוחיות (נדגים). דרך זו מזכירה לנו שאנחנו בני מלכים, כך המלכים יושבים בנחת ולוגמים מהיין.

* הצעה: להביא לכיתה כוסיות יין חד פעמיות ובקבוק מיץ ענבים. לחלק לכל תלמיד מעט מיץ ענבים, לברך יחד ולשתות בהסבה.

**ורחץ**

* נשים את החץ על סימן "ורחץ".
* נלמד הלכה לא מוכרת: לפני שאוכלים ירק שטבול במים (או במשקה אחר) – יש ליטול ידיים בלי ברכה!
* נקרא את הקומיקס בחוברת העבודה, ונדגים נטילת ידיים בלי ברכה.

**כרפס**

* נשים את החץ על סימן "כרפס".
* נסביר שהטעם לאכילת כרפס הוא כדי שהילדים ישימו לב שיש כאן משהו שונה, משהו אחר, משהו מיוחד. ואם הילדים צוחקים ומתעניינים – השגנו את המטרה!

**יחץ**

* נשים את החץ על סימן "יחץ".
* נקרא את הקומיקס.
* נשאל את התלמידים: מה מתכננים יהודה ויהודית?
* נסביר כי בסימן "יחץ" לוקחים את המצה האמצעית מבין שלוש המצות במפית, וחוצים אותה לשניים. את החלק הגדול מחביאים לאפיקומן, ואת החלק הקטן מחזירים למקום בין שתי המצות השלמות.
* נבין כי מה שיהודה ויהודית מתכננים זה לשים לב איפה אבא ודוד יהושע מחביאים את החלק הגדול שנועד לאפיקומן, ואז הם יוכלו "לגנוב" אותו, לקחת אותו להחביא במקום אחר עד סיום הסדר, עד סימן "צפון".
* נחביא בכיתה "אפיקומן" – חצי מצה אמתית או מצוירת, והתלמידים יצטרכו למצוא.

**מגיד**

* נשים את החץ על סימן מגיד.
* נקרא את הקומיקס, ונבין כי מזיגת כוס שנייה לפני מגיד, הרבה לפני ששותים אותה, היא עוד אחד מהדברים שעושים כדי לעורר את הילדים לשאול שאלות.
* נלמד כי ב"מגיד" מספרים על יציאת מצרים. זהו החלק המרכזי בליל הסדר.
* נשיר יחד "מה נשתנה", מילים בחוברת העבודה.

**רחצה**

* נשים את החץ על סימן "רחצה".
* נקרא את הקומיקס, ונשאל את התלמידים אם יש להם תשובה לתהייה של יהודה.
* נקרא את ההלכה ונבין את השוני בין נטילת ידיים על כרפס, שהיא ללא ברכה ונועדה לאכילת ירק טבול במי מלח, ובין נטילת ידיים כאן שהיא עם ברכה ונועדה לאכילת לחם, או במקרה שלנו – מצה.

**מוציא מצה**

* נשים את החץ על סימן "מוציא מצה".
* נלמד כי בסימן זה אוכלים לראשונה מצה. בכיתות שמתאים – נרחיב מעט ונלמד שאת המצה אוכלים בכמות שנקראת "כזית", ויש כמה מנהגים מהי כמות זו אבל זה בין שליש מצה ל- 2/3 מצה בדרך כלל.
* נשאל את התלמידים האם לדעתם אוכלים את המצה בהסבה או לא בהסבה, ולאחר שנשמע תשובות נזכיר את ההסבר של הסבה: הסבה מזכירה לנו את היותנו בני מלכים, אוכלים ושותים בנחת, משוחררים מדאגות.
* נבין כי לפי הגיון זה וודאי אוכלים את המצה בהסבה. לשובע!

**מרור**

* נשים את החץ על סימן "מרור".
* נקרא את הקומיקס ונדון: האם את המרור אוכלים בהסבה?
* נבין (לאור הלימוד על עניין ההסבה) שהמרור הוא זכר לעבדות ולכן הסבה לא שייכת כאן. אנחנו אוכלים מרור בגלל שהיה לנו מר במצרים, בגלל העבדות, בדיוק ההיפך מהסבה שמסמלת את היותנו בני חורין.

**כורך**

* נשים את החץ על סימן "כורך".
* נקרא את הקומיקס.
* נבין כי הטעם (הסיבה) לאכילת כורך הוא שונה מאוד מאשר הטעם לאכילת מרור, ולכן גם התוצאה שונה – אוכלים בהסבה.
* הטעם לאכילת כורך הוא זכר למנהגו של הלל הזקן שבזמן שבית המקדש היה קיים. הלל סבר שצריך לאכול יחד קרבן פסח, מצה ומרור (לעומת דעת חכמים שלדעתם כל אחד נאכל בנפרד) הלל הזקן היה לוקח חתיכה מהקרבן ושם אותה יחד עם מרור בתוך מצה, כמו "כריך" (ומכאן המילה "כורך"), ואוכל. בכך קיים את הפסוק "על מצות ומרורים יאכלוהו".
* היום, כשאין לנו בית מקדש, אנחנו אוכלים "זכר למקדש כהלל".

**שולחן עורך**

* נשים את החץ על סימן "שולחן עורך".
* נאמר לתלמידים כי הגענו לחלק הכי טעים בליל הסדר – שולחן עורך.
* נחלק לתלמידים דבר מה לאכול (וופל חמץ או משהו טעים אחר), נברך ונודה לה' על שזכינו לצאת ממצרים. אפשר לתת לתלמידים לדמיין מה היה קורה אילו לא הייתה מתרחשת יציאת מצרים...

**צפון**

* נשים את החץ על סימן "צפון".
* נקרא את הקומיקס.
* נסביר כי הקומיקס נכתב בחיוך, כיוון שגם אם הילד שהחביא את האפיקומן ישן, וגם אם הוא ער ושכח איפה החביא או סתם לא מוצאים מכל סיבה אחרת – עדיין אפשר לקחת מצה אחרת ולהחליט שהיא האפיקומן. כמובן שעדיף את המצה המקורית, אבל גם אם היא איננה – אפשר לסיים את ליל הסדר.
* נלמד את הלכות האפיקומן: אפיקומן הוא הדבר שאוכלים בסיום הסעודה. "אפיקו" פירושו הוציאו (זו מילה בשפה הארמית). הכוונה היא הוציאו את כלי האוכל ואת כל מה שהיה על השולחן, והכניסו במקום זה את הקינוח. בליל הסדר ה"קינוח" הוא המצה של האפיקומן, שנאכלת בהסבה ולאחריה אין לאכול דבר. מותר לשתות מים וכמובן כוס שלישית ורביעית שעוד נותרו מתוך ארבע כוסות. אבל אין לאכול שום אוכל או שתייה מתוקה אחרת.

**ברך**

* נשים את החץ על סימן "ברך".
* נקרא את הקומיקס, ונלמד כי האפיקומן הוא המצה האחרונה שאוכלים בליל הסדר, ולכן אחריו מברכים ברכת המזון. לאחר הברכה שותים כוס שלישית בהסבה.

**הלל**

* נשים את החץ על סימן "הלל".
* נקרא את הקומיקס.
* נסביר לתלמידים שזהו הסימן שבו אליהו הנביא מגיע, זהו סימן הגאולה, סימן ההודיה, סימן הביטחון בה'.
* נפתח את דלת הכיתה, ונשיר "אליהו הנביא, אליהו התשבי", אפשר גם לרקוד.

**נרצה**

* נשים את החץ על סימן "נרצה".
* נשאל איזו מילה המילה "נרצה" מזכירה לנו, ונבין שזה מלשון רצון. אנחנו מתפללים לקב"ה שירצה את מעשינו ויגאלנו גאולה שלמה במהרה, ונזכה לשנה הבאה בירושלים הבנויה.
* נשיר "לשנה הבאה בירושלים", מומלץ לרקוד, אפשר לשיר "אחד מי יודע" ולהמציא תנועות מתאימות.

**סיכום – משחק**

נסכם את הלימוד בהדבקת מדבקות שמתאימות לכל סימן וסימן מדף המדבקות. מומלץ לתת לתלמידים לעבוד בזוגות. כמו כן, שווה לשקול לעשות את המשימה במקביל ללימוד – כל כיתה ומה שמתאים לה.

לאחר שסיימו – נערוך סבב בכיתה, וכל זוג בתורו ישתף בסימן אחד ויסביר בעל פה מה עושים בו.

הזוג הראשון יסביר מה עושים ב"קדש", הזוג השני – יסביר מה עושים ב"ורחץ" וכן הלאה.

**הפנמה וערכים:**

* ליל הסדר בתור לילה שבו הילדים במרכז, עושים דברים אחרים מהרגיל כדי שהם ישאלו, יהיו שותפים ויישארו ערים.
* זהו לילה של הודיה גדולה לה' על הנס העצום של יציאת מצרים והפיכתנו לעם.

**הצעות הוראה, המחשה ויישום:**

* גלגל הסימנים – עם איורים קטנים המבטאים כל סימן
* קומיקסים
* הקפת האיור המתאים – על מה מספרים בלבל הסדר
* שיר סימני הסדר
* שיר מה נשתנה
* גזירת כוס קידוש והמחשת הקידוש
* המחשת הסבה
* מציאת "אפיקומן" שהוחבא בכיתה
* המחשה טעימה של שולחן עורך
* פתיחת הדלת לאליהו הנביא, שירים לכבוד אליהו
* שירת שירים מוכרים כמו אחד מי יודע
* סיום מרגש עם שירת "לשנה הבאה בירושלים"
* משחק סיכום עם תחנות, ושיתוף התלמידים מה עושים בכל סימן

# יחידה 20 – ספירת העומר, מנהגי אבלות, פסח שני ול"ג בעומר

**זמן מוקצב:** שיעור אחד

**מושגי תוכן:** ספירת העומר, פסח שני, ל"ג בעומר

**מטרות:**

* היכרות עם מצוות ספירת העומר
* לימוד על מנהגי האבלות בתקופת ספירת העומר
* הבנה מהו חג פסח שני ומה המסר שניתן לקבל ממנו
* היכרות עם מנהגי ל"ג בעומר וטעמי חג זה

**פתיחה – חודש מיוחד**

* נאמר שחודש אייר הוא חודש מיוחד. אין בו כמעט אף חג מהתורה (למעט חג אחד שעליו נלמד היום), אבל הוא מלא ימים מיוחדים.
* נתלה על הלוח תמונה של לוח חודש אייר (או נפתח יומנים), ונעבור יחד על הימים המיוחדים בחודש: יום הזיכרון ויום העצמאות שעליהם נלמד בשיעור הבא, פסח שני, ל"ג בעומר, יום ירושלים – שעליהם נלמד בשיעור זה ובשיעור הבא. חמישה ימים משמעותיים בחודש אחד, כשתוך כדי מלווה אותנו ספירת העומר (שגם עליה נלמד).
* נסביר כי בשיעור זה נלמד על חלק מהימים המיוחדים בחודש זה.

**משימה 1 – מצוות ספירת העומר**

* נשאל את התלמידים למי יש יום הולדת בקרוב.
* נפנה לאותו תלמיד ונשאל עוד כמה זמן יום ההולדת, יש להניח שהוא ידע במדויק להגיד "עוד כך וכך ימים / שבועות".
* נשאל מי מחכה לאיזו נסיעה מרגשת / טיול משפחתי / ביקור מיוחד.
* נבין כי כל מי שמחכה – סופר. הספירה מביעה ציפייה. "עוד שבוע ניסע לסבא וסבתא!" "עוד עשרה ימים הטיול השנתי!" "עוד חמישה ימים יש לי יום הולדת!".
* נאמר כי יש ביהדות משהו שסופרים, ונראה מי מזהה למה הכוונה.
* נפזם במנגינה המוכרת: "וספרתם לכם ממחרת השבת..."
* נבין כי ביהדות יש לנו מצווה מיוחדת – לספור! הכוונה כמובן היא לספירת העומר.
* נסביר:
  + ממתי עד מתי? מפסח עד שבועות (בכיתות ברמה גבוהה נפרש את הביטוי "ממחרת השבת" – ממחרת חג ראשון של פסח, כלומר יום לאחר ליל הסדר).
  + מה סופרים? גם את הימים וגם את השבועות.
  + פירוש השם "ספירת העומר" – עומר הוא מנחת שעורים שהקריבו בבית המקדש בט"ז בניסן, כלומר ביום הראשון של חול המועד פסח.

**זמן הספירה**

* נסביר לתלמידים שלפי היהדות – היום מתחיל בלילה. לכן שבת נכנסת בשישי בערב וכל החגים מתחילים בערב (מדליקים נרות חנוכה בערב, ואם מדליקים בערב שלושה נרות – אז היום למחרת הוא נר שלישי).
* נלמד כי ספירת העומר צריכה להתחיל "ממחרת השבת", כלומר מיד לאחר צאת חג ראשון של פסח.
* נתבונן יחד בלוח השנה שמופיע בחוברת לתלמיד, ונשאל מתי בלוח מתחילים את ספירת העומר.
* נמלא את המשימה בחוברת העבודה – לסמן את התאריך הנכון שבו מתחילים לספור את העומר. שימו לב – בכל תאריך יש חלוקה בין היום ללילה. התלמידים צריכים לסמן את הלילה של ט"ז בניסן, מוצאי יום טוב ראשון של פסח.
* נצפה בסרטון מתוך מיזם "תפילה באהבה", המסביר יפה על התהליך של ספירת העומר (הרב אליקים נויברגר, 3:40 דקות):

<https://www.youtube.com/watch?v=qpXOypHWJLU>

כעת נעבור לאופן הספירה.

* נדגים בכיתה איך סופרים בפועל את ספירת העומר: נעמוד, נשיר "הנני מוכן ומזומן" (בכיתות שמתאים – נפתח בסידור את העמוד ובו ספירת העומר), נברך (בלי שם ומלכות), ונספור.

גם אם התלמידים עוד אינם קוראים בשטף – זהו נוסח שמכירים בעל פה ומתפללים אותו 49 יום בשנה כבר מהגן, ולכן זוכרים.

* נמלא את המשימה בחוברת העבודה – להשלים את המילים החסרות בספירת העומר, לפי הספירה הנכונה ליום בו לומדים את השיעור.
* נקרא את השיחה בין אימא לילדים ונבין את הטען העומד מאחורי הספירה, המבטאת ציפייה.

**משימה 2 – מנהגי אבלות**

* נלמד: בתקופה בין פסח לל"ג בעומר, במשך 33 יום, הייתה מגפה גדולה ובה מתו 24,000 תלמידי רבי עקיבא. הם היו אנשים גדולים בתורה וקיימו מצוות, אבל הייתה להם בעיה אחת: הם לא נהגו כבוד אחד בשני. הם לא כיבדו האחד את דעתו של השני. באותו הזמן פרצה מגפה קשה ובה מתו 24,000 מהתלמידים – שזה המון! (זה בערך כמו 650 כיתות לימוד!!! זה בערך כמו 35 בתי ספר שלמים!!!). בל"ג בעומר פסקה המגפה. בעקבות האסון שקרה חיבר רבי עקיבא משפט חשוב מאוד, משפט שמאיר לנו את הדרך עד היום.
* נכתוב על הלוח את האמרה: "ואהבת לרעך כמוך" – זה כלל גדול בתורה.
* נשאל את התלמידים: מה לפי דעתכם ההסבר של האמרה הזו?
* נשמע תשובות.
* נסביר כי רבי עקיבא מלמד אותנו פשוט לאהוב את השני. רעך = חבר שלך. כמוך = כמו שאתה אוהב את עצמך. אנחנו צריכים לאהוב את הזולת, לכבד אותו ואת הדעות שלו – גם אם הוא חושב או נראה אחרת מאיתנו.
* נלמד את השיר: "אמר רבי עקיבא"

<https://www.youtube.com/watch?v=ehXKTxszKCg>

* נלמד כי זכר למגפה שבה נפטרו כל כך הרבה תלמידים, יש מנהגי אבלות שחלים מפסח ועד ל"ג העומר: לא מתחתנים, לא מסתפרים, כל מיני דברים שנועדו להזכיר לנו כמה נורא עלול להיות אם חלילה לא נוהגים כבוד זה בזה.
* נשאל את התלמידים: מה פירוש "לא נהגו כבוד זה בזה?" מה הכוונה?
* נבקש דוגמאות שימחישו את רכישת הכבוד לזולת.
* נדון: מה בכיתה שלנו אנחנו יכולים להשתפר בנושא הכבוד? זה יכול להיות כבוד לחברים, למורים, לאנשי הצוות הנוספים בבית הספר.
* נסביר כי כדי לזכור לנהוג כבוד לזולת – יש מנהגים שקצת מזכירים מנהגי אבלות בתקופה זו. המנהגים הם לא להסתפר ולא לעשות חגיגות גדולות כמו חתונה. מל"ג בעומר, היום שבו פסקה המגפה – מותר להתחתן ולהסתפר ולחגוג.
* נפתח בכיתה במבצע: "דבר בכבוד – זה פשוט יעבוד". מי שמדבר בכבוד – מסמן V בלוח המיועד לכך (אפשר להוסיף מי דיבר וכלפי מי). מי שמדבר בחוסר כבוד – מוחקים V אחד (וכמובן לא לפרט מי דיבר וכלפי מי...). כשמגיעים למספר V שקבענו מראש – יש פרס כיתתי.
* נמלא את המשימה בחוברת העבודה (עמוד 130) – לסמן V ליד מה שמותר ו- X ליד מה שאסור.
* במידת האפשר – כדאי לתכנן את הלימוד כך שנלמד בסמיכות לשיעור זה יחידות נוספות העוסקות במצוות שבין אדם לחברו. אם היחידות האחרות כבר נלמדו – זו הזדמנות מצוינת לחזור על הנלמד בקצרה.

**משימה 3 – פסח שני**

* נשאל את התלמידים אם אפשר להחזיר את הזמן אחורה. למשל: אם מישהו איחר לכיתה, האם הוא יכול להיכנס למכונת זמן כזו שתחזיר אותו אחורה ותגרום לכך שהוא ייכנס בזמן לכיתה? או אם ילד רץ ונפל, האם הוא יכול להיכנס למכונת זמן שתחזיר אותו אחורה והוא ירוץ שוב והפעם ייזהר לא ליפול?
* נבין שאין דבר כזה. מה שהיה – היה. הזמן חלף ועבר. יש רק מקרה אחד בעולם שהזמן חזר. כלומר לא בדיוק חזר, אבל מי שהפסיד אירוע שהתרחש בו – היה יכול להשלים את האירוע. כמו שאם מפסידים יום הולדת אז יחגגו שוב.
* נצפה בסרטון מתוך מיזם "תפילה באהבה", מ- 0:30 עד 4:00:

<https://www.youtube.com/watch?v=w_COj6x2np8>

* נלמד כי פסח שני הוא "חג ההזדמנות השנייה", מי שהפסיד הקרבת קרבן פסח במועדו – משלים אותו חודש לאחר מכן, בי"ד באייר. זהו חג מיוחד: זה חג שלא נקבע על ידי ה' מלכתחילה אלא נולד כתוצאה מצורך. היו אנשים שהיו טמאי מת ולכן לא יכלו להקריב קורבן, והיו אנשים שהיו בדרך רחוקה ולא יכלו להקריב, וכיוון שה' ראה שהם כל כך רוצים – הוא החליט לפתוח אפשרות נוספת.
* נשאל את התלמידים אם הם מכירים חג נוסף שחוגגים כפול – חנוכה שני, פורים שני, שבועות שני... (אין).
* נמלא את המשימה בחוברת העבודה – לסמן בלוח שנה מתי חל פסח שני.

**משימה 4 – ל"ג בעומר**

* נלמד כי יש כמה סיבות לחגיגות ל"ג בעומר, ונרחיב על כל אחת מהן:

1. הטעם המרכזי שהובא בחוברת העבודה - זהו יום ההילולא של רבי שמעון בר יוחאי. בדרך כלל כשאדם נפטר אנחנו עצובים, אבל רבי שמען ביקש שנשמח כי הוא השאיר לנו בעולם הרבה מאוד תורה, ותורה מאירה את העולם ומשמחת. זו הסיבה להדלקת מדורות בל"ג בעומר – מסמל את אש התורה.
2. ביום זה סמך רבי עקיבא חמישה תלמידים חדשים, לאחר שכל תלמידיו מתו במגפה. אחד מהתלמידים הללו היה רבי שמעון בר יוחאי, המכונה רשב"י. תראו איזו גדולה הייתה לרבי עקיבא. למרות האסון האדיר שקרה לו – הוא לא התייאש והתחיל מהתחלה, בחר חמישה תלמידי חכמים והסמיך אותם לרבנות כדי שימשיכו להאיר את העולם בדברי תורה.
3. יש אומרים שביום זה נחל צבאו של בר כוכבא ניצחון על הרומאים. זכר לניצחון זה נהגו לשחק בחץ וקשת (נדגיש שבסך המערכה, צבאו של בר כוכבא הובס קשות, ובר כוכבא מצא את מותו בביתר).

* נשיר יחד את השיר על רבי שמעון בר יוחאי (מילים בחוברת העבודה).
* נכין יצירה שקשורה לל"ג בעומר:

בחוברת ישנו איור של מדורה. התלמידים יצאו לחצר ויאספו ענפים דקיקים וידביקו אותם במקום של הקרשים. את הלהבות יכינו מנייר צלופן בצבעי אש (אדום, כתום, צהוב) או מנייר קרפ בצבעי אש.

**סיכום – מי אני**

אותי סופרים כל ערב בברכה,

49 יום בלי שיכחה.

מי אני? (ספירת העומר)

אני פסח אבל מותר לאכול בי חמץ.

באמת! אני לא מתלוצץ.

מי אני? (פסח שני)

את פטירת רבי שמעון מציינים

וסביב מדורות יושבים – גדולים וקטנים.

מי אני? (ל"ג בעומר)

**הפנמה וערכים:**

* פסח שני כחג ההזדמנות השנייה – אין ייאוש!
* ל"ג בעומר כהזדמנות להרבות אהבת חינם וכבוד הדדי.

**הצעות הוראה, המחשה ויישום:**

* התאמה בין השאלה לתשובה
* השלמת מילים חסרות בברכת ספירת העומר
* הדגמת ספירת העומר בכיתה
* סימון בלוח שנה מתי מתחילים לספור את העומר
* צפייה בסרטון מתוך מיזם "תפילה באהבה"
* זיהוי איורים המבטאים את מנהגי האבלות בספירת העומר
* בחירת התאריך הנכון בו חל פסח שני (מבין כמה אפשרויות)
* לימוד שיר "ואהבת לרעך כמוך"
* פתיחת מבצע כיתתי "דבר בכבוד – זה פשוט יעבוד"
* יצירה של מדורה
* לימוד שיר על בר יוחאי

# יחידה 21 – יום העצמאות ויום שחרור ירושלים

**זמן מוקצב:** שיעור אחד

**מושגי תוכן:** יום העצמאות, יום ירושלים, בית המקדש

**מטרות:**

* יצירת גאווה לאומית ושייכות לארץ-ישראל ולעם-ישראל.
* לימוד איך נוצרו החגים המאוחרים – יום העצמאות ויום ירושלים.

למורה:

בשיעור זה אפשר להתמקד במה שקרה ביום העצמאות ויום שחרור ירושלים, ובציפייה לבניין המקדש כפי המוצע בחוברת.

אפשר ומומלץ לגשת דרך המערך המוצע להרחבת המבט – הזכות שלנו לחיות בארץ ישראל, וההתנהגות שהדבר דורש מאיתנו.

ארץ ישראל משולה ל"**פלטין** (ארמון) **של מלך**". הדימוי לארמון יוצר תחושת כבוד מחד גיסא ותחושת מחויבות מאידך גיסא.

בשיעור זה אנו מזמינים את התלמיד לארמון המלך שם יחווה את הקרבה למלך ואת השמחה שבכל השפע שמציע המלך בארמונו. התלמיד ייחשף לכללים מיוחדים הקיימים בארמון ויחווה יחד עם נתיני המלך גירוש מהארמון. בסוף ישוב התלמיד אל הארמון וישאף להיות בקרבת המלך במקום המיוחד האהוב על המלך.

**ברוכים הבאים לארמון**

* נספר את הסיפור הבא:

|  |
| --- |
| מלך אחד רם ונישא שלט בכל העולם כולו. המלך אהב את כל נתיניו, דאג להם ונהג בהם בחסד ובחמלה. אבל הייתה ארץ אחת שאותה החליט המלך להפוך לארמונו. הוא לקח ארץ קטנה ומיוחדת והפך אותה לארמון מלכותי. הנתינים שגרו באותה ארץ שמחו מאוד. הם שמחו כי היו קרובים למלך הטוב ושמחו שארצם הפכה לארמון מפואר. כל הארץ הייתה מקושטת בעצי פרי נפלאים, נהרות ומעיינות יצאו מהבקעה ומההר ושמש נעימה עטפה את הכול.  המלך אהב את כל חלקי ארמונו, אבל היה מקום מיוחד שאהב במיוחד ושם אהב לשכון. כשהיו הנתינים מתקרבים לאותו מקום היו מרגישים הרגשה מיוחדת. הם הרגישו את טוב ליבו של המלך. הם חשו את כוחו המיוחד. המקום היה קדוש ונשגב והם רצו להיות טובים וקדושים כמו המלך.  כך חיו הנתינים בארמון בשמחה. |

* נאמר שהסיפור הוא משל.
* נשאל:
  + מי המלך? (ה')
  + היכן בחר להקים את ארמונו? (בארץ ישראל)
  + מה שמו של המקום אותו אהב במיוחד? (בית המקדש)
  + מי הם הנתינים שגרו בארמון? (עם ישראל)
  + כיצד הרגישו הנתינים כשהגיעו לאותו מקום? (שמחה וקדושה)
  + מדוע שמחו הנתינים שהמלך בחר בארצם לארמונו? (כי היו קרובים למלך הטוב)

**ספר הכללים שנתן המלך לנתינים**


* נמשיך בסיפור.

|  |
| --- |
| המלך נתן לנתינים שלו, אלו הגרים בארמונו, ספר כללים שם כתוב כיצד צריך להתנהג בארמון.  בספר הכללים כתוב כיצד צריך להתנהג. בנוסף כתוב שיש לאהוב זה את זה ולכבד זה את זה, וכתוב שיש לשמור על דיבור נקי ואסור לדבר זה על זה דברים רעים.  כדי לזכור את הכללים פיזרו נתיני המלך ברחבי הארמון תמרורים עם הכללים החשובים. תמרורים המורים מה צריך לעשות נצבעו בצבע ירוק ותמרורים המורים מה אין לעשות נצבעו בצבע אדום.  המלך הסביר שזהו ארמון פלאי. אם לא נשמעים לתמרורים הארמון מקיא את הנתינים שיושבים עליו והמקום המיוחד שהמלך אוהב נהרס. |

* נשאל:
  + למה נמשל ספר הכללים? (ספר התורה)
  + מהם הכללים? (המצוות)
* נחלק לתלמידים דף (לא מופיע בחוברת לתלמיד). על התלמידים לצבוע בירוק תמרורי מצוות "עשה" ובאדום תמרורי מצוות "לא תעשה".

תמונה שמכילה תרשים, טקסט, קו, מלבן

התיאור נוצר באופן אוטומטי



* נבקש מהתלמידים לבחור כלל אחד מכל צבע ולנסות להסביר מדוע חקק המלך את הכלל. נדגיש שהמלך הוא חכם מאוד ולא תמיד הנתינים הבינו את כל הסיבות לכללים, אבל הם בטחו במלך וקיימו את דבריו.

**למה גירש המלך את הנתינים מארצו?**

* נמשיך בסיפור:

|  |
| --- |
| יום אחד גורשו הנתינים מהארמון והתפזרו בארצות שונות. המקום המיוחד בו אהב המלך להיות נהרס. הנתינים בכו בכי רב ולא הפסיקו להתגעגע לארמון ולמקום המיוחד שבו הרגישו קרובים למלך. היו להם כל מיני מנהגים כיצד לא לשכוח את הארמון.  שנים רבות היו הנתינים מחוץ לארמון, אך לא אמרו נואש. הם ידעו שיום יבוא והמלך יקרא להם לחזור. בארצות השונות ניסו הנתינים לחזור וללמוד את הכללים של המלך ולקיים אותם. הם תלו בביתם תמרורים כמו שראו בארמון כדי שיהיו מוכנים ליום שבו ישובו לארמון ולא ישכחו את הכללים.  גם המלך התגעגע לנתיניו. הוא לא הסכים שאנשים מארצות אחרות יגורו בארמונו, לכן פקד על האדמה שלא תצמיח דבר עד שנתיניו יטיבו את דרכם ויחזרו לארמון. "כאשר בניי ישובו", כך אמר לאדמה, "תצמיחי שוב את פירותיך הטובים". |

* נשאל את התלמידים:
  + מדוע לדעתכם גורשו הנתינים מהארמון? (כי לא שמרו על הכללים של המלך. נספר שכשהפרו את הכלל הכי חשוב - לאהוב זה את זה - אז לא יכלו להישאר יותר בארמון)
  + האם הנתינים רצו לחזור? מה עשו כדי לחזור? (התגעגעו, בכו, לא שכחו את הארמון ושיננו שוב ושוב את ספר הכללים).
  + האם המלך רצה שהנתינים ישובו לארמון? כיצד שמר המלך על הארמון מאנשים זרים? (המלך רצה ולכן הורה לאדמה לא להצמיח דבר לעמים אחרים).
* נדבר על הנמשל:
  + נשאל: איך קוראים לגרוש מהארמון? (גלות).
  + נסביר כי עם ישראל לא שמע בקול ה' ולא יכול היה להישאר בארץ ישראל. כשהתרבתה שנאת חינם בעם יצאנו לגלות. אך כל השנים לא שכחנו את ארץ ישראל ואת ירושלים וגם הארץ שמרה לנו אמונים. כשלא היינו כאן הארץ הייתה שוממה ועזובה וכשהחלו יהודים לחזור אליה – החלה הארץ לתת פירות, לצמוח ולפרוח.
* נבקש מהתלמידים לצייר פרצופי רגשות: כיצד הרגישו הנתינים כשגרו בארמון וכיצד הרגישו לאחר הגירוש.

**משימה 1 - חוזרים לארמון (לארץ-ישראל)**

* נשאל: האם הנתינים חזרו לבסוף לארמון המלך?
* נשמע תשובות ונבין שאכן כן, הנתינים חזרו לבסוף בשמחה, המלך ונתיניו נפגשו סוף סוף וההתרגשות הייתה גדולה.
* נבין את הנמשל – חזרה לארץ ישראל.
* נמלא את המשימה בחוברת העבודה: להתבונן באיורים המתארים את שיבת עם ישראל לארצו. כל תלמיד בוחר את האיור שהכי מדבר אליו.
* נאפשר לתלמידים לשתף מדוע בחרו דווקא את האיור המסוים, ונראה את מגוון הדעות.

**המקום המיוחד שבו אהב המלך לשכון**

* נאמר: ברוך ה' זכינו לשוב לארמון המלך. הארץ פורחת, עם ישראל מתחזק בלימוד התורה ובאהבת ישראל... אך בכל זאת משהו בסיפור לא שלם.
* נשאל: מה יש בתיאור הארמון שבסיפור הפתיחה שחסר במציאות שלנו? (המקום המיוחד בו אהב המלך לשכון. אפשר לקרוא שוב את הפסקה: "היה מקום מיוחד בו אהב המלך לשכון. כשהיו הנתינים מתקרבים לאותו מקום היו מרגישים הרגשה מיוחדת. הם הרגישו את טוב ליבו של המלך. הם חשו את כוחו המיוחד. המקום היה קדוש ונשגב והם רצו להיות טובים וקדושים כמו המלך").
* נשאל: האם אתם רוצים שהמלך ישוב לאותו מקום מיוחד? מה תעשו לשם כך? (נאזין לתשובות)
* נספר שלמלך הגיעו מכתבים רבים מהנתינים שלו בו הם מבקשים שישוב למקומו.
* נאמר את המילים מהתפילה המבקשות מהמלך לשוב: "מִמְּקוֹמְךָ מַלְכֵּנוּ תוֹפִיעַ וְתִמְלוֹךְ עָלֵינוּ כִּי מְחַכִּים אֲנַחְנוּ לָךְ" (חזרת הש"ץ של תפילת עמידה, "קדושה").
* נשיר את המילים במנגינה המופלאה של רבי שלמה קרליבך: [ממקומך מלכנו תופיע הרב שלמה קרליבך](http://www.youtube.com/watch?v=v1BhMhsxuFs)
* נספר שהגיע למלך מכתב מרגש במיוחד מנתין צעיר.
* נקרא את המכתב:

מלך טוב ויקר.

זה אני רן כותב אליך.

תחזור בבקשה למקום שאתה אוהב, כמו פעם.

אני כל כך רוצה להרגיש אותך, אני רוצה שנהיה קרובים ממש.

אני מתגעגע אליך מאד וקשה לי לשמוח מחוץ לארמון שלך. אני משתדל לשמור על הכללים שנתת לנו, לא תמיד מצליח, אבל תמיד משתדל. אני מבקש ממך מלך טוב שגם אתה תשתדל ושנוכל כבר להיפגש במקום המיוחד כמו פעם. בבקשה... בבקשה...

אוהב ומודה רן.

* נאמר לתלמידים: ברוך ה' זכינו לחזור לארץ ישראל ועל כך אנחנו מודים ביום העצמאות.

ברוך ה' זכינו לחזור לירושלים ושיהיה בה שלטון יהודי, ועל כך אנחנו מודים ביום ירושלים.

דבר אחד עוד חסר לנו, החדר השמור ביותר בארמון טרם נבנה. בית המקדש.

* נבקש מהתלמידים להציע רעיונות כיצד אפשר לקדם את בניית בית המקדש. נמקד במעשים טובים שמצטברים לזכויות בשמיים.
* נמלא את המשימה בחוברת העבודה (עמוד 136) – כל תלמיד יכתוב / יאייר כיצד הוא מקדם את בניית בית המקדש.
* נשמע את הרעיונות של התלמידים ונעודד אותם להתמיד במעשה הטוב שלקחו על עצמם במשך שבוע לפחות (וכמובן "כל המרבה הרי זה משובח").

**סיכום – שירים**

* נשיר בכיתה שירי הודיה לה' על ארץ ישראל ושירי כיסופים לבניין המקדש. רצוי לרקוד ולהעצים את החוויה.

שירים לדוגמה: טוב להודות לה', אדיר הוא יבנה ביתו, אחת שאלתי (מנגינה שמחה), לשנה הבאה בירושלים.

**הפנמה וערכים:**

* ארץ ישראל בתור מקום קדוש, שרוצים להיות בו ויש בו כללי התנהגות (תורה ומצוות).

**הצעות הוראה, המחשה ויישום:**

* סיפור מסגרת על הארמון והבנת הנמשל
* מתיחת קו בין המשל לנמשל
* צביעת תמרורים לפי מצוות עשה ולא תעשה
* בחירת איור אליו מתחברים ומבטא את שיבת עם ישראל לארצו
* לצייר פרצופי רגשות – בעת המגורים בארמון ולאחר הגירוש ממנו
* קריאת "מכתב למלך" שישוב לארמונו
* קבלה של מעשה טוב המקדם לבניין המקדש
* שירים של ארץ-ישראל ובית המקדש

# יחידה 22 – השבת אבדה

**זמן מוקצב:** שיעור אחד

**מושגי תוכן:** אבדה, סימנים מזהים

**מטרות:**

* היכרות עם מצוות השבת אבדה ולימוד ראשוני כיצד יש לנהוג כשמוצאים אבדה.

**פתיחה – של מי החפץ?**

* נתאם עם תלמיד מסוים להציג איתו הצגה: הוא מאבד חפץ שלו, ואנחנו מוצאים את החפץ וטוענים שזה שלנו, "כי אנחנו מצאנו", והוא טוען שזה שלו כי זה באמת שלו... ו"אז מה אם איבדתי, זה עדיין שלי". ואנחנו טוענים ש"זו בעיה שלך שאיבדת!" וכו'.
* נציג מול שאר הכיתה ונשאל את התלמידים מי לדעתם צודק.
* נשמע תשובות ונגלה שאכן התלמיד צודק, החפץ שייך לו גם אם איבד אותו, ועלינו לעשות "השבת אבדה", ועל כך נלמד בשיעור זה. נקפיד להדגים זאת בחפץ שאכן לפי ההלכה אינו שייך למוצא (נלך על המקרה הקלאסי – קלמר עם פרטי זיהוי ברורים).

**פתיחה – מקור המצווה**

* נבקש דוגמאות למציאות שקשורות לתקופה שלנו. בלשון התורה זה שור או שה, בימינו זה... (טלפון נייד, ארנק, מפתח רכב, כדור וכו').
* נשים לב למילים של הפסוק: "והתעלמת מהם".
* נזמין שני תלמידים להציג. נניח משהו על הרצפה (למשל קלמר של מישהו). שני התלמידים עוברים ליד החפץ. אחד רואה ומתעלם, השני רואה, עוצר, מרים וחושב לעצמו מה לעשות עם החפץ.
* נשאל את התלמידים מה לדעתם צריך לעשות עם החפץ, וודאי ישיבו שיש להשיבו. אבל אז נקשה: כתוב בפסוק "השב תשיבם לאחיך", כלומר צריך ללכת לאח שלך ולהביא לו את מה שמצאת. סוג של מתנה כזו. האם נשמע לכם הגיוני? אולי התורה רוצה לעודד אותנו לקשר טוב בין האחים, ואז כל פעם כשמוצאים אבדה מעניקים אותה לאחד האחים ומרבים אהבה בתוך המשפחה?
* נשמע את התלמידים – כולל נימוקים למה הם מבינים את הפסוק כך, ואם מבינים אחרת – הסבר איך הם מבינים ולמה.
* נכתוב על הלוח "כל ישראל אחים", כלומר כל היהודים הם כאילו אחים. כולנו הבנים של אברהם, יצחק ויעקב, אבל הכוונה כאן לחיבור של נשמה, עם ישראל הוא כמו משפחה, לכולם אכפת אחד מהשני, ולכן כשהתורה כותבת "השב תשיבם לאחיך" היא לא מתכוונת אח פיזי (אלא אם כן במקרה הוא זה שאיבד את החפץ), אלא אח – כל אחד מעם ישראל.
* נדון: מה לדעתכם ניתן לעשות אם לא מכירים את בעל האבדה או לא מזהים למי היא שייכת?
* נשמע רעיונות. למשל: לשאול עוד אנשים אם הם מזהים למי שייכת האבדה, לתלות שלט איפה שמצאנו אותה ובו לכתוב את מספר הטלפון שלנו.
* נקרא את הקומיקס השני ונראה מה ההלכה – לשמור את החפץ אצלנו עד שנמצא את המאבד.
* נאפשר לשתף: האם מישהו פעם איבד משהו? מה איבד, איך הרגיש, האם האבדה נמצאה בסוף וכיצד.
* נבין שהמצווה הזו היא מצווה חביבה, כי כל כך קל לשמח את מי שאיבד ולהשיב לו, וזה גם מקרב לבבות ומחנך אותנו להיות אכפתיים וגם להיות ישרים ולא להשתמש בדבר שאינו שלנו.

**משימה 1 – חפץ שיש עליו פרטים מזהים**

* נתבונן באיור בחוברת: נאמן עם קלמר, ובועת דיבור "מה עליי לעשות"?
* נבקש מהתלמידים לענות לנאמן – מה עליו לעשות? (להתבונן בקלמר, לשים לב לפרטים המזהים ולהתקשר למספר הטלפון הרשום).
* בונוס: ואם היה רשום רק שם, ללא מספר טלפון? (שואלים "מי מכיר את [שם]? וכך מגיעים לאדם).
* נקרא את הטיפ של סבתא – כיצד החפצים שלנו יחזרו אלינו גם אם הלכו לאיבוד – פשוט לרשום שם.
* נאפשר לתלמידים לשתף על מקרה שבו איבדו משהו והחזירו להם: איך המוצא גילה שהחפץ שייך להם? איך הרגישו כשקיבלו את החפץ בחזרה?

**משימה 2 – חפץ שאין עליו פרטים מזהים**

* נתבונן באיור של נאמן מוצא שרשרת פנינים יקרה.
* נדון: מה על נאמן לעשות?

1. להתקשר למשטרה, לדווח שמצא שרשרת יקרה מאוד.
2. לנסות למצוא בעצמו מי איבד – לתלות מודעות במקומות מרכזיים.
3. בגיל הזה נדגיש את העובדה שכדאי שהילד יתייעץ עם מבוגר.

* נדון: האם כדאי לנאמן לתלות תמונה של השרשרת היקרה או לתאר אותה בצורה מדויקת? (לא, כי אז עלולים לבוא אנשים ולטעון שזה שלהם, בלי שזה באמת שלהם. לכן צריך לכתוב באופן כללי, ומי שטוען שזה שלו – עליו לתת סימנים מזהים).

העשרה:

לפניכם סיטואציות נוספות. אין איורים בחוברת כדי לא להאריך, אם במידה ומתאים – תתארו את המקרה ודונו עם התלמידים כיצד יש לנהוג.

* נתאר את נאמן מוצא מכנסיים מלוכלכים, דהויים וקרועים.
* נדון: האם על נאמן להתקשר למשטרה לדווח שמצא מכנסיים כאלה? לא ולא. רואים שהן ישנות ושאפילו אם ימצא אותן מי שאיבד – הוא לא ילבש אותן יותר, לכן מקומן בפח.
* נתאר את נאמן מתקשר לסבא שלו, מספר לו שהאבדה (שרשרת הפנינים) אצלו כבר זמן רב ואין לה דורש.
* נזמין תלמיד להיות סבא ולענות לנאמן (לשאול האם אכן התאמץ לחפש את בעל האבדה. אם כן – נאמן צריך לרשום את פרטי האבדה למקרה שהמאבד יימצא, ובינתיים מותר להשתמש בה).
* נתאר את נאמן מוצא ארנק / מפתח של רכב במכולת.
* נזמין תלמיד להיות אימא של נאמן ולייעץ לו מה עליו לעשות (למסור את הארנק למוכר, רוב הסיכוי שבעל האבדה ישים לב שאין לו ארנק ויבוא לחפש אותו שם כי יזכור שנכנס איתו למכולת).
* נתאר את נאמן מוצא כיסא פלסטיק קטן ליד הפח.
* נזמין תלמיד להיות אבא של נאמן ולענות לו מה עליו לעשות – הוא יכול להשאיר את הכיסא שם כי מישהו זרק אותו בכוונה, ואם הוא רוצה הוא יכול לקחת את הכיסא אליו – כי אם הוא ליד הפח כנראה בעליו כבר אינו מעוניין בו.

**סיכום – סיפור**

* נספר את הסיפור על רבי חנינא בן דוסא שקיים מצוות השבת אבדה:

אַחַד הַסִּפּוּרִים הַמְּפֻרְסָמִים בְּיוֹתֵר הוּא עַל רַבִּי חֲנִינָא בֶּן דּוֹסָא, שֶׁמָּצָא בַּחֲצֵרוֹ סַל וּבְתוֹכוֹ תַּרְנְגוֹלוֹת.

מִשֶּׁלֹּא נִמְצָא אֶת בַּעַל הָאֲבֵדָה, הִכְנִיס רַבִּי חֲנִינָא אֶת הַתַּרְנְגוֹלוֹת לְבֵיתוֹ וְהֶאֱכִילָן וְהִשְׁקָן.

כָּךְ עָבְרוּ יָמִים, שָׁבוּעוֹת וְאַף חֳדָשִׁים בָּהֶם רַבִּי חֲנִינָא הִמְשִׁיךְ לְטַפֵּל בַּתַּרְנְגוֹלוֹת, מֵאַחַר וְאִישׁ לֹא הִגִּיעַ לְחַפֵּשׂ אוֹתָן.

בֵּינְתַיִם הַתַּרְנְגוֹלוֹת הֵטִילוּ בֵּיצִים, וּמֵהַבֵּיצִים בָּקְעוּ אֶפְרוֹחִים, וְגַם הָאֶפְרוֹחִים נַעֲשׂוּ לַתַּרְנְגוֹלוֹת וְאַף הֵן הֵטִילוּ בֵּיצִים. עַד שֶׁהַתַּרְנְגוֹלוֹת הִרְעִישׁוּ וְלִכְלְכוּ אֶת הַבַּיִת, וְהָיָה קָשֶׁה לַעֲמֹד בְּסֵבֶל זֶה.

מֶה עָשָׂה רַבִּי חֲנִינָא? מָכַר אֶת הַתַּרְנְגוֹלוֹת, וּבַכֶּסֶף שֶׁקִּבֵּל קָנָה עִזִּים.

עָבְרוּ שָׁנִים וְהִנֵּה בְּיוֹם בָּהִיר אֶחָד קוֹלְטוֹת אָזְנָיו שֶׁל רַבִּי חֲנִינָא קוֹלוֹ שֶׁל עוֹבֵר אֹרַח הַמְּסַפֵּר לַחֲבֵרוֹ:

"לִפְנֵי שָׁנִים שָׁכַחְתִּי פֹּה אֶת הַתַּרְנְגוֹלוֹת שֶׁלִּי".

מִיָּד כְּשֶׁשָּׁמַע רַבֵּי חֲנִינָא דְּבָרִים אֵלּוּ, מִהֵר לְאוֹתוֹ אָדָם וְאָמַר לוֹ: "אַתָּה מֻזְמָן לְקַבֵּל אֶת אֲבֵדָתְךָ בַּחֲזָרָה".

לָקַח רַבִּי חֲנִינָא אֶת עוֹבֵר הָאֹרַח לְדִיר הָעִזִּים, וְאָמַר לוֹ: "עִזִּים אֵלּוּ שֶׁלְּךָ הֵן".

תָּמַהּ הָאִישׁ וְאָמַר: "הִשְׁאַרְתִּי כָּאן רַק כַּמָּה תַּרְנְגוֹלוֹת וְלֹא עֵדֶר עִזִּים".

סִפֵּר לוֹ רַבִּי חֲנִינָא אֶת סִפּוּר הַמַּעֲשֶׂה, אֵיךְ שֶׁמִּמִּסְפָּר קָטָן שֶׁל תַּרְנְגוֹלוֹת נוֹצַר עֵדֶר עִזִּים שָׁלֵם.

אָכֵן, רַבֵּי חֲנִינָא קִיֵּם אֶת מִצְוַת הֲשָׁבַת אֲבֵדָה בִּמְלוֹאָהּ.

הוּא רָאָה אֶת הָאֲבֵדָה וְלֹא הִתְעַלֵּם מִמֶּנָּה.

הוּא לָקַח אוֹתָהּ לְבֵיתוֹ וְשָׁמַר עָלֶיהָ וְאַף טִפֵּל בָּהּ כָּרָאוּי,

עַד שֶׁהִגִּיעַ בַּעַל הָאֲבֵדָה לְקַבֵּל אוֹתָהּ חֲזָרָה.

**הפנמה וערכים:**

* לא להתעלם – להיות אכפתיים ממה שרואים בדרך
* לשמח אחרים ולהשיב להם את אבדתם

**הצעות הוראה, המחשה ויישום:**

* שיר היכרות עם הנושא
* הצגת תלמידים – מעבר ליד חפץ והתעלמות / חוסר התעלמות ממנו
* קומיקסים
* איורים של נאמן בסיטואציות שונות
* הצגת תלמידים לענות לנאמן מה ההלכה – פעם בתור אבא ופעם בתור אימא
* סיפור על השבת אבדה

# יחידה 23 – שבועות

**זמן מוקצב:** שיעור אחד

**מושגי תוכן:** חג מתן תורה, מאכלי חלב, תיקון ליל שבועות, מגילת רות, ספר תהילים

**מטרות:**

* היכרות עם חג השבועות ומנהגיו השונים (לימוד תורה, מאכלי חלב, תהילים ועוד).
* לימוד שמותיו של חג השבועות והטעם לכל שם.
* יצירת חיבור של התלמידים ליום זה ולתורה, תוך הפיכתם לשליחים להעביר את התורה הלאה.

**פתיחה - השומר הטוב ביותר**

* נסביר לתלמידים כי יש לנו כאן משהו חשוב ביותר, יקר ועדין, וצריך לשמור עליו היטב-היטב (אפשר להחזיק ביד משהו עטוף, יעזור להמחשה).
* נאמר לתלמידים: כעת נציג אתכם כמה דמויות, ולבסוף נחשוב איזו דמות יכולה לשמור על הדבר היקר בצורה הטובה ביותר (אפשר שרק המורה יציג, אבל אם מתאפשר רצוי לשתף את כלל התלמידים).
* נכריז על הדמות הראשונה – איש קשיש. כל התלמידים הולכים מעט כפופים, נאנחים כמו קשישים, נשענים על מקל (כביכול), מתלוננים על כאבי גב...
* נכריז על הדמות השנייה – חייל. כל התלמידים "אוחזים" נשק, רצים, מתאמנים, יורים, עומדים דום כמו חיילים ועוד.
* נכריז על הדמות השלישית – ילדים. כל התלמידים יהיו הם עצמם – בועטים בכדור, משחקים בחבל, קצת משתוללים וקצת יושבים יפה בשיעור (במיוחד בשיעורי הלכה...).
* נכריז על הדמות הרביעית – אבות ואימהות. כל התלמידים יתנהגו כמו הורים – הולכים וחוזרים מהעבודה, עורכים קניות, מדברים בטלפון, אימא מבשלת, עוזרת בשיעורי בית.
* נשב במקומות ונחזור שנית על הדמויות (ניתן לכתוב על הלוח): איש קשיש, חייל, ילדים והורים.
* נשאל את התלמידים: איזו דמות מהדמויות יכולה לשמור בצורה הטובה ביותר על דבר יקר מאוד?
* נשמע תשובות.
* נאמר שאת התשובה מי שומר ועל מה שומר – נגלה במהלך השיעור.

**משימה 1 – שמות החג**

* נאמר לתלמידים: הדבר שצריך לשמור עליו קשור לחג המתקרב – חג שבועות.
* נלמד כי לחג שבועות ישנם ארבעה שמות – והדבר ששומרים עליו קשור לאחד מהם.
* נתבונן בחוברת באיורים המציינים את שמותיו של חג השבועות.
* נחזור על השמות וההסברים:
  + חג השבועות – כי בו מסיימים לספור שבעה שבועות החל מפסח.
  + חג מתן תורה – כי בתאריך זה ניתנה התורה לעם ישראל.
  + חג הביכורים – כי ביום זה מקריבים את קרבן שתי הלחם העשוי חיטים, ואז מתחילה עונת הבאת הביכורים – הפירות הראשונים משבעת המינים.
  + חג הקציר – כי בעונה זו מתחילים לקצור את החיטה.
* נשאל את התלמידים: איזה מהשמות צופן בתוכו מתנה יקרה מפז?
* נשמע תשובות.
* נסביר כי המתנה שעליה צריך לשמור היא התורה. קשורה לשם "חג מתן תורה".
* נתהה בקול רם: למה צריך לשמור על התורה? האם היא בורחת למקום כלשהו?
* נשמע תשובות.
* נסביר כי צריך לשמור על התורה כדי שהיא לא תאבד, כלומר לא תישכח. שכל היהודים בכל העולם יהיו מחוברים אליה. השמירה היא בעיקר עבורנו – שאנחנו לא נשכח את התורה, שאנחנו נהיה מחוברים אליה וכך גם נעביר אותה לדורות הבאים.
* נדון: האם הדמות שבחרתם בתור שומר עדיין רלוונטית או שצריך דמות אחרת? אם מחליפים דמות – מה הסיבה לכך?
* נשמע תשובות.
* נאמר כי הדמות שהקב"ה בחר כדי לשמור על התורה היא... (נכריז בדרמטיות): הילדים!!! (מחיאות כפיים סוערות). ולפני שנבין למה דווקא ילדים – קודם נמלא את המשימה בחוברת העבודה – להתאים בין שם החג, ההסבר והאיור. אם המשימה קשה מדי – אפשר להתאים רק בין שם החג לאיור המתאים.

**העשרה – תיקון ליל שבועות**

* נציג כאילו אנחנו איש מבולבל שכרגע שמע על כך שהילדים הם אלה שצריכים לשמור על התורה: "אתם שמעתם? ילדים צריכים לשמור על התורה, שתעבור מדור לדור ולא תשכח. נו, באמת. אתם חושבים שזה הגיוני? דווקא ילדים, שלפעמים שוכחים בבית את הכריך או את הקלמר, שלפעמים אין להם כוח להתמיד ולשמור על דברים – דווקא הם ישמרו על דבר חשוב כל כך כמו התורה?"
* נשאל את התלמידים: האם אתם חושבים שאתם יכולים?
* נשמע תשובות.
* נסביר כי לילדים כוח מיוחד. הם ההמשך של עם-ישראל, הם העתיד. כל הורה מעביר לבן שלו את המסורת, מלמד אותו על החגים המיוחדים לעם-ישראל, מלמד אותו מנהגים, וכך הייחודיות של עם-ישראל נשמרת.
* נזמין את התלמידים לראות מה קורה אם לא מעבירים את המסורת בצורה טובה: נתבונן בחוברת בתמונות של "חגים מבולבלים" – מוטיבים מחג אחד מופיעים בחג אחר (מופיע בסוף היחידה, בעמוד 149).
* נעבור בזריזות על האיורים וכל פעם זוג אחר יגיד מה הבלבול וכיצד ניתן לתקן (סך הכול חמש תמונות).
* נסכם: כמו שברור לנו שלא עושים טעויות ואוכלים מצה בסוכות או שומעים תקיעת שופר בפורים – כך ברור לנו שיש לנו אחריות – הקב"ה סומך עלינו שנעביר את המסורת ללא טעויות, כדי שגם עוד מלא-מלא שנים ילדים יהודים ידעו מה זה ראש השנה, מה זה פסח, מה זה פורים ומה זה חג שבועות.
* נלמד כי בהתחלה עם ישראל לא הבין איזו מתנה עצומה הוא הולך לקבל, ולכן לילה לפני מתן תורה – הוא הלך לישון! אם הם היו יודעים כמה התורה נפלאה הם היו מתרגשים ולא מצליחים לעצום עין. אבל הם לא ידעו... ולכן אנחנו נשארים ערים במקומם, ומתקנים את השינה הזו. ללימוד התורה בליל שבועות קוראים "תיקון ליל שבועות" – כי מתקנים את הטעות שעם ישראל עשה כשהלך לישון בערב מתן תורה (רואים זאת בקומיקס).
* נדון עם התלמידים – מה הם עושים בליל שבועות? עם מי הם לומדים? נעודד אותם ללכת לנוח בערב החג כדי שיהיה להם כוח להישאר ערים יותר מאוחר וללמוד.

**משימה 2 – עשרת הדיברות**

* נעמוד לפני הכיתה כאילו אנחנו המפקדים שלהם ונאמר בקול סמכותי: "שלום כיתה א' בבית ספר \_\_\_\_\_\_\_, ברוכים הבאים לצבא. אני המפקד/ת שלכם ועליכם לבצע כל מה שאני אומר/ת. קדימה!"
* ניתן פקודות שעל הכיתה יהיה לבצע:
  + כולם לקפוץ עשר קפיצות עם רגליים סגורות!
  + כולם להצמיד מרפק אל מרפק ושהמרפקים יתנגשו זה בזה חמש פעמים!
  + כולם לגעת עם הידיים ברצפה – רגליים כמה שיותר ישרות!
  + כולם למחוא כפיים מאחורי הגב!
  + כולם לרוץ במקום במשך 10 שניות!
  + וכן הלאה...
* נחזור לשבת במקומות.
* נשאל את התלמידים: איך הרגשתם?
* נשמע תשובות.
* נדון: מה היה קורה אילו לתלמיד מסוים בצבא לא היה כוח לבצע פקודה? האם הדבר אפשרי? (מה פתאום, צבא זה צבא. אין מקום לרצון הפרטי של כל חייל. על כולם לציית למפקד ולבצע במדויק מה שהוא אומר).
* נאמר לתלמידים: אתם באמת חיילים. חיילים בצבאות ה'. בצבא של ה' יש רק פקודות טובות, אבל פקודה זו פקודה וצריך לבצע. היום אנחנו רגילים לפעמים כשמבקשים מאיתנו דברים – להגיד "כן בא לי" או "לא בא לי", "מתחשק לי" או "לא מתחשק לי", "אין לי כוח" או "יש לי כוח". בצבא של ה', צבא המעשים הטובים – אין דבר כזה. אנחנו יודעים שמה שהקב"ה אמר אנחנו צריכים לבצע כי זה הכי טוב בשבילנו.
* נאמר לתלמידים: זכיתם להצטרף לצבא המעשים הטובים.
* נענוד לכל תלמיד שרשרת או כתר של "צבא המעשים הטובים".
* נשאל את התלמידים: מה לדעתכם אומר להיות "בצבא המעשים הטובים"?
* נשמע תשובות.
* נסביר כי המטרה של "צבא המעשים הטובים" היא פשוט להוסיף אור וטוב בעולם. לעשות מעשים טובים ולהימנע ממעשים שאינם טובים.
* נערוך סבב שבו כל תלמיד יגיד מעשה טוב שהוא חושב עליו. את המעשים נרשום על הלוח בצורה מפוזרת.
* נתבונן על הלוח ונאמר: עכשיו אנחנו מבינים למה הקב"ה בחר דווקא בכם, הילדים, להיות הערבים שלו, האחראים על מסירת התורה הלאה. כי התורה מדריכה אותנו לחיים טובים ונכונים, ומלמדת אותנו לעשות מעשים טובים. והנה אתם אמרתם כאן רשימה גדולה ונפלאה של מעשים טובים שביכולתכם לעשות. עכשיו אתם מוכנים לתפקיד!
* נאמר לתלמידים: בשיעור הזה הצטרפתם לעם-ישראל, ל"צבא המעשים הטובים". המשימה שלכם בשבוע הקרוב היא להיות חיילים מצטיינים. להרבות כמה שיותר במעשים טובים ולהאיר את העולם!
* נסביר כי גם הקב"ה הכין רשימה משלו. רשימת מצוות שהן הכי חשובות ובסיסיות. לרשימה הזו קוראים "עשרת הדיברות". עשרת הדיברות ניתנו בלוחות הברית במעמד הר סיני, שהתרחש ממש בשבועות עצמו, ולכן נהוג לקרוא את עשרת הדיברות בשבועות.
* נמלא את המשימה בחוברת העבודה – לגזור את האיורים ולהדביק אותם ליד הדיבר המתאים.

**משימה 3 – מאכלי חלב**

* נאמר לתלמידים: תארו לעצמכם שאתם מקבלים משחק משוכלל, מלא אפשרויות, מלא שלבים, ואפילו יש בטריות. דבר אחד אין: הוראות הפעלה. אתם מדליקים את המסך, רואים את המשחק ואין לכם מושג מה הלאה, איך משחקים. איך תרגישו?
* נסביר שזה מה שקרה לעם-ישראל אחרי מתן תורה. הם כבר ידעו שיש בשר ויש חלב וצריך לשמור על הפרדה. הם ידעו שצריך לשחוט את הבהמות, אבל... עדיין לא ידעו איך.

בנוסף, גם כלי האוכל נזקקו להכשרה, ולהפרדה בין בשר לחלב.

למורה: לכאורה מה הבעיה שישחטו ויכשירו את הכלים מיד? אלא שקיבלנו את התורה בשבת, ושחיטה והכשרת הכלים אסורים בשבת.

* נדון: מה אתם מציעים לעם-ישראל? הם לא יודעים איך לשחוט את הבהמות! מה יעשו בינתיים?
* נשמע הצעות ונבין כי אחד מהפתרונות האפשריים הוא... לא לשחוט עדיין ולא לאכול בשר. פשוט לאכול רק מוצרי חלב.
* נבין כי זה מה שעם ישראל עשה: הוא אכל חלבי עד שלמדו איך לשחוט. זכר לזה וכיוון שהתורה נמשלה לחלב – יש מנהג לאכול בשבועות מאכלי חלב.
* נתאים בחוברת העבודה בין החג ובין המאכלים המאפיינים שלו.

**משימה 4 – תהילים ומגילת רות**

* נלמד על עוד שני מנהגים אחרונים הקשורים לחג השבועות: המנהג לקרוא תהילים והמנהג לקרוא את מגילת רות.
* נאמר לתלמידים כי חג שבועות הוא יום הולדתו ויום פטירתו של דוד המלך, שהיה נין של רות המואבייה, גדל והיה למלך ישראל, מחבר ספר התהילים.
* נאמר מזמור תהילים אחד שהתלמידים מכירים (למשל "אשא עיניי אל ההרים").
* נזכיר את המנהג לקרוא תהילים ומגילת רות – לזכור את דוד המלך ואת סבתא רבה שלו, רות, שזכתה להתגייר ולקבל על עצמה תורה (ולהיות חלק מצבא המעשים הטובים).
* נענה על חידות "מי אני" (מופיעות בחוברת העבודה).

**סיכום – סיפור**

פעם אחד גזרו הרומיים על עם ישראל שלא ילמדו תורה.

המשיך רבי עקיבא עם חבריו ללמוד תורה, ולא הפסיקו לרגע מלימודם.

בא פפוס בן יהודה, יהודי שלמרבה הצער התנהג כרומאי ולא שמר תורה ומצוות, וראה את רבי עקיבא לומד ומלמד תורה.

אמר לו: "רבי עקיבא, אתה מסכן את עצמך ואת תלמידיך. הרי אתם עוברים על גזרת המלך שאסר ללמוד תורה!"

הסביר רבי עקיבא לפפוס את התשובה באמצעות משל:

פעם אחת הלך שועל על שפת הנהר. ראה שם דגים רצים ומתחבאים מפני הדייגים. אמר להם: "בואו אליי ואני אחביא אתכם בין הסלעים במאורתי היפה והמוגנת וכך תינצלו מהדייגים הרעים!"

אמרו לו הדגים: "אתה הוא שאומרים עליך שחכם אתה מכל החיות? אין אתה אלא טיפש!!

כל חיינו אינם אלא במים ואתה אומר לנו עלו ליבשה?! במים, שהם מקום החיים שלנו, אנו פוחדים, ודאי שלא נעלה ליבשה שזהו מקום שבו אנו מתים מיד".

* נעצור רגע את הסיפור כדי להסביר את המשל:

|  |  |
| --- | --- |
| **המשל** | **הנמשל** |
| דגים | עם ישראל |
| דייגים | רומאים |
| מים | תורה |
| שועל | פפוס |

* נמשיך בסיפור הנמשל שלימד רבי עקיבא.

"אף אנו – עם ישראל", אמר רבי עקיבא, "כל חיינו אינם אלא בלימוד תורה וקיום תורה, שכתוב "כִּי הוּא חַיֶּיךָ וְאֹרֶךְ יָמֶיךָ" (דברים ל', כ'), ואתה אומר לנו להפסיק מלימוד התורה שהיא חיינו?! הרי אם אנו מפסיקים לקיימה וללומדה זוהי סכנה ומוות לעם ישראל!!!"

עברו ימים מועטים ונתפסו שניהם על ידי החיילים הרומיים. רבי עקיבא נתפס כי המשיך ללמוד ולעסוק בתורה, ופפוס נתפס כיוון שעבר על ציווי אחר מציוויי המלך.

קינא פפוס ברבי עקיבא ואמר: "רבי עקיבא, אשריך שנתפסת על דברי תורה! אוי לו לפפוס שנתפס על דברים בטלים!" (על פי מדרש תנחומא, כי תבוא, פרק ב')

**העשרה – מי יודע**

* נערוך סבב ונשאל כל תלמיד בתורו שאלות מאוד פשוטות וקלות מהתנ"ך. רק כאלה שהן ידע בסיסי, שבטוח כולם ידעו את התשובה. למשל:
  + מי היו שלושת האבות?
  + מי היו ארבע האימהות?
  + מהם חמשת חומשי תורה?
  + מי הייתה אשתו של אברהם?
  + מי הייתה אשתו של יצחק?
  + מי היה אחיו התאום של יעקב?
  + תגידו שלושה שמות מבניו של יעקב.
  + איך קראו להר עליו ניתנה תורה?
  + כמה שנים הלכו עם-ישראל במדבר?
  + איך קראו למלך מצרים?
  + תגידו חמש מתוך עשר המכות.
  + מה תפר יעקב במיוחד ליוסף בנו?
  + למה מתכוונת התורה כשכתוב בה לקחת "פרי עץ הדר?"
  + איך קראו לאישה היהודייה שעימה התחתן אחשוורוש לאחר ושתי?
  + השלימו: "שיר למעלות, אשא עיני אל..."
  + השלימו: "בראשית ברא אלוקים את ה\_\_\_\_\_\_ ואת ה\_\_\_\_\_\_"
  + איך קראו לאשתו של אדם הראשון?
* נעביר תוך כדי משחק שקית במבה או כל חטיף אחר בין התלמידים.
* נשאל בסיום המשחק: איך ידעתם את התשובות לשאלות? סביר להניח שיספרו שלמדו את זה כשהיו קטנים, בגן וכו'.
* נשאל אותם את השאלה הבאה: בטח הגננת גם חילקה לכם במבה יום אחד, אז למה את הטעם של הבמבה אנחנו לא זוכרים מאז?
* נסכם: התורה היא דבר נצחי, זה נשאר ונשמר לנו בראש לאורך כל חיינו, לעומת הבמבה שהיא חומרית וטעמה הוא רגעי ועובר מהר.

**הפנמה וערכים:**

* הילדים בתור מעבירי המסורת הלאה ולכן חשיבותם בשמירה על המסורת.

**הצעות הוראה, המחשה ויישום:**

* הצגה של דמויות שונות שיכולות לשמור על התורה
* התאמה בין שם החג, פירושו והאיור המתאים
* ביצוע פקודות כמו חיילים – משל לחיילים השומרים על התורה
* מציאת הטעויות באיורי "חגים מבולבלים"
* הקפה בעיגול של הפירוש הנכון לביטוי "תיקון ליל שבועות"
* הכנת שרשרת "צבא מעשים הטובים"
* הדבקת איורים של ארבע מתוך עשרת הדיברות במקום המתאים
* כתיבה ליד כל איור של מאכל איזה חג הוא מאפיין
* חידות מי אני
* אמירת מזמור תהילים
* סיפור לסיכום